食货十一
鬻爵（汉后汉晋后魏大唐）
汉孝文时，晁错说上曰： 欲人务农，在於贵粟；贵粟之道，在於使人以粟为赏罚。今募天下入粟县官，得以拜爵，得以除罪。如此，富人有爵，农人有钱，粟有所洩。（洩，散也，先列反。）夫能入粟以受爵，皆有馀者也；取於有馀以供上用，则贫人之赋可损，所谓以有馀补不足，令出而人利者也。顺於人心，所补者三：一曰主用足，二曰民赋少，三曰劝农功。爵者，上之所擅，出於口而无穷；粟者，人之所种，生於地而不乏。夫得高爵与免罪，人之所甚欲也。使天下入粟於边，以受爵免罪，不过三岁，塞下之粟必多矣。 於是从错言，令人入粟边，六百石爵上造，（第二等爵。）稍增至四千石为五大夫，（第九等爵。）万二千石为大庶长，（第十八等爵。）各以多少级数为差。错复奏言： 陛下幸使天下入粟塞下以拜爵，甚大惠也。窃恐塞卒之食，不足用大洩天下粟。边食足以支五岁，可令入粟郡县矣。（入诸郡县，以备凶灾。）足支一岁以上，可时赦，勿收农人租。如此，德泽加於万人矣。 从之。
孝景时，上郡以西旱，复修卖爵令，而裁其价以招人，（裁谓减省。）及徒复作，得输粟於县官以除罪。
孝武元朔元年，外事四夷，内兴功利，国用空竭，乃募人能入奴婢得以终身复，为郎增秩及入羊为郎，始於此。五年，有司议，令人得买爵及赎禁锢，免臧罪；请置赏官，名曰武功爵。（茂陵中书有武功爵：一级曰造士，二级曰闲舆卫，三级曰良士，四级曰元戎士，五级曰官首，六级曰秉铎，七级曰千夫，八级曰乐卿，九级曰执戎，十级曰政戾庶长，十一级曰军卫，此武帝所制以宠军功也。颜师古云： 此下云级十七万，凡直三十馀万金。所引茂陵书止十一级，则计数不足，与本文乖矣。或者茂陵书说之不尽乎。 ）级十七万，凡直三十馀万金。诸买武功爵官首者，试补吏，先除千夫，如五大夫。（五大夫，旧二十等爵之第九级也，至此以上，始免徭役，故每先选以为吏。千夫者，武功十一等爵之第七也，亦得免役，今则先除为吏，比於五大夫也。）其有罪，又减二等。爵得至乐卿，（乐卿者，武功爵第八，言买爵唯得至第八。）以崇军功。军功多用超等，大者封侯、卿大夫，小者郎。吏道杂而多端，则官职耗废矣。元鼎初，豪富皆争匿财，不助县官，唯卜式数求入财。天子乃超拜式为中郎，赐爵左庶长，田十顷，告天下，以风百姓。始令吏得入粟补官，郎至六百石。后桑弘羊请令民得入粟补官及罪人赎。令民能入粟甘泉各有差，以复终身。所忠又言： 世家子弟富人或斗鸡走狗，弋猎博戏，乱齐人。 乃徵诸犯令，相引数千人，名曰 株送徒 ，入财者得补郎。
后汉孝安永初三年，天下水旱，用度不足，三公奏请，令吏人入穀得关内侯。
灵帝悬鸿都之榜，开卖官之路，公卿以降，悉有等差。廷尉崔烈入钱五百万，以买司徒。其子钧曰： 大人不当为三公，论者嫌其铜臭。 则刺史二千石迁除，皆责助理宫室钱，大都至二三千万。钱不毕，至自杀。羊续为太尉，时拜三公者，皆输东园礼钱千万，令中使督之，名为 左驺 。其所往，辄迎致礼，厚加赠赂。续乃坐使人於单席上，举缊袍以示之。
晋武帝太康三年，问刘毅曰： 卿以吾可方汉何主也？ 对曰： 桓灵之主。 帝曰： 吾虽德不及古人，犹克己为理，南平吴会，一同天下。方之桓灵，不亦甚乎？ 对曰： 桓灵卖官，钱入官库。陛下卖官，钱入私门。以此言之，乃不如也。
后魏庄帝初，承丧乱之后，仓廪虚罄，遂班入粟之制。输粟八千硕，赏散侯；六千硕，散伯；四千硕，散子；三千硕，散男。职人输七百硕，赏一大阶，授以实官。白人输五百硕，听依第出身；千硕，加一大阶。诸沙门有输粟四千硕入京仓者，授本州统，各有差。
大唐至德二年七月，宣谕使侍御史郑叔清奏： 承前诸使下召纳钱物，多给空名告身，虽假以官，赏其忠义，犹未尽才能。今皆量文武才艺，兼情愿稳便，据条格拟同申奏闻，便写告身。诸道士、女道士、僧、尼如纳钱，请准敕回授馀人，并情愿还俗，授官勋邑号等，亦听。如无人回授及不愿还俗者，准法不合畜奴婢、田宅、资财，既助国纳钱，不可更拘常格。其所有资财能率十分纳三分助国，馀七分并任终身自荫，身殁之后，亦任回与近亲。又准敕，纳钱百千文，与明经出身，如曾受业，粗通帖策，修身慎行，乡曲所知者，量减二十千文。如先经举送，到省落第，灼然有凭，帖策不甚寥落者，减五十千文。若粗识文字者，准元敕处分。未曾读学，不识文字者，加三十千。应授职事官并勋阶邑号及赠官等，有合荫子孙者，如户内兼荫丁中三人以上免课役者，加一百千文。每加一丁中，累加三十千文。其商贾，准令所在收税，如能据所有资财十分纳四助军者，便与终身优复。如於敕条外有悉以家产助国，嘉其竭诚，待以非次。如先出身及官资，并量资历好恶，各据本条格例，节级优加拟授。如七十以上情愿授致仕官者，每色内量十分减二分钱。 （时属幽寇内侮，天下多虞，军用不充，权为此制，寻即停罢。）
榷酤（汉陈隋大唐）
汉孝武天汉三年，初榷酒酤。（韦昭曰： 以木渡水曰榷。谓禁人酤酿，独官开置，如道路设木为榷者，独取利。 颜师古曰： 榷者，步渡桥，尔雅谓之石杠，今之略彴是也。禁闭其事，总利入官，而下无由以得，若渡水之榷。彴音酌。 ）
孝昭始元末，丞相车千秋奏罢酒酤，卖酒升四钱。
孝元时，贾捐之上书曰： 昔孝文时，天下人赋四十，丁男三年而一事。今天下人赋数百，造盐铁榷酒之利，以佐用度，犹不能足，而人困矣。
王莽时，羲和鲁匡言： 名山大泽，盐铁钱布帛，五均赊贷，斡在县官，（斡，谓主领之，音管。）唯酒酤独未斡。酒者，天之美禄，帝王所以颐养天下，享祀祈福，扶衰养疾。百礼之会，非酒不行。故诗曰 亡酒酤我 ，（酤，买也。言王於族人恩厚，要在燕饫，无酒则买而饮之也。）论语云 酤酒市脯不食 ，二者非相反也。夫诗据承平之代，酒酤在官，和旨便人，可以相御也。（旨，美也。御，进也。）论语孔子当周衰乱，酒酤在人，薄恶不诚，是以疑而弗食。今绝天下之酒，则无以行礼相养；放而无限，则费财伤人。请法古，令官作酒，以二千五百石为一均，率开一垆以卖，（垆，谓卖酒之区也，以其一边高，形如锻家垆，故取其名也。）雠五十酿为准。一酿用粗米二斛，麹一斛，得成酒六斛六斗。各以其市，月朔米麹三斛，并计其价而参分之，（参，三。）以其一为酒一斛之平。除米麹本价，计其利而什分之，以其七入官，其三及糟酨灰炭（酨，酢浆也。酨，才代反。）给工器薪樵之费。 而人愈怨。
陈文帝天嘉中，虞荔等以国用不足，奏请榷酤，从之。
隋文帝开皇三年，罢酒坊，与百姓共之。
大唐广德二年十二月敕，天下州各量定酤酒户，随月纳税。除此外，不问官私，一切禁断。大历六年二月，量定三等，逐月税钱，并充布绢进奉。建中三年制，禁人酤酒，官司置店自酤，收利以助军费。
算缗（汉晋宋齐梁陈）
汉孝武元狩四年，自作皮币铸白金后，商贾以币之变，多积货逐利。於是公卿言： 商贾滋众，贫者蓄积无有，皆仰县官。异时算轺车贾人缗钱皆有差，请算如故。（缗，丝也，以贯钱。一贯千钱，出二十为算也。诗云： 维丝伊缗。 轺，小车。）诸贾人末作贳贷卖买，居邑贮积诸物（贳，赊也。贷，假与。）及商以取利者，虽无市籍，各以其物自占，（占，隐度也，各隐度其财物多少，而为名簿送之於官也。占，音之赡反。）率缗钱二千而算一。（率计有二千钱者，则出一算也。）诸作有租及铸，（以手力所作而卖也。）率缗钱四千算一。非吏比者、三老、北边骑士，轺车一算。（比，例也。身非为吏之例，非为三老，非为北边骑士，而有轺车，皆令出一算也。）商贾人轺车二算。（商贾人有轺车，又使多出一算，重其赋也。）船五丈以上一算。匿不自占，占不悉，戌边一岁，没入缗钱。（悉，尽也。）有能告者，以其半畀之。 （有不输税者，令人得告言，以半与之也。）天子既下缗钱令而尊卜式，百姓终莫分财佐县官，於是杨可告缗遍天下。（杨可，人姓名。按义纵传云： 时杨可方受告缗，纵以为此乱人，部吏捕其为可使者。 杨可据令而发动之，故天下皆被告也。商贾居积及工巧之家，非桑农所出，谓之缗。茂陵中书有缗田奴婢是也。）中家以上大抵皆遇告。宪司理之，狱少反者。（理匿缗狱，少有反者。反，音幡，谓从轻而出。）乃分遣御史、廷尉正监分曹（分曹，言曹辈而出为使也。）往，往即理郡国缗钱。（就其所在而理也。）得民财物以亿计，奴婢以千万数，田大县数百顷，小县百馀顷，宅亦如之。於是商贾中家以上大抵破。人偷甘食好衣，不事蓄藏之产业，而县官以盐铁缗钱之故，用少饶矣。初，大农管盐铁官布多，置水衡，欲以主盐铁。及杨可告缗，上林财物众，乃令水衡主上林。上林既充满，益广。乃分缗钱诸官，而水衡、少府、大农、太仆各置农官，往往即郡县比没入田田之。（即，就也。比，谓比者没入也。）其没入奴婢，分诸苑养狗马禽兽，及与诸官。官益杂置多，（谓新置官员分掌。）徒奴婢众，而下河漕度四百万硕，及官自籴乃足。其后令吏得入粟补官及罪人赎，入粟甘泉，不复告缗。
晋自过江，至於梁陈，凡货卖奴婢、马牛、田宅，有文券，率钱一万输估四百入官，卖者三百，买者一百。无文券者，随物所堪，亦百分收四，名为散估。历宋齐梁陈，如此以为常。以人竞商贩，不为田业，故使均输，欲为惩励。虽以此为辞，其实利在侵削。（此亦算缗之类。）
杂税（汉后汉宋齐梁陈后魏北齐后周隋大唐）
汉高帝十一年，令诸侯王、通侯常以十月朝献，及郡各以其口数率，人岁六十三钱，以给献费。
孝武元光六年冬，初算商车。（始税商贾船车，令出算也。）太初四年冬，行回中，徙弘农都尉理武关，税出入者，以给官吏卒食。
孝昭元凤二年，令郡国无敛今年马口钱。（往时有马口出敛钱，今省之。所谓租及六畜。）
宣帝时，耿寿昌奏请增海租三倍，天子从其计。御史大夫萧望之奏言： 故御史属徐宫，（御史大夫属也。）家在东莱，言往年加海租，鱼不出。长老皆言，武帝时县官尝自渔，海鱼不出，后予人，鱼乃出。夫阴阳之感，物类相应，万事尽然，宜且如故。 上不听。
王莽令诸取鸟兽鱼鳖百虫於山林水泽及畜牧者，嫔妇桑蚕织纴纺绩补繨，工匠医巫卜祝及他方技商贩贾人坐肆列里区谒舍，（区谒舍，若客馆。）皆各自占所为於其在所之县官，除其本，计其利，十一分之，而以其一为贡。末年，盗贼群起，匈奴侵寇，大募天下囚徒人，名曰猪突豨勇。一切税吏人，赀三十而取一。
后汉灵帝时，南宫灾。中常侍张让、赵忠等说帝，令敛天下田税十钱，以治宫室。（蜀李雄薄赋，其人口出钱四十文，巴人谓赋为賨，因为名焉，賨之名旧矣。其赋钱四十，则始於李雄也。）
宋元嘉二十七年，后魏南侵，军旅大起，用度不充，王公妃主及朝士牧守各献金帛等物，以助国用。下及富室小人，亦有献私财数千万者。扬、南徐、兖、江四州富有之家赀满五十万，僧尼满二十万者，并四分借一。过此率计，事息即还。
齐武帝时，王敬则为东扬州刺史，（理今会稽郡也。）以会稽边带湖海，人无士庶，皆保塘陂。敬则以功力有馀，悉评敛为钱，以送台库，帝纳之。竟陵王子良上表曰： 臣昔忝会稽，粗闲物俗，塘丁所上，本不入官。良由陂湖宜壅，桥路须通，均夫订（佗顶反）直，人自为用。若甲分毁坏，则年一脩改；乙限坚完，则终岁无役。今乃通课此直，悉以还台，租赋之外，更生一调。致令塘路崩芜，湖源洩散，害人损政，实此为剧。建元初，军用殷广，浙东五郡，丁税一千，乃质卖妻子，以充此限，所逋尚多，寻蒙蠲原。而此年租课，三分逋一，明知徒足扰人，实自弊国。愚谓课塘丁一条，宜还复旧。
自东晋至陈，都西有石头津，东有方山津，各置津主一人，贼曹一人，直水五人，以检察禁物及亡叛者。荻炭鱼薪之类过津者，并十分税一以入官。淮水北有大市百馀，小市十馀所，大市备置官司，税敛既重，时甚苦之。
后魏明帝孝昌二年，税市入者，人一钱。其店舍又为五等，收税有差。
北齐黄门侍郎颜之推奏请立关市邸店之税，开府邓长颙赞成之，后主大悦。於是以其所入以供御府声色之费，军国之用不在此焉。税僧尼令曰： 僧尼坐受供养，游食四方，损害不少，虽有薄敛，何足为也。
后周闵帝初，除市门税。及宣帝即位，复兴入市之税，每人一钱。
隋文帝登庸，又除入市之税。
大唐开元十八年，御史大夫李朝隐奏请薄百姓一年税钱充本，依旧令高户及典正等捉，随月收利，将供官人料钱。（自天宝末年，盗贼奔突，克复之后，府库一空。又所在屯师，用度不足，於是遣御史康云閒出江淮，陶锐往蜀汉，豪商富户，皆籍其家资，所有财货畜产，或五分纳一，谓之 率贷 ，所收巨万计。盖权时之宜。其后诸道节度使、观察使多率税商贾，以充军资杂用，或於津济要路及市肆閒交易之处，计钱至一千以上者，皆以分数税之。自是商旅无利，多失业矣。上元中，敕江淮堰埭商旅牵船过处，准斛斗纳钱，谓之埭程。大历初，诸州府应税青苗钱，每亩十文，充百司手力资课。三年十月十六日，台司奏，缘兵马未散，百司支计不给，每亩更加五文。）贞元九年制，天下出茶州，商人贩者，十分税一。
平准（均输附○周汉后汉）
周制，司市掌市之理教政刑，量度禁令，（郑玄曰： 量，豆区斗斛之属。度，丈尺也。 ）以次叙分地而经市，（次谓吏所治舍，思次、介次也。若今市亭然。叙肆，行列也。经，界也。）以陈肆辨物而平市，（陈犹列也。辨物，物异肆也。肆异则市平。）以政令禁物靡而均市，（物靡者，易售而无用，禁之则市均。郑众云： 靡谓侈靡。 ）以商贾阜货而行布，（通物曰商，居卖曰贾。阜犹盛也。）以量度成贾而徵儥，（徵，召。儥，买也。物有定价，则买者来。儥音鬻。）以质剂结信而止讼，（质剂，谓两书一札而别之，若今下手书，言保物要还矣。大市以质，小市以剂。音子随反。）以贾人禁伪而除诈，（贾人，胥师、贾师之属也。必以贾人为之者，知物之情伪与实诈尔。）以泉府同货而敛赊。（同，共也。同者，谓人货不售，则为敛而买之。人无货，则赊贳而与之。）大市日仄而市，百族为主；朝市朝时而市，商贾为主；夕市夕时而市，贩夫贩妇为主。（仄，日昳也。市者，杂聚之处。言主者，谓其多者。百族谓百姓也。必容来去。商贾家於城市。贩夫贩妇，朝资夕卖。因其便而分为三时之市，所以了物极众也。）凡理市之货贿，六畜珍异，亡者使有，利者使阜，害者使亡，靡者使微。（利，利於人，谓物实厚者也。害，害於人，谓物行苦者也。使有，使阜，起其贾以徵之也。使亡，使微，抑其贾以卻之也。侈靡细好，使富人好奢，微之而已。郑众云： 亡者使有，无此物则开利其道，使之有。 ）凡通货贿，以玺节出入之。（玺节印章，如今斗检封矣，使人执之，以通商。以出货贿者，王之司市也。以内货贿者，邦国之司市也。）国凶荒札丧，则市无征而作布泉矣。（有灾害物贵，市不可以税，为人乏困也。金铜无凶年，因物贵大铸泉，以饶人。）凡市，伪饰之禁在人者十有二，在商者十有二，在贾者十有二，在工者十有二。（郑玄曰： 王制云： 用器不中度，兵车不中度，布帛精粗不中数，幅度广狭不中量，奸色乱正色，五穀不时，果实未熟，木不中伐，禽兽鱼鳖不中杀，皆不鬻於市。 亦其类也。於四十八，则未闻数十二焉。 ）凡天患，禁贵儥者，使有恒贾。（恒，常也，谓若贮米穀棺木而睹久雨而有疫病者，贵卖之。因灾害阨人，使之重困，故令有常贾也。）四时之珍异亦如之。（荐宗庙之物也。）
汉武帝征伐四夷，国用空竭，兴利之官自此始也。桑弘羊为大农中丞，管诸会计事，稍稍置均输以通货物矣。（谓诸当所输於官者，皆令输其土地所饶，平其所在时价，官更於他处卖之。输者既便，而官有利。汉书百官表，大司农属有平准令。）元封元年，弘羊为治粟都尉，领大农，尽管天下盐铁。以诸官各自市，相与争物，以故腾跃，而天下赋输或不偿其僦费，乃请置大农部丞数十人，分部主郡国，各往往置均输盐铁官，令远方各以其物如异时商贾所转贩者为赋，而相灌输。置平准於京师，都受天下委输。召工官理车诸器，皆仰给大农。大农诸官尽笼天下之货物，贵则卖之，贱则买之。如此，富商大贾无所牟大利，（牟，取也。）则反本，而万物不得腾踊。故抑天下之物，名曰 平准 。天子以为然而许之。时南越初置郡，数反，发南方吏卒往诛之，閒岁万馀人。帝数行幸，所过赏赐，用帛百馀万疋，钱金以钜万计，皆取足大农。诸均输一岁之中，帛得五百万疋，人不益赋而天下用饶。
孝昭即位，霍光辅政，令郡国举贤良文学之士，使丞相御史相与语，问以人所疾苦。
文学曰： 理人之道，防淫佚之原，广教道之端，抑末利而开仁义，无示以利，然后教化可兴而风俗可移也。今郡国有均输，与人争利，散敦厚之朴，成贪鄙之行，是以百姓就本寡而趋未众。夫末脩则人侈，本脩则人懿，懿则财用足，侈则饥寒生。愿罢均输以进本退末。
大夫曰： 匈奴背叛，数为寇暴，备之则劳中国，不备则侵盗不止。先帝哀边人之愁苦，为虏所俘，乃脩鄣塞，饰烽燧屯戌以备之。边用不足，故置均输，蕃货长财，以助边费。今议者欲罢之，是内空府库之藏，外乏执备之用，罢之不便。夫国有沃野之饶，而人不足於食者，器械不备也。有山海之货，而人不足於财者，商工不备也。陇西之丹砂毛羽，荆扬之皮革骨象，江南之柟梓竹箭，燕齐之鱼盐毡裘，兖、荆河之漆丝絺纻，养生奉终之具也。待商而通，待工而成。故圣人作为舟楫之用，以通川谷；服牛驾马，以达陵陆；致远穷深，所以交庶物而便百姓也。
文学曰： 有国有家者，不患贫而患不安，故天子不言多少，诸侯不言利害，大夫不言得失。蓄仁义以风之，励德行以化之，是以近者亲附，远者说德。王者行仁政，无敌於天下，恶用费哉！夫导人以德则人归厚，示人以利则人俗薄，俗薄则背义而趋利，趋利则百姓交於道而接於市。夫排困市井，防塞利门，而民犹为非，况上为之利乎！传曰： 诸侯好利则大夫鄙，大夫鄙则士贪，士贪则庶人盗。 是开利孔，为人罪梯也。夫古之赋税於人也，因其所工，不求其拙。农人纳其获，工女效其织。今释其所有，责其所无，百姓贱卖货物以便上求。閒者郡国或令作布絮，吏恣留难，与之为市。吏之所入，非独齐陶之缣、蜀汉之布也，亦人閒之所为耳。行奸卖平，农人重苦，女工再税，未见输之均也。县官猥发，阖门擅市，则万物并收；并收则物腾踊，腾踊则商贾牟利。自市则吏容奸，豪吏富商，积货储物，以待其急。轻贾奸吏，收贱以取贵，未见准之平也。盖古之均输，所以齐劳逸而便贡输，非以为利而贾物也。
大夫曰： 往者郡国诸侯，各以其物贡输，往来烦难，物多苦恶，不偿其费。故郡置输官，以相给运，而便远方之贡，故曰均输。开委府於京师，以笼货物，贱则买，贵则卖，是以县官不失实，商贾无所牟利，故命曰平准。准平则民不失职，均输则人不劳，故平准均输所以平万物而便百姓也。古之立国家者，开本末之涂，通有无之用。故易曰 通其变 ，使人不倦。故工不出则农用乏，商不出则宝货绝。农用乏则穀不殖，宝货绝则财用匮。故均输所以通委财而周缓急，是以先帝开均输以足人财。王者塞天财，禁关市，执准守时，以轻重御人。丰年则贮积以备乏绝，凶年岁俭则行币物，流有馀而拯不足也。往者财用不足，战士或不得禄。今山东被灾，赖均输之蓄，仓廪之积，战士以奉，饥人以振，故均输之蓄，非所以贾万人而专奉兵师之用，亦所以振困乏而备水旱也。古之圣贤理家非一室，富国非一道。理家养生必於农，则舜不甄陶，而伊尹不为庖。故善为国者，以末易本，以虚易实。今山泽之材，均输之藏，所以御轻重而役诸侯也。
司马迁曰：
夫山西饶材、竹、杀、纑、旄、玉石，（杀纑，纻属，可以为布。旄，罽之属。纑音卢。）山东多鱼、盐、漆、丝、声色，江南多柟、梓、姜、桂、金、锡、连、（音莲，铅之未炼者。）丹砂、犀、象、玳瑁、珠玑、齿、革，龙门、碣石北多马、牛、羊、旃裘、筋、角，铜铁则千里往往山出棋置，此其大较也。皆中国人之所喜好，谣俗被服饮食奉生送死之具也。故待农而食之，虞而出之，工而成之，商而通之。此宁有政教发徵期会哉？人各任其能，竭其力，以得所欲。故物贱之徵贵，贵之徵贱，各劝其业，乐其事，若水之趋下，日夜无休时，不召而自来，不求而人出之。岂非道之所符，（符，谓合於道也。）而自然之验邪？
周书曰： 农不出则乏其食，工不出则乏其事，商不出则三宝绝，虞不出则财匮少而山泽不辟矣。 此四者，人所衣食之原也。原大则饶，原小则鲜。上则富国，下则富家。贫富之道，莫之夺予，巧者有馀，拙者不足也。
越王句践用范蠡、计然。（计然，蠡师文子。）计然曰： 知斗则修备，时用则知物，二者形则万货之情可得而观已。故岁在金，穰；水，毁；木，饥；火，旱。旱则资舟，水则资车，物之理也。六岁穰，六岁旱，十二岁一大饥。夫粜，二十病农，九十病末。末病则财不出，农病则草不辟矣。上不过八十，下不减三十，则农末俱利。平粜齐物，关市不乏，理国之道也。论其有馀不足，则知贵贱。贵上极则反贱，贱下极则反贵。贵出如粪土，贱取如珠玉。财币欲其行如流水。
魏文侯时，李悝务尽地力，而白圭乐观时变，故人弃我取，人取我予。夫岁熟取穀，与之丝、漆；茧出取帛絮，与之食，率岁倍。欲长钱，取下穀；长石斗，取上种。能薄饮食，忍嗜欲，节衣服，与用事僮仆同苦乐，趋时若猛兽鸷鸟之发。故曰： 吾理生产，犹伊尹、吕尚之谋国，孙吴之用兵，商鞅之行法也。
自汧、雍以东至河华，膏壤沃野千里，自虞夏之贡，以为上田。而公刘適邠，太王、王季在岐，文王作酆，武王理镐，故其人犹有先王之遗风，好稼穑，殖五穀。及秦文、缪居雍，郄（音卻，地居陇蜀之关要，故曰郄。郄为要路之间。）陇蜀之货物而多贾。献公徙栎邑，（左冯翊。）北邻戎翟，东通三晋。孝、昭理咸阳，因以汉都，长安诸陵，四方辐凑并至而会，地小人众，故其人益玩巧而事末。南则巴蜀。巴蜀亦沃野，地饶卮、姜、丹砂、石、铜、铁、（邛都出铜，临邛出铁。）竹木之器。南御滇僰，（蒲北反）僰僮；西近邛笮，（在各反）笮马、旄牛。然四塞，栈道千里，无所不通，唯褒斜绾毂其口，（在汉中。）以所多易所鲜。天水、陇西、北地、上郡与关中同俗，然西有羌中之利，北有戎狄之畜，畜牧为天下饶。然地亦穷险，唯京师要其道。故关中地於天下三分之一，而人众不过什三；然量其富，什居其六。
昔唐人都河东，（尧都晋阳也。）殷人都河内，周人都河南。夫三河在天下之中，若鼎足，王者所更居也，建国各数百千岁。土地小狭人众，都国诸侯所聚会，故其俗纤俭习事。杨、平阳（杨及平阳，在赵之西。）陈西贾秦翟，北贾种、代，石北也，（石邑县，在常山。）地边胡，数被寇。人矜懻忮，（懻音冀，忮音之致反。今以土名强直为懻中。）好气，任侠为奸，不事农商。然迫近北夷，师旅亟往，中国委输，时有奇羡。其人羯羠不均，（羯，九竭反，羠音兕，皆健羊名。）自全晋之时，固已患其亻剽（匹妙反）悍，而武灵王益厉之，其谣俗犹有赵之风也。
谚曰： 百里不贩樵，千里不贩籴。 居之一岁，种之以穀；十岁，树之以木；百岁，来之以德。德者，人物之谓也。今有无秩禄之奉、爵邑之入，而乐与之比者，命曰 素封 。封者食租税，岁率户二百，千户之君则二十万，朝觐聘享出其中。庶民农工商贾率亦岁万息二千，百万之家即二十万，而更繇租赋出其中。衣食之欲，恣所好美矣。故曰陆地牧马二百蹄，（五十匹。）牛千蹄角，（百六十七头，马贵而牛贱，以此为率。）千足羊，（二百五十头。）泽中千足彘，水居千石鱼陂，（鱼以斤两为计。）山居千章之萩，（萩木所以为辕也，音秋。）安邑千树枣，燕、秦千树栗，蜀、汉、江陵千树橘，淮北荥南河济之间千树萩，陈、夏千亩漆，齐、鲁千亩桑麻，渭川千亩竹，及名国万家之城，带郭千亩，亩锺之田，（六斛四斗。）若千亩卮茜，（音倩，其花染缯赤黄色。）千畦姜韭：（千畦，二十五亩。畦，犹陇也。）此其人皆与千户侯等。然是富给之资也，不窥市井，不行异邑，坐而待收，身有处士之义而取给焉。若至家贫亲老，妻子耎弱，岁时无以祭祀进醵，（渠略反。徐广曰： 会聚饮食。 ）饮食被服不足以自通，如此不惭耻，则无所比矣。是以无财作力，少有斗智，既饶争时，此其大经也。今理生不待危身取给，则贤人勉焉。是故本富为上，末富次之，奸富最下。无岩处奇士之行，而长贫贱，好语仁义，亦足羞也。
凡编户之人，富相什则卑下之，伯则畏惮之，千则役，万则仆，物之理也。夫用贫求富，农不如工，工不如商，刺绣文不如倚市门，此言末业，贫者之资也。通邑大都，酤一岁千酿，醯酱千瓨，（长颈甖也。）浆千甔，（甖缶也。都甘反。）屠牛羊彘千皮，穀粜千锺，薪稿禾车，船长千丈，木千章，（汉书音义曰： 洪洞方稿。章，材也。旧将作大匠掌材者曰章曹掾也。 ）竹竿万个，其轺车百乘，（马车也。）牛车千两，木器髹（徐广曰： 音休，漆也。 ）者千枚，铜器千钧，（三十斤为一钧。）素木、铁器若卮茜千石，（石，百二十斤。素木，素器。）马蹄噭千，（噭音口吊反。）牛千足，羊彘千双，僮手指千，（僮，奴婢。古者无空手，皆有作务，作务须手指；故曰手指，以别马牛蹄角也。）筋角丹砂千斤，其帛絮细布千钧，文采千疋，荅布皮革千石，（荅音土合反，荅布，白叠也。）漆千斗，糵麹盐豉千荅，（或作台，器名有瓵。孙叔敖云： 瓵，瓦器，受斗六升。 合为瓵乎？）鲐〈鱼此〉千斤，（鲐音台。〈鱼此〉音自泚反。）鲰千石，鲍千钧，（鲰音在垢反。）枣栗千石者三之，狐貂裘千皮，羔羊裘千石，旃席千具，他果菜千种，子贷金钱千贯，节駔会，（駔音祖朗反。駔，侩也。会亦侩也。节，节物贵贱也。谓除估侩，利比於千乘之家也。）贪贾三之，廉贾五之。（贪贾，未当卖而卖，未可买而买，故得利少，而十得三。廉贾，贵乃卖，贱乃买，故十得五。）此亦比千乘之家，其大率也。
吴楚七国兵起时，长安中列侯封君行从军旅，赍贷子钱，子钱家以为侯邑国在关东，关东成败未决，莫肯与。唯无盐氏出捐千金贷，其息什之。三月，吴楚平。一岁之中，则无盐氏息什倍，用此富埒关中。关中宿商大贾，大底尽诸田，田啬、田兰。韦家栗氏，安陵、杜杜氏，（安陵及杜二县，各有杜也。）亦巨万。此其章章尤异者也，皆非有爵邑俸禄弄法犯奸而富也，尽推理去就，与时俯仰，获其赢利，以末致财，用本守之，以武一切，用文持之，变化有概，故足术也。若至力农畜，工虞商贾，为权利以成富，不可胜数。
夫纤啬筋力，理生之正道也，而富者必用奇胜。田农，拙业也，而秦杨以盖一州；掘冢，奸事也，而曲叔以起；博戏，恶业也，而嵇发用之富；行贾，丈夫贱行也，而雍乐成以饶；贩脂，辱处也，而雍伯千金；（ 雍 一作 翁 。）卖酱，小业也，而张氏千万；酒削，薄伎也，（理刀剑名。）而郅氏鼎食；胃脯，简微也，而浊氏连骑；马医，浅方也，而张里击锺。此皆诚壹之所致也。
由是观之，富无经业，则货无常主，能者辐凑，不肖者瓦解。千金之家比一都之君，巨万乃与王者同乐，岂所谓 素封 者耶？非也？
王莽篡位，国师公刘歆言，周有泉府之官，收不售，与欲得，（言卖不售者，官为收取之。无而欲得者，官出与之。）易所谓 理财正辞，禁人为非 者也。莽乃下诏曰： 夫周礼有赊贷，（周礼泉府之职曰： 凡赊者，祭祀无过旬日，丧纪无过三月。凡民之贷者，与其有司辨而授之，以国服为之息。 谓人以祭祀、丧纪故从官赊买物，不过旬日及三月而偿之。其从官贷物者，共其所属吏定价而后与之，各以其国服事之税而输息也，谓若受园廛之田而贷万钱者，一周之月，出息五百也。贷音土得反。）乐语有五均，（乐语，乐元语。河閒献王所传，道五均事。按其文： 天子取诸侯之土以立五均，则市无二价，四时常均，强者不得困弱，富者不得要贫，则公家有馀息，恩及小人也。 ）传记各有斡焉。（斡音管也。）今开赊贷，张五均，设诸斡者，所以齐众庶、抑并兼也。 遂於长安及五都立五均官，更名长安东西市令及雒阳、邯郸、临淄、宛、成都（邯郸，故赵郡，今广平郡县。临淄，故齐郡，今北海郡县。宛，今南阳县。兼雒阳、成都，所谓五都也。）市长皆为五均司市。东市称京，西市称畿，雒阳称中，馀四都各用东西南北为称，皆置交易丞五人，钱府丞一人。工商能采金银铜连锡、登龟取贝者，（登，进也。龟有灵，故言登也。）皆自占司市钱府，顺时气而取之。（各以其所采取之物，自隐实於司市钱府也。占音之赡反。）
诸司市常以四仲月，实定所掌，为物上中下之价，各自用为其市平，无拘他所。众人买卖五穀布帛丝绵之物，周於人用而不售者，均官有以考检厥实，用其本价取之，无令折钱。万物卬贵，过平一钱，（卬，物价起也，音五冈反。）则以平价卖与人。其价低贱减平者，听人自相与市，以防贵庾者。（庾，积也。以防人积物待贵也。）人欲祭祀丧纪而无用者，钱府以所入工商之贡但赊之。（但，空也。空赊与之，不取息利。）祭祀无过旬，丧纪无过三月。人或乏绝，欲贷以理产业者，均授之，除其费，计所得受息，无过岁什一。（均谓各依先后之次也，除其费，谓衣食之费已用者。）
羲和置命士，督五均六斡，郡有数人，皆用富贾。雒阳薛子仲、张长叔，临淄姓伟等，（姓姓，名伟也。）乘传求利，交错天下。因与郡县通奸，多张空簿，（簿，计簿也。）府藏不实，百姓愈病。莽知人苦之，复下诏曰： 夫盐，食肴之将；（为食肴之将帅。）酒，百药之长，嘉会之好；铁，田农之本；名山大泽，饶衍之藏；五均赊贷，百姓所取，平仰以给赡；（仰，音牛向反。）钱布铜冶，通行有无，备人用也。此六者，非编户齐人所能家作，必仰於市，虽贵数倍，不得不买。豪人富贾，即要贫弱。先圣知其然也，故斡之。每一斡为设科条防禁，犯者罪至死。 奸吏猾人并侵众庶，各不安生。
后汉章帝时，尚书张林上言： 宜自交趾、益州上计吏来市珍宝，收采其利，武帝时所谓均输也。 （谓租赋并雇运之直，官总取而官转输於京，故曰均输。）诏议之。尚书仆射朱晖奏曰： 按王制： 天子不言有无，诸侯不言多少，食禄之家不与百姓争利。 今均输之法，与贾贩无异，盐利归官，则下人穷怨；布帛为租，则吏多奸盗。诚非明主所当宜行。 帝不从。其后用度益奢。


礼七十二开元礼纂类七吉礼四
皇帝夏至祭方丘（后土同孟冬祭神州及摄事附）
斋戒
前祭七日，戒誓，皇帝服衮冕。前祭二日，太尉告高祖神尧皇帝庙，如常告之仪。（告以配神作主。）孟冬祭神州，则告太宗文武圣皇帝庙。馀并如圆丘之仪。
陈设
前祭三日，尚舍直长施大次於外壝东门之外道北，南向，（摄事，卫尉设祭官、公卿以下次於东壝外道南，北向西上。）尚舍奉御铺御座。卫尉设文武侍臣次於大次之后，文官在左，武官在右，俱南向。设祭官次於东壝之外道南，北向西上。三师於南壝之外道东，诸王於三师之南，俱西向北上。文官九品以上於祭官之东，北向西上。介公、酅公於南壝之外道西，东向；诸州使人，东方南方於诸王东南，西向；西方北方於介公、酅公西南，东向：皆北上。诸国之客，东方南方於诸州使人之南，西向；西方北方於诸州使人之南，东向：皆北上。武官三品以下七品以上於西壝之外道南，北向东上。（其褒圣侯於文官三品之下。摄事无御座以下至此仪。）设陈馔幔於内壝东门西门之外道北，南向。（坛上及神州东方南方之馔，陈於东门外，西向。西方北方之馔，陈於西门外，东向。神州无西门之馔。）
前祭二日，太乐令设宫悬之乐於坛南内壝之外，树灵鼓於北悬之内道之左右，馀如圆丘仪。又为瘗埳於坛之壬地内壝之外，方深取足容物，南出陛。
前祭一日，奉礼设御位（摄事无御位。）於坛之东南，西向。设望瘗位於坛西南，当瘗埳北向。设祭官公卿位於内壝东门之外道南，分献官於公卿之南，执事者位於其后，每等异位，俱重行，西向北上。设御史位於坛上，正位於东南隅，西向；副位於西南隅，东向。设奉礼位於乐悬东北，赞者二人在南，差退，俱西向北上。设奉礼赞者位於瘗埳西南，东向南上。设协律郎位於坛上南陛之西，东向。设太乐令位於北悬之间，当坛北向。设从祭之官、三师位於悬南道东，诸王位於三师之东，俱北向西上。介公、酅公位於道西，北向东上。文官从一品以下九品以上位於执事之南，每等异位，重行西向；武官三品以下九品以上位於西方，当文官，每等异位，重行东向：皆北上。诸州使人位，东方南方於诸王东南，重行，北面西上；西方北方於介公、酅公西南，重行，北面东上。设诸国客使位於内壝南门之外，东方南方於诸州使人之东，每国异位，重行，北面西上；西方北方於诸州使人之西，每国异位，重行，北面东上。（摄事无三师以下至此仪。）设门外位，祭官公卿以下皆於东壝之外道南，每等异位，重行，北面西上。三师位於南壝之外道东，诸王於三师之南，俱西向，介公、酅公於道西东向：皆北上。文官从一品以下九品以上位於东壝之外祭官之南，每等异位，重行，北面西上；武官三品以下九品以上位於西壝之外道南，每等异位，重行，北面东上。诸州使人位，东方南方於诸王东南，重行西面；西方北方於介公、酅公西南，重行东面：俱北上。设诸国客使位，东方南方於诸州使人之南，每国异位，重行西面；西方北方於诸州使人之南，每国异位，重行东面：皆北上。（摄事无三师以下至此仪。）
牲榜於东壝之外，当门西向。黄牲一居前，又黄牲一在北，少退，玄牲一在南，少退。设廪牺令位於牲西南，史陪其后，俱北向。设诸太祝位於牲东，各当牲后，祝史陪其后，俱西向。设太常卿省牲位於牲前近北，南向。设皇地祇酒樽於坛之上下，太樽二，著樽二，牺樽二，罍一，在坛上东南隅，北向；象樽二，壶樽二，山罍二，在坛下，皆於南陛之东，北向：俱西上。设配帝著樽二，牺樽二，象樽二，罍一，在坛上，皆於皇地祇酒樽之东，北向西上。（孟冬北郊酒樽於神州酒樽之东，如夏至之仪。）神州太樽二，在第一等，每方岳镇海渎俱山樽二，山林川泽俱蜃樽二，丘陵坟衍原隰俱概樽二。凡樽各设於神座之左而右向。（神州以上之樽置於坫，以下之樽俱藉以席，皆加勺幂，设爵於樽下。孟冬仪，坛上之樽置於坫，坛下之樽藉以席。）设御洗及设玉币之篚等，并如圆丘仪。（孟冬祭同。）
祭日未明五刻，太史令、郊社令各服其服，帅其属升设皇地祇神座於坛上北方，南向，席以稿秸。设高祖神尧皇帝神座（孟冬神州则设太宗文武圣皇帝神座。）於东方，西向，席以莞。设神州地祇神座於第一等东南方，席以稿秸。又设岳镇海渎以下之座於内壝之内，各依其方，皆有原隰丘陵坟衍之座。又设中岳以下之座於坛之西南，俱内向。自神州以下六十八位席，皆以莞。设神位各於座首。
省牲器（如别仪。）
銮驾出宫（服以衮冕。馀如上辛圆丘仪。孟冬北郊同圆丘。）
奠玉帛
祭日未明三刻，诸祭官各服其服。郊社令、良酝令各帅其属入实樽罍玉币。（凡六樽之次，太樽为上，实以泛齐；著樽次之，实以醴齐；牺樽次之，实以盎齐；象樽次之，实以醍齐；壶樽次之，实以沈齐；山罍为下，实以三酒。配帝著樽为上，实以泛齐；牺樽次之，实以醴齐；象樽次之，实以盎齐。以上孟冬同。神州太樽，实以泛齐；五方岳镇海渎之山樽，实以醍齐；山林川泽之蜃樽，实以沈齐；丘陵以下之散樽，实以清酒。玄酒各实於诸齐之上樽。礼神之玉，皇地祇以黄琮，其币以黄。配帝之币亦如之。神州之玉以两珪有邸，其币以玄。孟冬同。岳渎以下之币，各从方色。）太官令帅进馔者其实馔及礼官就位、御史太祝行扫除等，并如圆丘仪。（孟冬同。）
驾将至，谒者、赞引各引祭官、从祭官、客使等俱就门外位。
驾至大次门外，回辂南向，将军降，立於辂右。侍中进当銮驾前，跪，奏称： 侍中臣某言，请降辂。 俯伏，兴，还侍位。五品以上从祭之官，皆就壝外位。（摄事无驾至大次下仪。）太乐令帅工人、二舞次入就位，文舞入陈於悬内，武舞立於悬南道西。谒者引司空入行扫除讫，出复位。皇帝停大次半刻顷，谒者、赞引各引祀官，通事舍人分引从祀群官、介公、酅公、诸方客使，皆先入就位。太常博士引太常卿立於大次门外，当门北向。
侍中版奏： 外办。 皇帝服衮冕（孟冬神州大裘而冕。）出次，华盖侍卫如常仪。（侍中负宝陪从如式。）博士引太常卿，太常卿引皇帝，至中壝门外，殿中监进大珪，尚衣奉御又以镇珪授殿中监，殿中监受进，皇帝搢大珪，执镇珪，华盖仗卫停於门外，侍者从入，谒者引礼部尚书、太常少卿陪从如常仪。皇帝至版位，太常卿请再拜及请行事，并如圆丘仪。（摄事如圆丘摄事仪。）
协律郎举麾，工鼓柷，奏顺和之乐，乃以林锺为宫，太蔟为角，姑洗为徵，南吕为羽，作文舞之舞乐，舞八成，（林锺、太蔟、姑洗、南吕皆再成。）偃麾，戛敔，乐止。太常卿前奏称： 请再拜。 退复位。皇帝再拜。奉礼曰： 众官再拜。 在位者皆再拜。
皇帝奠玉币及奏乐之节，并如圆丘。（摄事则太尉奠玉帛。下仿此。）登歌，作肃和之乐，以应锺之均。太常卿引皇帝进，北向跪奠於皇地祇（孟冬神州。）神座，俯伏兴及奠配座，并如圆丘仪。（摄事同圆丘摄事仪。）
进熟
皇帝既升奠玉币，太官令陈馔之仪如圆丘。俎初入门，奏雍和之乐，以太蔟之均，（自后接神之乐用太蔟。）馔至陛，乐止。祝史俱进，跪彻毛血之豆，降自东陛以出。（皇地祇之馔，升自南陛。配帝之馔，升自东陛。神州之馔，升自巳陛。孟冬神州，升自南陛。）诸太祝迎引於坛上，各设於神座前。设讫，谒者引司徒、太官令帅进馔者降自东陛以出，司徒复位，诸太祝还樽所。又进设岳镇以下之馔，相次而毕。
太常卿引皇帝诣罍洗，乐作，其盥洗、酌献、跪奠、奏乐之仪，并如圆丘。（摄事如圆丘摄事仪。）太祝持版进於神座之右，东向跪读祝文曰： 维某年岁次月朔日，子嗣天子臣某，（摄则云 谨遣太尉臣名 。下仿此。）敢昭告於皇地祇：乾道运行，日躔北至，景风应序，离气效时。嘉承至和，肃若旧典，敬以玉帛牺齐，粢盛庶品，备兹祗瘗，式表诚悫。高祖神尧皇帝配神作主，尚飨。 太祝俯伏，兴。（孟冬神州云： 包函区夏，载植群生，溥被域中，赖兹厚德。式遵彝典，练此元辰，敬以玉帛牺齐，粢盛庶品，明献厥诚，备兹祗瘗，皇祖太宗文武圣皇帝配神作主。 ）皇帝再拜。（摄则太尉再拜。）初读祝文讫，乐作，太祝进，跪奠版於神座，兴，还樽所。皇帝拜讫，乐止。
太常卿引皇帝诣配帝酒樽所，执樽者举幂，侍中取爵於坫，进，皇帝受爵，侍中赞酌泛齐讫，乐作，太常卿引皇帝进高祖神尧皇帝神座前，东向跪奠爵，俯伏，兴，太常卿引皇帝少退，东向立，乐止。太祝持版进於神座之左，北向跪读祝文曰： 维某年岁次月朔日，子孝曾孙开元神武皇帝臣某，敢昭告於高祖神尧皇帝：时维夏至，肃敬训典，用祗祭於皇地祇。惟高祖德协二仪，道兼三统，礼膺光配，敢率旧章，（孟冬云 皇曾祖太宗文武圣皇帝，德被乾坤，格於上下，昭配之仪，钦率旧章 。）谨以制币牺齐，粢盛庶品，肃陈明荐，作主侑神，尚飨。 太祝俯伏，兴。皇帝再拜。初读祝文讫，乐作，太祝进跪奠版於神座，兴，还樽所，皇帝拜讫，乐止。
皇帝饮福、受胙及亚献终献盥洗酌献饮福，并如圆丘仪。（唯皇地祇太尉亚献酌醴齐时，武舞作，合六律六同为异耳。）
初太尉将升献，谒者一人引献官诣罍洗，盥洗匏爵讫，升自巳陛，诣酒樽所，执樽者举幂，酌泛齐，进奠於神州座前，引降还本位。谒者五人次引献官诣罍洗，盥洗讫，各诣酒樽所，俱酌醍齐讫，引献官各进奠爵於诸方岳镇海渎首座，馀座皆祝史助奠，相次而毕，引还本位。又赞引五人各引献官诣罍洗盥洗，诣酒樽所酌沈齐，献山林川泽如岳镇之仪。讫，又引献官诣罍洗，盥洗讫，诣酒樽所，俱酌清酒，献丘陵以下及斋郎助奠如上仪。讫，各引还本位。武舞六成，乐止。
舞献俱毕，诸祝彻豆及赐胙、皇帝再拜、奏乐并如圆丘仪。
太常卿前奏： 请就望瘗位。 太常卿引皇帝，乐作，皇帝就望瘗位，北向立，乐止。於群官将拜，上下诸祝各执篚进神座前，取玉帛，斋郎以俎载神州以上牲体、稷黍饭、爵酒，各由其陛降坛，北行，当瘗埳西行。诸太祝以玉币馔物置於埳，诸祝又以岳镇以下之礼币及牲体皆从瘗。奉礼曰： 可瘗埳。 东西厢各六人窴土。半埳，太常卿前奏： 礼毕。 引皇帝还大次乐作，从祀群官、诸方客使、御史以下出，并如圆丘仪。其祝版燔於斋所。
銮驾还宫（如圆丘仪。）
◎祭五岳四镇四海四渎
诸岳镇海渎每年一祭，各以五郊迎气日祭之。（设祭州界，已具历代祀山川篇。）
前祭五日，诸祭官各散斋三日，致斋二日，如别仪。
前一日，岳令、渎令清扫内外，又为瘗埳於坛之壬地，方深取足容物。（海渎则埳内为坛，高丈四尺，皆为陛。）赞礼者设初献位於坛东南，亚献、终献於初献南，少退，俱西向北上。设掌事者位於终献东南，重行西面，以北为上。设赞唱等诸位於终献西南，西向北上。设献官等望瘗位於瘗埳之东北，西向。（祭海渎无望瘗位。）设祭官以下门外位於南门之外道东，重行西向，以北为上。祭器之数，樽六，笾十，豆十，簋二，簠二，俎三。岳渎令帅其属诣坛东陛升，设樽於坛上东南隅，北向西上。（樽皆加勺幂，有坫以置爵。）设玉篚於樽坫之所。设洗於南陛东南，北向，罍水在洗东，篚在洗西，南肆，（篚实以巾爵。）执樽罍洗篚者，各位於樽罍洗篚之后。
祭日未明，烹牲於厨。（其牲各随方色。斋郎以豆先取血毛，置於馔所。）夙兴，掌馔者实祭器。（牲体，牛羊豕皆用右胖。前脚三节，节一段，肩、臂、臑皆载之。后脚三节，节一段，去下节，载上肫胳二节。又取正脊、脡脊、横脊、短胁、正胁、代胁，各二骨以并，馀皆不设。簋实稷黍，簠实稻粱。笾十，实石盐、乾鱼、枣、栗、榛、菱、芡、鹿脯、白饼、黑饼。豆十，实韭菹、醓醢、菁菹、鹿醢、芹菹、兔醢、笋菹、鱼醢、脾析菹、豚胉。若土无者，各以其类充之。）凡祭官各服其服。（三品毳冕，四品绣冕，五品玄冕，六品以下爵弁。若有二品以上，各依令。）岳令、渎令帅其属入诣坛东陛，升，设岳神、渎神座於坛上近北，南向，席以莞。又实樽罍及玉。（凡樽，一实醴齐，一实盎齐，一实清酒，其玄酒各实於上樽。祭神之玉，两珪有邸。）祝版置於坫。岳令、渎令又以币置於篚，斋郎以豆血皆设於馔所。（其币长丈八尺，各随方色。）赞唱者先入就位。祝与执樽罍篚者入，当坛南，重行北面，以西为上。立定，赞唱者曰： 再拜。 祝以下俱再拜。执樽者升自东陛，立於樽所，执罍篚者各就位。祝诣坛东陛，升，行扫除於上，降，行扫除於下讫，（渎则扫除埳外讫。）各就位。
质明，赞礼者引祭官以下俱就门外位。立定一刻顷，赞唱者曰： 再拜。 在位者皆再拜。赞礼者进初献之左白： 有司谨具，请行事。 退复位。赞唱者曰： 再拜。 在位者皆再拜。祝跪取玉币於篚，兴，立於樽所。（凡取物者皆跪俯伏而取以兴。奠物则跪奠讫，俯伏而后兴。）掌馔者帅斋郎奉馔陈於东门之外。
赞礼者引初献诣坛，升自南陛，进神座前，北向立。祝以玉币东向进，初献受玉币，祝还樽所。赞礼者引初献进，北向跪奠於神座，兴，少退，北向再拜，赞礼者引初献降还本位。
掌馔者引馔入，升自南陛，祝迎引於坛上，设於神座前。当馔者帅斋郎降自东陛，复位，祝还樽所。
赞礼者引初献诣罍洗，盥手洗爵，升自南陛，诣酒樽所，执樽者举幂，初献酌醴齐，赞礼者引初献进诣神座前，北向跪奠爵，兴，少退，北向立。祝持版进於神座之右，东面跪读祝文曰： 维某年岁次月朔日，子嗣天子某，谨遣某官某，敢昭告於东岳岱宗：维神赞养万品，作镇一方，式因春始，（南岳云夏始，中岳云季夏，西岳云秋始，北岳云冬始。）谨以玉帛牺齐，粢盛庶品，朝荐於东岳岱宗，尚飨。 东渎大淮云： 惟神源流深泌，潜润溥洽，阜成百穀，疏涤三川，青春伊始，用遵典秩。 南渎大江云： 惟神总合大川，朝宗巨海，功昭润化，德表灵长，敬用夏首，脩其常典。 西渎大河云： 惟神上通云汉，光启图书，分导九枝，旁润千里，素秋戒序，用率典常。 北渎大济云： 惟神泉源清洁，浸被遐远，播通四气，作纪一方，玄冬肇节，聿脩典制。 讫，兴。初献再拜。祝进奠版於神座，还樽所。
祝以爵酌清酒，进初献之右，西向立。初献再拜，受爵，跪祭酒，啐酒，奠爵。祝率斋郎以俎进，减神座前三牲胙肉，各取前脚第二节共置一俎上，以授初献，初献受以授斋郎。初献跪取爵，遂饮卒爵，祝进受爵，复於坫，初献兴，再拜，赞礼者引初献降复位。
於初献饮福酒，赞礼者引亚献诣罍洗，盥手洗爵，升自东陛，诣樽所，执樽者举幂，亚献酌盎齐，赞礼者引亚献诣神座前，北面跪奠爵，兴，少退，北向再拜。祝以爵酌清酒，进於亚献之右，西向立。亚献再拜，受爵，跪祭酒，遂饮卒爵。祝受虚爵，复於坫，亚献兴，再拜，赞者引亚献降复位。
初亚献将毕，赞礼者引终献，盥洗、升献、饮福如亚献之仪。讫，赞礼者引终献降复位。
祝进神座前，彻豆，还樽所。赞唱者曰： 再拜。 非饮福受胙者皆再拜，献官以下皆再拜。
赞礼者进初献之左，白： 请就望瘗位。 赞唱者引初献就望瘗位，西向立。於献官将拜，岳令进神座前，跪取币，斋郎以俎载牲体、黍稷饭诣瘗埳，以馔物置於埳。（祭海渎，献官拜讫，渎令及斋郎以币血沈於渎，渎令退就位。）东西厢各二人窴土。半埳，赞者进初献之左，白： 礼毕。 遂引初献以下出。祝与执樽罍篚幂者俱复执事位。立定，赞唱者曰： 再拜。 再拜讫，遂出。祝版燔於斋所。


礼三十五沿革三十五宾礼二
天子朝位（诸侯附周大唐）
周制，天子有四朝。（恒言三朝者，以询事之朝非常朝，故不言之。）一曰外朝，（在皋门内，决罪听讼之朝也。）秋官朝士掌之。左九棘，孤卿大夫位焉，群士在其后。右九棘，公侯伯子男位焉，群吏在其后。面三槐，三公位焉，州长众庶在其后。左嘉石，平罢人焉。右肺石，达穷人焉。（斯听狱之时，所列位也。树棘以为位者，取其赤心而外刺，象以赤心三刺也。槐之言怀也，怀来人於此，欲与之谋也。嘉石，文石也。平，成也，成人之善也。肺石，赤石也。罢人，不昏作劳，有似於疲，谓墯慢人。穷人，夫人之穷无告者。群吏，府史也。州长，乡遂之官也。王之五门，雉门为中门，雉门设两观，与宫门同，阍人讥出入者，穷人盖不得入。罢音疲。）二曰中朝。（在路门外。）夏官司士正其位，辨其贵贱之等。朝夕视政，公卿大夫辨色而入应门，北面而立，东上。王揖，孤卿以上特揖，大夫旅揖，士旁三揖，各就位。（特揖，一一揖之也。旅，众也。大夫爵同者众揖之。公卿大夫，王揖之乃就位。群士及故士太仆之属，发在其位，群士东面，王西南面而揖之。三揖者，士有上中下。）王南向，三公北面东上，孤东面北上，卿大夫西面北上。王族故士、武士在路门之右，南面东上；太仆、太右、太仆从者在路门之左，南面西上。（此王日视朝事於路门外之位。王族故士，故为士，晚退留宿卫者。未尝为士，虽同族，不得在王宫。太右，司右也。太仆从者，小臣、祭仆、御仆、隶仆也。）三曰内朝，亦谓路寝之朝。人君既从正朝视事毕，退適路寝听政。使人视大夫，大夫退，然后適燕寝释服。（释服服玄端也。）四曰询事之朝，（在雉门外。）小司寇掌其政，以致万人而询焉。一曰询国危，二曰询国迁，三曰询立君。（国危谓有兵寇。国迁谓徙都。立君谓君无冢嫡，选於庶子。聚万人而询谋焉。）其位王南向，三公及州长百姓北面，群臣西面，群吏东面。（群臣，卿大夫士也。群吏，府史也。其孤不见者，孤从群臣。乡大夫在公后。）小司寇傧，以序进而问焉，以众辅志而弊谋。（傧谓揖之使前。序，更也。辅志，尊王贤明也。弊，断也。）
其时会殷同，方岳之下为坛。见诸侯之法，如明堂之位。天子坛上南面；三公中阶之前，北面东上；诸侯阼阶之东，西面北上；诸伯西阶之西，东面北上；诸子门东，北面东上；诸男门西，北面东上。六服之外，九夷之国东门之外，西面北上；八蛮之国南门之外，北面东上；六戎之国西门之外，东面南上；五狄之国北门之外，南面东上；九采之国应门之外，北面东上。四塞代一见，其位亦近主位为尊也。
诸侯三朝：路寝为内朝，中朝在路门外，外朝在应门外。诸侯社稷与中朝正相当，故传云 閒於两社为公室辅 者也。
说曰：天子路寝门有五焉：其最外曰皋门，二曰库门，三曰雉门，四曰应门，五曰路门，路门之内则路寝也。皋门之内曰外朝，朝有三槐，左右九棘，近库门有三府九寺。库门之内，有宗庙、社稷。雉门之外，有两观连门；观外有询事之朝，在宗庙、社稷之间。雉门内有百官宿卫之廨。应门内曰中朝，中朝东有九卿之室，则九卿理事之处。考工记曰 有九室，九卿理之 ，朝则入而理事，夕则归於库门外。外朝之法，朝有疑狱，王集而听之，故礼云王命三公会其朝者，诸侯未去，亦於此也。广问之义，询於刍荛之谋，三刺三问以定其法。燕朝者，路寝之朝。群公以下，常日於此朝见君，位其位，太仆掌之。初入之时，亦门右，北面东上。王揖之，三公则阶前北面东上；孤东面，卿大夫西面，皆北上；士则门外之西，北面东上。凡射，先用燕礼，其位亦然。所以每朝列位所向不同者，皆以事异，故变其位。三公之位常北面不变者，以三公内臣，位尊，故屈之使常北面。其馀诸侯孤卿大夫，皆以地道尊右，故尊者东面，卑者西面，是以於外朝之时，诸侯东面，尊於孤卿也。故於内朝，孤卿东面，尊於卿大夫也，时亦无诸侯故也。唯询事之朝，非常朝之限，故不与三朝同。或云客有诸侯之位，故孤卿在东也。
大唐开元六年八月敕： 九族既睦，百官有序，至於班列，宜当分位。嗣王实先於主祭，国老有贵於乞言，比在朝仪，尚为閒杂，非所谓睦亲敦旧之义也。嗣王宜与开府仪同三司等致仕官，各居本品之上，用为永式。
广德二年九月敕： 朝参官遇泥雨，准仪制令，例停朝参。今军国事殷，若准式停，恐有废阙。泥既深阻，许延三刻传点，待道路通，依常式。以后亦宜准此。
贞元二年八月，御史中丞窦参奏： 准仪制令，泥雨合停朝。伏以军国事殷，恐有废阙。请令每司长官一人入朝，有两员并副贰，亦许分日。其夜甚雨，至明不止，许令仗下后到。
九月敕：应文武百官朝谒班序。
中书门下，（侍中、中书令、同中书门下平章事，各以官为序。）供奉官，（左右散骑常侍、门下中书侍郎、谏议大夫、给事中、中书舍人、起居郎及舍人、左右补阙、左右拾遗、通事舍人，在横班。）若入閤，即各随左右省主。其御史大夫、中丞、侍御史、（在左。）殿中侍御史、（在右。）通事舍人，（分左右立。）若横行参贺辞见，（御史大夫在散骑常侍之上，中丞在谏议大夫之下。）御史台、（御史大夫在三品官之上，别立；中丞在五品官之上，别立。）留守、副元帅、都统、节度使、观察使、都围练、都防御使，并大都督大都护持节兼者，即入班，在正官之次。馀官兼者，各从本官班序。（御史在六品之后。）诸使下无本官，唯授内供奉里行者，即入班，亦在正官之次。有本官兼者，各从本官班序。如本官不是常参官，并宪官是摄者，唯听於御史班中辞见。殿中省官（监，少监，尚衣、尚舍、尚辇奉御。）分左右随繖扇立，若入閤，亦如之。
一品班。（三太、三公、太子三太、嗣王、郡王，散官开府仪同三司，爵国公。）
二品班。（尚书左右仆射、太子三少、京兆、河南牧、大都督、大都护，散官特进、光禄大夫，爵开国郡公、开国县公，勋官上柱国、柱国。）
三品班。（六司尚书、太子宾客、九寺卿、国子祭酒、三监、京兆等七府尹、詹事、亲王傅、中都督、上都护、下都督、上州刺史、五大都督府长史、上都护府副都护，散官金紫光禄大夫，爵开国侯，勋官上护军、护军。）
四品班。（尚书左右丞、六司侍郎、太常少卿、宗正少卿、左右庶子、秘书少监、左右七寺少卿、国子司业、少府、殿中少监、京兆河南太原少尹、少詹事、左右谕德、家令、率更令仆、亲王府长史司马、凤翔等少尹、中州刺史、下州刺史、大都督大都护司马，散官正议大夫、通议大夫、太中大夫、中大夫，爵开国伯，勋官上轻车都尉、轻车都尉。）
五品班。（尚书诸司郎中、国子博士、都水使者、万年等六县令、太常宗正秘书丞、著作郎、殿中丞、尚食尚药尚舍尚辇奉御、大理正、中允、左右赞善、中书舍人、洗马、亲王谘议友，散官中散大夫、朝散大夫、朝请大夫，爵开国子、开国男，勋官上骑都尉、骑都尉。）
武班供奉班，宣政殿前立位。（从北，千牛连行立，次千牛中郎将，次千牛将军一人，次过状中郎将一人，次接状中郎将一人，次押柱中郎将一人，次后又押柱中郎将一人，次排阶中郎将一人，次押散手仗中郎将一人。以上在横阶北次南。金吾将军分左右立。）
入閤升殿。（夹阶座左右。从南，千牛将军一人，次千牛郎将一人，次千牛将军一人，次千牛连行立柱外，过状中郎将一人，次接状中郎将一人，次押柱中郎将一人，次后又押柱中郎将一人，排阶中郎将一人，阶下押散手杖中郎将一人。金吾将军分左右立。）
应当上合入閤人，各依前件立。其不合入閤人，各依本职事立。非当上人，遇合参日，并从本官品第班序。其入閤日升殿，除千牛卫将军、中郎将外，馀并以左右卫中郎将充。其诸卫及率府中郎将，不得升殿。
一品班。（郡王，散官骠骑大将军，爵国公。）
二品班。（散官辅国大将军、镇国大将军，爵开国郡公、开国县公，勋官上柱国、柱国。）
三品班。（左右卫、左右金吾卫、左右骁卫、左右武卫、左右威卫、左右领军卫、左右监门卫、左右千牛卫大将军、诸卫将军，散官冠军大将军、云麾将军，爵开国侯，勋官上护军、护军。）
四品班。（左右千牛卫左右监门卫中郎将、亲勋翊位中郎将、太子左右卫司率、清道内率、监门副率、太子亲勋翊卫中郎将、上府折冲都尉、中府折冲都尉，散官忠武将军、壮武将军、宣威将军、明威将军，爵开国伯，勋官上轻车都尉、轻车都尉。）
五品班。（亲勋翊卫郎将、太子亲勋翊卫郎将、亲王府典军、亲王府副典军、下府折冲都尉、上府果毅都尉，散官定远将军、宁远将军、游击将军、游骑将军，爵开国子、开国男，勋官上骑都尉、骑都尉。）
尚书省官。（据周礼，先叙六官，准六典，尚书为百官之本，今每班请以尚书省官为首。自周及汉，未有中书。西汉时，中书主文书，即今之宦者，主文书谓文书家是也。时尚书之职犹微。至后汉，尚书职重，方为百官之本，所以尚书郎下笔为诏诰，出言为策令。魏文帝置中书，则今中书是也；其尚书出外，则今之尚书是也。且周礼六官，尽管天下众务，后汉尚书亦然。及魏置尚书，则中书废矣。尚书乃重设也，如制处置中书门下，便下百司，岂非省便？何乃下尚书省，尚书方更下诏诸司，岂非繁重者乎？晋荀勖、桓温已有此议。今窦参不徵其变，更不辨其省，恐非通才达学之士。）
东宫官，王府官，外官。（东宫官既为宫臣，请在上台官之次，王府官又次之。三太、三少、宾客、庶子、王傅，既为师傅宾相，不同官属，请仍旧。）
太常宗正丞。（并随寺望，合在秘书丞上。）
尚食奉御，尚药奉御。（本局既隶殿中省，合在殿中丞之下。）
诸王府官。（行列合以王长幼为序。）
检校官、兼官及摄试知判等官。（并列在同位正官之次。其有行所检校兼试摄判等官职事者，即依正官班序。除留守、副元帅、都统、节度使、观察使、都围练、都防御使并大都督大都护持节兼外，馀应带武职事者，位在西班，仍各以本官品第为班序。）
含元殿前龙尾道下叙班。（旧无此仪，惟令於通乾观象门南叙班。自李若水任通事舍人，奏更於龙尾道下叙班。既非典故，今请停废。）
文武官行立班叙。（通乾观象门外叙班，武次於文。至宣政门，文由东门而入，武由西门而入，至閤门亦如之。其退朝，则并从宣政门而出。）
文官充翰林学士、皇太子侍读，武官充禁军职事。（准旧制，并不常朝参。其翰林学士，大朝会日，准兴元元年十二月敕，朝服班叙，宜准诸司知制诰例。其集贤史馆等诸职事者，并请朝参讫，各归所务。）
辞见宴集，班列先后。（请依天宝三载七月礼部详定所奏敕。）
公式令。（诸文武官朝参行立。二王后位在诸王侯上，馀各依职事官品为叙。职事同者，以齿。致仕官各居本品之上。若职事与散官勋官合班，则文散官在当阶职事者之下。武散官次之，勋官又次之。官同者，异姓为后。若以爵为班者，爵同者亦准此。其男以上任文武官者，从文武班。若亲王嗣王任卑者职事，仍依本品。郡王任三品以下职事官，在同阶品上。自外无文武官者，嗣王在太子太保下，郡王次之，国公在正三品下，郡公在从三品下，县公在正四品下，侯在从四品下，伯在正五品下，子在从五品上，男在从五品下。即前资官被召及赴朝参，致仕者在本品见任上，以理解者在同品下。其在本司参集者，各依职事。诸散官三品以上在京者，正冬朝会依百官例，自馀朝集及须别使，临时听敕进止。）
仪制令。（诸在京文武官职事九品以上，朔望日朝。其文官五品以上，及监察御史、员外郎、太常博士，每日朝参。武官五品以上，仍每月五日、十一日、二十一日、二十五日参。三品以上，九日、十九日、二十九日又参。当上日，不在此例。其长上折冲果毅，若文武散官五品以上，直诸司及长上者，各准职事参。其弘文馆、崇文馆及国子监学生，每季参。若雨霑失容及泥潦，并停。诸文武九品以上应朔望朝参者，十月一日以后，二月二十日以前，并服葱褶。五品以上者，著珂繖。周丧未练，大功未葬，非供奉及宿卫官，皆听不赴。）
常参文武官，准令每日参。自艰难以来，人马劣弱，遂许分日。伏望且许依前分日参，待戎事稍平，加其俸禄，即依恒式。其武官，准令，五品以上每月六参，三品以上更加三参。顷并停废。今请准令，卻复旧仪。其朔望朝参，及弘文馆、崇文馆国子监学生每季参等，请续商量闻奏。
敕旨： 二品武班，宜以左右金吾等十六卫上将军，依次为班首。其检校官、兼、摄、试、知、判等本官二品以上者，位望崇重，礼异群僚，宜依本班朝会。馀依。
四年七月敕： 自今以后，嗣郡王宜列於本官班之上，其庶子宜在少卿之上。
天子上公及诸侯卿大夫士等贽（工商妇人等贽附虞夏周魏）
有虞氏舜典云： 修五礼五玉，（五礼，吉凶军宾嘉之礼。五玉，五等诸侯所执之玉。）三帛二生一死贽。（三帛，诸侯太子执纁，公之孤执玄，附庸之君执黄。二生，卿执羔，大夫执雁。一死，士执雉。玉帛生死所以为贽见。）如五器，卒乃复。（卒，终。复，还也。器谓珪璧。如五器，礼终即还之。三帛二生一死则否也。）
夏后氏，左传云： 禹会诸侯於涂山，执玉帛者万国。
周制，凡贽，天子以鬯，（郑玄云： 天子无客礼。以鬯为贽者，所以灌用告神。 ）诸侯执珪，孤执皮帛，卿执羔，大夫执雁，士执雉，庶人执鹜，工商执鸡。（皮帛者，束帛而表之以皮为饰。皮，虎皮、豹皮。帛如璧色缯也。羔，小羊也，取其群而不失其类。雁取其候时而行。雉取其守，耿介而死，不失其节。鹜取其不飞迁。鸡取其守时而动。曲礼曰 饰羔雁者以缋 ，皆衣之以布而又画之。自雉以下，执之无饰。士相见礼卿大夫饰贽以布，不言画缋，此诸侯之臣与天子之臣异者也。然则天子之孤饰贽以虎皮，公之孤饰贽以豹皮欤？此孤卿大夫士之贽，皆以爵，不以命数。凡贽，无庭实也。）野外军中无贽，以缨拾矢可也。（非为礼之处，以时物相礼而已。缨，马繁缨也。拾谓射韝也。）妇人之贽，椇、榛、脯、脩、枣、栗。（妇人无外事，见以羞物也。椇、榛，木名。椇，枳椇也，有实，今邳、郯之东食之。榛实似栗而小。椇音俱雨反。）
说曰：古者人君及臣，重於相见之礼，所以相尊敬，故将有所见，必执贽。贽者，至也，信也。君子於其所尊，必执贽以相见，明其厚心之至，以表忠信，不敢相亵也。然天子无客礼，亦有贽者，明有事神祇之道，故须贽以表心。故巡狩至於山川，有所告之，用鬯酒，盛以大璋、中璋。又典瑞云： 王搢大珪，执镇珪，藻藉五采五就，以朝日。 明其所尊敬，象臣之朝君也。执镇珪，视安四方，以表其功也。凡公卿大夫执贽者，皆谓始朝及初相见用之。诸侯德厚，故执玉以比德；卿大夫以下德薄，故用皮帛羔雁之等。射人职云，王将射之时，公卿朝见，三公执璧，卿执羔。天子之三公所以执璧，为臣之屈，与子男同。佐王论道，理取圆足，故以璧为贽，不必饰以蒲穀。诸侯宾射之时，卿大夫士亦皆执贽见其君，如天子卿大夫之礼，君子所以执玉以比德者也。
魏明帝青龙二年，诏下司空： 征南将军见金紫督使，位高任重。近者正朝，乃与卿校同执羔，非也。自今以后，从特进，应奉璧者如故事。
博士高堂隆议曰：
按周礼 公执桓珪 。公谓上公九命，分陕而理，及二王后也。今大司马公、大将军，实分征东西，可谓上公矣。山阳公、卫国公，则二王后也。
 侯执信珪 谓地方四百里， 伯执躬珪 谓地方三百里，皆七命也。今郡王户数，多者可如侯，少者可如伯。
 子执穀璧 谓地方二百里， 男执蒲璧 谓地方百里，皆五命也。今县主户数，多者可如子，少者可如男。
上公礼，其率诸侯以朝，则执桓珪。自非朝宗，则如八命之公。与王论道，有事而进，则执璧。今二王后诸王，若入朝觐，二公率以进退，则执桓珪。其朝正，则与群公执璧。按周礼，王官唯公执璧。汉代大将军、骠骑、车骑、卫将军，开府辟召掾属，与公同仪，则执璧可也。
 孤皮帛卿羔 ，孤谓天子七命之孤，及大国四命之孤，副公与王论道，尊於六卿，其执贽，以虎皮表束帛。今九卿之列，太常、光禄勋、卫尉，尊於六卿，其执贽如孤也。其朝正，执皮帛可也。三府长史，亦公之副，虽有似於孤，实卑於卿，中大夫之礼可也。公之孤，覜聘於天子，及见於其君，其贽以豹皮表束帛。今未有其官，意谓山阳公之上卿，可以当之。卿谓六官六命之卿，及诸侯三命再命之卿也。今六卿及永寿、永安、长秋、城门五校，（左校、右校、前校、后校、中校。）皆执羔可也。诸侯之卿，自於其君亦如之。天子卿大夫饰羔雁以缋，诸侯卿大夫饰羔雁以布。州牧郡守以功德赐劳，秩比中二千石者，其入朝觐，宜依卿执羔。金紫将军秋中二千石，与卿同。
 大夫执雁 ，谓天子中下大夫四命，及诸侯再命一命之大夫也，其位卑於卿。今三府长史及五命，二千石之著者也。博士儒官，历代礼服从大夫，如前执雁可也。州牧郡守未赐劳者，宜依大夫执雁，皆饰以缋。诸县千石、六百石，今古大夫，若或会觐，宜执雁，饰以布。
 士执雉 ，谓天子三命之士，及诸侯一命再命之士也。府史以下，至於比长庶人在官，亦谓之士。诸县四百石、三百石长，从士礼执雉可也。
信节
周制，地官 掌节掌守邦节而辨其用，以辅王命。（邦节者，珍珪、牙璋，穀珪、琬珪、琰珪也。王有命，则别其节之用，以授使者。辅王命者，执以行为信。珍音镇，下同。）守邦国者用玉节，守都鄙者用角节。（谓诸侯於其国中，公卿大夫王子弟於采邑。有命者，亦自有节以辅之。玉节之制，如王为之，以命数为大小。角用犀角，其制未闻也。）凡邦国之使节，山国用虎节，土国用人节，泽国用龙节，皆金也，以英荡辅之。（使节，使卿大夫聘於天子诸侯，行道所执之信也。土，平地也。山多虎，平地多人，泽多龙，故为节以金铸象焉。必自以其国所多者，礼以相别为信明也。汉有铜虎符。杜子春云： 荡当为帑，谓以函器盛此节也。 或云英荡，画函。）门关用符节，货贿用玺节，道路用旌节，皆有期以返节。（门关，司门、司关也。货贿者，主通货贿之官，谓司市也。道路者，主理五途之官，谓乡遂大夫也。凡人远出，至於邦国，邦国之人若来入由门者，司门为之节；由关者，司关为之节；其商，则司市为之节；其以徵令及家徙，则乡遂大夫为之节。不出关不用节也。变司市言货贿者，玺节主通货贿。变乡遂言道路者，容公邑及小都大都之吏，皆主理五途，亦有人也。符节，如汉之宫中诸官诏符也。玺节，汉之印章也。旌节，汉使者所拥节是也。将送者执此节以送行者，皆以道里日时课，如汉之邮行者有程矣，以防容奸，擅有所通也。凡节有法式，藏於掌节。小行人职云： 道路旌节，门关符节，都鄙管节，皆竹为之。 郑注云： 管节，如汉竹使符也。都鄙者，公之子弟及卿大夫采地之吏耳。 ）凡通达於天下者，必有节以传辅之。（必有节，言远行无有不得节而出者也。辅之以传者，节为信耳；传，说所赍操及所適也。）无节者，有几则不达。 （圜土内之。）
琬珪九寸而缫，以象德，以结好。（琬犹圜也，王使之瑞节。诸侯有德，王命锡之，使者执琬珪以致命焉。）穀珪七寸，以和难，以聘女。（穀珪，亦王使之瑞节。难，仇雠也。聘女，纳徵加於束帛也。）瑑珪璋八寸，璧琮八寸，缫皆二采一就，以覜聘。（璋以聘后，琮享夫人。众来曰覜，寡来曰聘。瑑，有文饰也。）珍珪以徵守，以恤凶荒。（珪制当与琬琰相依。王使人以徵诸侯，忧凶荒之国，则授之，执以往，致王命焉。）牙璋、中璋七寸，射二寸，厚寸，以起军旅，以理兵守。（二璋皆有鉏牙之饰於琰侧。兵守，用兵所守也。鉏音测鱼反。）琰珪以易行，以除慝。（琰珪亦王使之瑞节也。琰珪有锋芒，伤害征伐诛讨之象；易恶行令为善者，则以此珪责谕以告也。）大璋七寸，射四寸，诸侯以聘女。（纳徵加於束帛也。）


礼八十六开元礼纂类二十一嘉礼五
皇太子加元服
告太庙
皇太子将冠，先告太庙，如常告之仪。
临轩命宾赞
所司先奏请司徒一人为宾，卿一人为赞冠，吏部承以戒之。
前一日，尚舍奉御整饬御幄於太极殿，卫尉设群官、朝集使、诸蕃客次於左右朝堂。太乐令展宫悬之乐於殿庭，设举麾位於殿上，一位於悬下。鼓吹令设十二案，乘黄令陈车辂，尚辇奉御陈舆辇。典仪设文官一品以下五品以上位於横街之北，西面北上，诸州使人五品以上合班；六品以下位於横街南，诸州使人六品以下、诸蕃客又在南，皆西面北上。设武官五品以上位於横街北，东面北上，诸州使人五品以上合班，诸亲位於其南；六品以下位於横街南，诸州使人六品以下及蕃客等又於其南，皆东面北上。设典仪位於悬之东北，赞者二人在南，少退，俱西向。设宾受命位於横街南道东，北面，赞者位又於其后，少东，北面。奉礼郎设门外文官一品以下位於顺天门外道东，每等异位，重行西面；武官三品以下位於门西，每等异位，重行东面：并以北为上。
其日，诸卫勒所部列黄麾仗如常仪。群官各依时刻集朝堂，俱就次各服其服。侍中量时版奏： 请中严。 协律郎、太乐令帅工人就位。诸侍卫之官各服其器服奉迎。典仪帅赞者先入就位。通事舍人引先置群官入，立定，又引宾赞入立於太极门外道东，西向。黄门侍郎引主节持幡节，中书侍郎引制书案，立於乐悬东南，西面北上。
侍中版奏： 外办。 皇帝服通天冠、绛纱袍以出，曲直华盖警跸侍卫如常仪。皇帝将出，仗动，太乐令令撞黄锺之钟，右五钟皆应，协律郎举麾，鼓柷，奏太和之乐。皇帝升舆，出自西房，即御座，南向坐，符宝郎奉宝置於御座，乐止。
通事舍人引宾赞入就位，宾赞初行入门，舒和之乐作，至位乐止。立定，典仪曰： 再拜。 侍中及舍人前承制，侍中降至宾前，称 有制 。公再拜。 将加冠於某之首，公其将事 。公少进，北面再拜稽首，辞曰： 臣不敏，恐不能供事，敢辞。 侍中升奏，又承制降称： 制旨某公将事，无辞。 公再拜，退，复位。侍中退。舍人至卿前，称 敕旨 。卿再拜。 将加冠於某之首，卿宜赞冠 。卿再拜。舍人退。黄门侍郎引主节至宾所，主节以节授黄门侍郎，黄门侍郎执节立於宾东北，西面。宾再拜，受节，付主节讫，又再拜。主节立於宾后，黄门侍郎退。中书侍郎引制书案至宾所，取制书，在宾东北，西面立。宾再拜，受制书，执立，又再拜。持案者立於宾后，中书侍郎退。典仪曰： 再拜。 赞者承传，群官在位者皆再拜。舍人引宾赞出，宾赞初行乐作，出门乐止。
侍中前，跪奏称： 侍中臣某言，礼毕。 俯伏，兴，还侍位。皇帝兴，太乐令令撞蕤宾之钟，左五钟皆应，鼓柷，奏太和之乐。皇帝降座，侍卫警跸如来仪，入自东房，乐止。舍人引一品以下以次出。初宾赞出门，宾以制书置於案，幡节引制书案升车，从辂而行。威仪鼓吹诣东宫，降辂，入次，宾赞具服。其一品以下以次出。蕃客各还馆。九品以上诣东宫朝堂次，服其服，就位如冠仪。
冠
前一日，卫尉设宾次於重明门外道西，南向，赞冠次又於其西，南向，并铺床席。又於重明门内道西施一次，拟会宾赞。设文武群官九品以上及诸亲并宫臣次如常仪。奉礼设文武群官九品以上、诸亲在五品之下及宫臣门外位如常仪。典仪设殿庭位：文武群官共宫臣合班，诸亲在五品下；文官在东，西面，武官在西，东面，皆以北为上。又设皇太子位於閤外道东，西向。设三师位於閤外道西，三少位於三师之南，少退，东向。典仪又设皇太子受制位於乐悬北，北面。所由设轩悬之乐於殿庭，又设举麾位於殿上，一位於悬下。有司设皇太子羽仪车舆於殿庭如常仪。典设郎帅其属铺解剑席於悬之东北。
冠日平明，宫臣皆朝服，非宫臣者公服，三师、三少公服，并集於重明门外次。宗正卿乘犊车侍从，诣左春坊权停。左右二率各勒所部屯门列仗。左庶子版奏： 请中严。 工人及诸行事之官各入就位。奉礼郎设罍洗於东阶东南，罍在洗东，篚在洗西，南肆。（篚实巾加勺幂。）典礼郎铺皇太子冠席於殿上东壁下近南，西向。设宾席於西阶上，东向。设主人席於皇太子席西南，西向。设三师席於冠席北，三少席於冠席南。典设郎张帷幄於东序内，设褥席於帷中。又张帷幄於序外，拟置馔物等。内直郎陈服於帷内，东领北上。衮冕服，玄衣纁裳，九章。白纱中单，黼领，青褾、撚、裾。革带，金钩〈角枼〉，大带，朱韨二章，玉具剑火珠镖首，瑜玉双珮。朱组双大绶，四采赤白缥绀，纯朱质，长一丈八尺，三百二十首，广九寸。（小绶长二尺六寸，色同大绶，而首半之，閒施二玉环。）白袜赤舄，金饰。象笏。远游冠服，绛纱袍，白纱中单，皂领、褾、撚、裾。白方心曲领假带，绛纱蔽膝。白练裙襦，白袜黑舄。其革带、剑、珮、绶、笏与冕服同。缁布冠，玄衣素鞸，白纱中单，青领、褾、撚、裾。履、袜、革带、大带、笏、缁纚。（用皂罗巾方六寸，属带於前两隅。）犀簪二物同箱，在服南。栉实於箱，又在南。莞筵四，纷纯；缫席四，缋纯，又在南。良酝令实侧樽甒醴加勺幂於序外帷内。设罍在洗北，篚在洗南，东肆，实巾一，角觯角柶各一，加幂。太官令实馔豆九笾九於樽西，俎三在豆北。执在庭罍洗者，绛公服，立於罍洗之南，北向。执帷内樽罍洗笾豆俎等，并绛公服，立於樽罍豆俎之所。冕，白珠九旒，犀导，组缨，青纊充耳；远游三梁冠，金附蝉九首，施珠翠，黑介帻，犀导，发缨翠緌：缁布冠，青组缨属於冠。冠冕各一箱盛，奉礼郎三人各执立於阶之西，东面北上。主人赞冠者（庶子为之。）升，诣东序帷内，少北，户东西面立。典谒引群官以次入就常位。
初宾赞入次，左庶子版奏： 外办。 通事舍人引三师等入就閤外道西位，东面立。皇太子著空顶黑介帻，双童髻，玉导，宝饰采衣，（紫褶绿葱，织成缥领，绿锦绅，乌皮履。）乘舆以出，洗马迎於閤门外。左庶子跪奏称： 左庶子臣某言，请殿下降舆。 俯伏，兴，还侍位。皇太子降舆，洗马引之道东位，西向立。左庶子又前跪奏称： 左庶子臣某言，请殿下再拜。 皇太子再拜，三师、三少答再拜。洗马引就阶东南位，三师训导在前，三少训从於后，千牛仗二人夹左右，其馀仗卫列於师保之外。
通事舍人引宗正卿入见皇太子讫，通事舍人引出迎宾。洗马引皇太子，初行乐作；至阶东，西面立，偃麾，乐止。（凡乐皆伶官帅举麾，工鼓柷而后作，偃麾戛敔而后止。）宗正卿迎宾於门东，西面。宾立於门西，东面。宗正卿再拜，宾不答拜。宾入门，乐作。主人从入立於乐悬东北，西面。宾入，赞冠者从入，舍人引宾赞诣殿阶閒南面立，乐止。赞冠者立於宾西南，东面；节在宾东少南，西面；制案在赞冠西南，东面。宾就案取制执。洗马引皇太子诣受制位，北面立，皇太子初行乐作，至位乐止。主节脱节衣，宾称： 有制。 皇太子再拜。宣诏曰： 制皇太子某，吉日元服，率由旧章，命太尉就宫展礼。 讫，皇太子又再拜。少傅进诣宾前受制书，退授皇太子，皇太子受制书付庶子。案退。
洗马引皇太子师保等如式升东阶，（量人从升。）初行乐作，至阶乐止。入东序帷内，近北西向立。师保等就席位讫，宾升西阶，宗正卿升东阶，各立席后。初宾升，舍人引赞冠者诣罍洗盥手，升自东阶，诣序帷内，於主人赞冠之南，俱西面。赞引皇太子出立於席东，西面。宾之赞冠者取纚栉二箱，坐奠於皇太子筵南端，兴，席北少东西向立。
宾揖皇太子进，升筵，西向坐。宾之赞冠者进筵前，东面坐，脱空顶黑介帻置於箱，栉毕，设纚，兴，少北南面立。宾降盥，主人从降，乐作，宾升，乐止，主人从升。执缁布冠者升，宾降一等受之，右执项，左执前，进皇太子筵前，东向立，祝曰： 令月吉日，始加元服，弃厥幼志，慎其成德，寿考维祺，以介景福。 乃跪，冠，兴，复位东面立。宾之赞冠者进筵前，东面跪，结缨，兴，复位。皇太子兴，宾揖皇太子，赞冠者引皇太子適东序帷内，著玄衣素裳之服以出，立於席东，西面。
宾揖皇太子，皇太子进，升筵西向坐。宾之赞冠者进筵前东面跪，脱缁布冠，置於黑介帻之箱，栉纚依旧不解，兴，复位。宾降二等受远游冠，右执项，左执前，进皇太子筵前，东向祝曰： 吉月令辰，乃申嘉服，克敬威仪，式昭厥德，眉寿万年，永受祺福。 乃跪，冠，兴，复位。宾之赞冠者跪，设簪结缨，兴，复位。皇太子兴，宾揖皇太子，赞冠者引皇太子適东序帷内，著朝服以出，立於席东，西面。
宾揖皇太子，皇太子进，升筵，西向坐。宾之赞冠者进筵前，东向跪，脱远游冠，置於纚箱，栉纚依旧不解，兴，复位。宾降三等受冕，右执项，左执前，进皇太子筵前，东向祝曰： 以岁之正，以月之令，咸加其服，以成厥德，万寿无疆，承天之庆。 乃跪，冠，兴，宾复位。宾之赞冠者跪，设簪结缨，兴，复位。皇太子兴，宾揖皇太子，赞冠者引皇太子適东序，著衮冕之服以出，立於席东，西面。赞冠者彻纚栉二箱入於帷内，又取筵入於帷内。
主人赞冠者又设醴皇太子席於室户西，南向，下莞上藻。宾之赞冠者於东序帷内盥手洗觯；典膳郎酌醴，加柶，覆之，面柄；宾之赞冠者受，面叶，立於序内，南面立。宾揖皇太子，赞冠者引皇太子就筵西，南面立。宾进受醴，加柶，面柄，进皇太子筵前，北面立，祝曰： 甘醴惟厚，嘉荐令芳。拜受祭之，以定厥祥。承天之休，寿考不忘。 皇太子筵西拜受觯，宾复位，东面答拜。赞冠者兴进馔者承馔陈於皇太子筵前。皇太子升筵，坐，左执觯，右执脯，擩於醢，祭於笾豆之间。赞冠者取韭菹，遍擩於豆，以授皇太子，又祭於笾豆之间。赞冠者取肺一以授皇太子。皇太子奠觯於荐西，兴，受肺，卻左手执本，坐，缭，右手执末以祭，上左手，哜之，兴，以授赞冠者，赞冠者加於俎。皇太子帨手，兴，取觯，以柶祭醴三，始扱一祭，又扱再祭，加柶於觯，面叶，兴；筵末坐，啐醴，建柶，兴；降筵西南，南面坐，奠觯，再拜，执觯兴。宾答拜。皇太子升筵，坐，奠觯於荐东，兴，降筵。
赞冠者引皇太子降自西阶，立於西阶之东，南面。宾初答拜讫，降立於西阶之西近南，东面，引宾之赞冠者随降立於宾西南，东面。皇太子立定，宾少进，字之曰： 礼仪既备，令月吉日，昭告厥字，君子攸宜，宜之於嘏，永受保之。奉敕字某。 皇太子再拜，曰： 某虽不敏，敢不祗奉。 又再拜。洗马引皇太子降，初行乐作，至阼阶下位，乐止。三师在南，北面，三少在北，南面，立定，皇太子西面再拜，三师等答再拜以出。於三师拜讫，典仪曰： 再拜。 赞者承传，群官在位者皆再拜。左庶子前，称 礼毕 。皇太子乘舆以入，侍臣从至閤如常仪。初皇太子降，通事舍人引宾赞及宗正卿出就会所。
会宾赞
宾既出，立於会所门外之西，东面北上。宗正卿立於门东，西面。立定，一揖一让而入。宗正卿立於座东，西面，宾赞立於座西，东面，俱再拜，就座，俯伏，坐。遂行酒，酒至，宾主俱兴，再拜，就席坐饮。食至，宾主俱兴，设食讫，宾主俱坐食。会讫，宾主俱兴，宾赞立於西厢，东面南上；宗正卿立於东厢，西面。执事者奉束帛之篚以授宗正卿，又执事者奉束帛篚立於宗正卿之后，后牵乘马入陈於庭，北首西上。宾赞俱回，北面西上，再拜。宗正卿以币篚进，西南向授宾；执事者以币进授赞冠者。宗正卿与执事者退复位。宾赞降，从者讶受币。宾当庭实揖左马以出，三马从出，从者讶受马。宗正卿出门东，西面；宾出门西，东面北上。宗正卿与宾俱揖而退。宾赞就车辂，诣顺天门外复命。
朝谒
朝前，卫尉先於顺天门外东朝堂之北设太子次，又於后设三师、三少及詹事等次。皇太子冠讫，诸卫率依常行卤簿，陈列威仪仗卫，前后部鼓吹备列。师傅以下及宫臣皆服其服。皇太子服远游冠，绛纱袍，乘舆以出，仪卫侍从如常礼，洗马前导。皇太子出重明门，左庶子跪奏： 请降舆升辂。 又右庶子称： 令曰诺。 左庶子俯伏，兴。皇太子降舆升金辂，三师乘轺车训导在前，三少亦乘轺车训从在后，威仪仗卫依卤簿发引，鸣铙而行。至长乐门，铙吹止。至顺天门次，回辂西向。左庶子跪奏： 请降辂就次。 又右庶子称： 令曰诺。 左庶子俯伏，兴。皇太子降辂，洗马前导入次，左庶子侍左，右庶子侍右。舍人引三师、三少、詹事就次。皇太子停於次少顷，舍人奏闻。典仪先於皇帝所御殿前设皇太子位。左庶子跪奏： 请入。 又右庶子称： 令曰诺。 左庶子俯伏，兴。皇太子出次，左庶子等夹侍，舍人引洗马导引。当门揖，引入。外官不入，诸仪卫卤簿等悉陈列於门外。皇太子入自东上閤，洗马、左庶子等从入。至皇帝所御殿前位，北向立，从官陪后。左庶子赞拜，皇太子再拜。侍中宣敕戒曰： 事亲以孝，接下以仁，使人以义，养人以惠。 讫，皇太子再拜，少进，称： 臣虽不敏，敢不祗奉。 又再拜讫，引下诣皇后所御殿。至殿院，内给事奏闻。出，引皇太子入，洗马、左庶子等不入。太子至皇后所御殿前北向立，再拜。尚仪前承令，降诣皇太子西北，东面称： 令旨。 皇太子再拜。宣令戒之，词如皇帝。皇太子再拜，少进，称： 臣夙夜祗奉，不敢失坠。 又再拜。司言引至閤，舍人承引以出。皇太子还如来仪。
皇太子谒太庙
前一日，皇太子宿斋於正殿，其宫臣从入庙者，宿斋於家正寝。所司扫除庙之内外。卫尉设皇太子次於庙西南角，东向。又设三师以下及宫官次於皇太子之后，少近西，俱东向。又设宫官次於东宫朝堂。奉礼郎设皇太子版位於庙庭道东，北向。典仪设宫臣位於重明门外，文官在东，西面，武官在西，东面，每等异位，重行，俱以北为上。
其日未明，所司依卤簿陈设於重明门外。宫臣应从者，依时刻集朝堂次，皆服朝服，非朝服者服常服。诸卫率各勒所部，陈设如式。左庶子版奏： 请中严。 仆策辂於西閤外，南向。车右执刀立於辂前，北向。舍人引宫官各就位。侍卫之官各服其器服，右庶子负宝如式，俱诣閤奉迎。左庶子版奏： 外办。 仆奋衣而升，正立执辔。皇太子服远游冠、绛纱袍以出，左右侍卫如常。洗马引皇太子升，仆立授绥，命车右升讫，车驱，左庶子以下夹侍如式。出重明门，左庶子进当辂前，跪奏称： 左庶子臣某言，请车辂权停，令侍臣上马。 俯伏，兴，退称： 侍臣上马。 赞者唱： 侍臣上马。 文武侍臣皆上马。宫官上马毕，左庶子进当辂前，跪奏称： 左庶子臣某言，请发引。 俯伏，兴，退复位。皇太子车辂动，铙吹不作，文官在左，武官在右。至下马所，侍臣并下车马。皇太子至次所，回辂南向。左庶子跪奏称： 左庶子臣某言，请殿下降辂。 俯伏，兴，还侍位。皇太子降辂，洗马引入次，侍臣立如常。皇太子入次一刻顷，左庶子跪奏称： 左庶子臣某言，请殿下出次。 俯伏，兴。皇太子出次，谒者引家令，家令引皇太子，入自南门，三师三少导从如式。庶子二人，一人赞左，一人赞右。舍人二人从，近仗量人从入。皇太子至位，立定，家令奏： 请殿下再拜。 皇太子再拜。少顷，家令奏： 皇太子再拜辞。 皇太子又再拜讫，家令奏： 事毕。 谒者引家令，家令引皇太子，出自南门，升辂还宫如来仪。至重明门外，皇太子乘辂入。将士停，三师三少还。皇太子至殿前，回辂。左庶子跪奏： 请殿下降辂。 俯伏，兴。皇太子降，入，侍臣从至閤。左庶子跪，奏请将士各还本位。（其还宫，鸣铙吹如常。）
会群臣
皇太子冠见庙之明日，皇帝会群臣如元会之仪。其上寿词云： 皇太子爰以吉辰，载加元服，德成礼备，普天同庆。臣等不胜悦庆，谨上千万岁。
群臣上礼
先上礼三日，本司宣令诸应上礼文武之官，一品以下，五品以上。前一日，卫尉量设次於东朝堂。昼漏上水七刻，各集於次，皆朝服。奉礼郎先设上礼之官位於东朝堂南，文东武西，北面重行，相对为首。又设中书舍人位於文官为首者之北，南向。设奉礼郎位於文官东北，赞者二人在其南，差退，俱西向。牛酒在文武二位之间，少前。舍人各引应上礼之官就位。立定，令史二人对举贺录案，礼部郎中引就中书舍人前，取贺录授舍人讫，引案退。奉礼郎唱 再拜 ，赞者承传，在位者皆再拜。中书舍人奉贺录入进。舍人引在位者退。酒十二斛，犊十二头，赤绳为笼头，奏讫，并付所司。
皇太子会宫臣
皇太子会宫臣如常会之仪。上寿与上同词。
宫臣上礼
先上礼一日，詹事宣告上礼之官，詹事以下，七品以上。昼漏上水七刻，皆朝服集东宫南门之左。典仪先设群官位於中门外，北面，以西为上。牛酒置其位西五步，少近。昼漏上水八刻，通事舍人引群官皆就位。立定，詹事丞奉群官简录案於詹事前，东面跪授导客舍人，导客舍人西面立受，回南向立。典仪唱： 再拜。 詹事以下俯伏，兴，皆再拜。导客舍人以简录案入。通事舍人引群官以下。左庶子省进酒九斛，盛以铜锺一斛，犊九头，赤绳为笼头，皆付所司。


礼三十八沿革三十八军礼三
天子合朔伐鼓
（诸侯附夏周汉后汉魏晋东晋宋齐北齐大唐）
夏书曰： 乃季秋月朔，辰弗集于房，（辰，日月所会。房，所舍之次。集，会也。不会则日蚀可知。）瞽奏鼓，啬夫驰，庶人走。 （凡日蚀，天子鼓於社，责上公也。瞽，乐官。乐官进鼓则伐之。啬夫，主币之官。驰，取币礼天神也。庶人走，共救日蚀。庶人，百役之人也。）
周制，日有蚀之，天子不举乐，素服，置五麾，陈五鼓、五兵及救日之弓矢。又以朱丝萦社，而伐鼓责之。（或曰胁之，或曰为暗，恐人犯之。日蚀者，阴侵阳。社者众阴之主。鼓配阳也。以阴犯阳，故鸣鼓而救之。）夏官太仆掌军旅田役赞王鼓，日月蚀亦如之。（王通鼓，佐击其馀面。）曾子问曰： 诸侯旅见天子，入门不得终礼而废者几？ （旅，众。）孔子曰： 四。太庙火、日蚀、后之丧、雨霑服失容，则废。如诸侯皆在而日蚀，则从天子救日，各以其方色与其兵也。 （示奉时事，有所讨也。方色者，东方衣青，南方衣赤，西方衣白，北方衣黑。其兵未闻。）曾子问曰： 当祭而日蚀、太庙火，其祭也如之何？ 孔子曰： 接祭而已。如牲至未杀，则废。 （接祭，不迎尸。）
诸侯救日蚀，置三麾，陈三鼓三兵，用币於社，伐鼓於朝。（鲁昭公十七年六月朔，日蚀，叔孙昭子曰： 日蚀，诸侯用币於社。 上公伐鼓於朝，退自责。）大夫击门，士击柝。（言卫其隅。）曾子问曰： 诸侯相见，揖让入门，不得终礼废者几？ 孔子曰： 六。天子崩，太庙火，日蚀，后、夫人之丧，雨霑服失容，则废。
汉制，天子救日蚀，素服，避正殿，陈五鼓五兵，以朱丝萦社，内外严警。太史登灵台，候日有变，便伐鼓。太仆赞祝史陈辞以责之。闻鼓音，侍臣皆著赤帻，带剑入侍。三台令史以上，皆持剑立其户前。卫尉驱驰绕宫，伺察守备。日复常，皆罢。（此义，按晋挚虞决疑注云，约鲁昭公时叔孙昭子说天子救日之法。）
后汉制，朔前后各二日，牵羊酒至社下以祭日。日有变，割羊以祠社，用救日变。执事冠长冠，衣皂单衣、绛领袖缘中衣、绛葱〈糹未〉以行礼，如故事。
献帝初平四年正月，当祠南郊，尚书八座议，欲卻郊日，又定冠礼而月朔日蚀。士孙瑞议： 按八座书，以为正月之日，太阳亏曜，谪见於天，而冠者必有祼享之仪，金石之乐，饮燕之娱，献酬之报。是为闻灾不祗肃，见异不怵惕也。
及建安中，将元会，而太史上言正朝当日蚀。朝臣议应会不？博平计吏刘邵建言曰： 梓慎、裨灶，古之良史，犹占水火错失天时。礼，诸侯旅见天子，入门不得终礼者四，日蚀在一。然则圣人垂制，不为变异先废朝礼者，或灾消异伏，或推术谬误。 时尚书令荀彧及众人咸善而从之，遂朝如旧，日亦不蚀，邵由此著名。
魏高贵乡公正元二年，太史奏： 三月一日寅时合朔，去交二度，恐相附近。 主者奏，宣敕有司，为救日蚀。备既，时过而不蚀，大将军曹爽推史官不验之负，空设合朔之期，以疑上下。光禄大夫领太史令邕言： 典历者按历术推交会之期，候者伺迟疾之度，当朔，事无有违错耳。 重问典历周晁等，对曰： 历候所掌，推步迟速。可以知加时早晚，度交缓急；可以知薄蚀浅深。合朔之时，或有月掩日，则蔽障日体，使光景有亏，故谓之日蚀。或日掩月，则日从月上过，谓之阴不侵阳，虽交无变。至於日月相掩，必蚀之理，无术以推。是以古者诸侯旅见天子，日蚀则废礼；尝禘郊社，日蚀则接祭。是以前代史官，不能审日蚀之数，故有不得终礼。自汉故事以为日蚀必当於交，每至其时，申警百官，以备日变。甲寅诏书，有备蚀之制，无考负之法。 侍中郑小同议： 史官不务审察晷度，谨综疏密，谬准交会，以为其兆。至乃虚设疑日，大警外内。其有不效，则委於差晷度，禁纵自由，皆非其义。按春秋，昭公三十一年十二月辛亥日蚀。晋史墨以庚午之日，日始有谪。自庚午至辛亥四十二日，日蚀之兆，固形於前矣。此为古有明法，而今不察。是守官惰职，考察无效，此有司之罪。 又答： 古来黄帝、颛顼、夏殷周鲁六历，皆无推日蚀法，但有考课疏密而已。负坐之条，由本无术可课，非司事之罪。 乃止。
晋武帝咸宁三年、四年，并以正朝合朔卻元会。
东晋元帝太兴元年四月，合朔。有司奏议： 按春秋，日有蚀之，天子伐鼓於社，攻诸阴也；诸侯伐鼓於朝，臣自攻也。按尚书符，若日有变，便击鼓诸门，有违旧典。 诏曰： 所陈有正义，改之。
至康帝建元元年，太史上元日合朔，后复疑应卻会与不。庾冰辅政，写刘邵议以示八座。蔡谟著议非之曰： 邵论灾消异伏，又以灶慎犹有错失，太史上言，亦不必审，其理诚然也。而云 圣人垂制，不为变异先废朝礼 ，此则谬矣。灾祥之发，所以谴告人君，王者之所重诫，故素服废乐，退避正寝，百官降物，用币伐鼓，躬亲救之。夫敬诫之事，与其疑而废之，宁顺而行之。故孔子、老聃助葬於巷党，以丧不星行，故日蚀而止柩，曰安知不见星。今史官言当蚀，亦安知其不蚀？夫子、老聃先行见星之防，而邵逆废日蚀之戒，是反圣贤之成规也。鲁桓公壬申有灾，而以乙亥尝祭，春秋讥之。灾事既过，追惧未已，故废宗庙之祭；况闻天眚将至，而行庆乐之会，於事乖矣。礼记所云诸侯入门不得终礼者，谓日官不先言，诸侯既入，见蚀乃知耳；非先闻当蚀而朝会不废也。邵引此文，失其义旨。邵所执者，礼记也；夫子、老聃、巷党之事，亦礼记所言，复违而反之，进退无据。然荀彧所善，汉朝所从，遂令此言至今见称，莫知其谬。后来君子将准以为诫，故正之云尔。 於是众议从之。
穆帝永和中，殷浩辅政，又欲从刘邵议不卻会。王彪之议曰： 礼云诸侯旅见天子，不得终礼而废者四，自谓卒暴有之，非谓先存其事，而侥倖史官推术错谬，故不先废朝礼。 又从彪之议。
宋因晋制。
齐武帝永明元年十二月，有司奏： 今月三日，腊祠太社稷。一日合朔，日蚀既在致斋内，未审於社祠无疑不？曹检未有前准。 尚书令王俭议： 礼记曾子问 天子尝禘郊社五祀之祭，簠簋既陈 ，唯大丧乃废。至於当祭之日，火及日蚀则停。寻伐鼓用牲，由来尚矣，而簠簋初陈，问所不及。据此而言，致斋初日，仍值薄蚀，则不应废祭。按汉初平中，士孙瑞议以日蚀废冠而不废郊，朝议从之。王者父天亲地，郊社不殊，此则前准，谓不宜废。 诏可。
北齐制，日蚀，则太极殿西厢东向，东堂东厢西向，各设御座。群官公服。昼漏上水一刻，内外皆严。三门者闭中门，单门者掩之。蚀前三刻，皇帝服通天冠，即御座，直卫如常，不省事。有变，闻鼓音，则避正殿，就东堂，服白袷单衣。侍臣皆赤帻，带剑，升殿侍。诸司各於其所，赤帻，持剑，出户向日立。有司各率官属，并行宫内诸门、掖门，屯卫太社。邺令以官属围社，守四门，以朱丝绳绕系社坛三匝。太祝令陈辞责社。太史令二人，走马露版上尚书，门司疾上之。又告清都尹鸣鼓，如严鼓法。日光复，乃止，奏解严。
大唐合朔伐鼓，具开元礼。
冬夏至寝鼓兵
易曰： 先王以至日闭关，商旅不行，后不省方。 五经通义曰： 以冬至阳气萌生，阴阳交精，始成万物，气微在下，不可动洩。王者承天理物，故率先天下，静而不扰也。夏至阴气始动而未达，故亦寝兵鼓，不设政事，助微气之养也。
晋刘遐议曰，以为： 阳实君道，是以微阳初兴，庆其方盛，寝鼓息兵，不欲震荡也。礼尊无二，若当助阴，岂一之义。何以明之？ 彼月而蚀，则惟其常；此日而蚀，于何不臧 。月蚀无救之道明矣。 何熊以为： 二节，阴阳升降之极，会通交代之日。二气既接，刚柔始分。君子远慎诸物，近慎诸己。在冬欲静，在夏无躁。百官静事，无刑以定。寝鼓息兵，其宜合同。 张俣曰： 冬夏二至，慎微不异。左传曰： 凡分至启闭，必书云物，为备故也。 所重所慎，於是在矣。周礼 太仆掌赞王鼓，救日月亦如之 。左传又曰 月亦如之 。又曰 非日月之眚不鼓 。皆正经也。日长则贺，君父道也。下庆上会，情交节也。日短则不，臣子道也。鼓以动众，是以二至迎送同寝之也。 刘泓谓： 寝鼓不出经传，或以汉兴。日蚀阴盛，击鼓助阳，则冬至助阳，不应寝鼓也。 于瓒又云： 按汉制，有冬至绝事不听政之条，而无夏至也。以此推之，夏至不应寝政事。 郑瑶曰： 寻冬至寝鼓之义，虽无正文，恐有由耳。夫天之德，贵生恶杀，冬至少阳初发，萌芽之渐，欲省方，泰顺动之象，以应至道，是以不省方事，安能鸣鼓？后代拟议至寝之，非为助阳也。夏至少阴肇起，杀气自兴，否剥将至，大戚方来，宜有鸣鼓开关，兴兵骇旅，施命四方，诰其逆兆，以遏小人方长之害。二至之义，否泰道异，休戚有殊，寝鼓之教，不宜同也。若以夏至，俗人所重，文武可息之一日，不可前三后三，等於冬至也。
马政（马祭附周隋大唐）
周制，夏官校人掌王马之政。（政谓差择养乘之数也。月令曰 班马政 。）天子十有二闲，马六种：种马、戎马、齐马、道马、田马、驽马。（种谓上善似母者。以次差之，玉辂驾种马，戎辂驾戎马，金辂驾齐马，象辂驾道马，田辂驾田马，驽马给宫中之役。）邦国六闲，马四种。家四闲，马二种。（降杀之差。每厩为一闲。诸侯有齐马、道马、田马。家谓大夫，有田马。各一闲。其驽马则皆分为三焉。）凡颁良马而养乘之。乘马一师四圉。三乘为皂，皂一趣马。三皂为系，系一驭夫。六系为厩，厩一仆夫。六厩成校，校有左右。驽马三良马之数。丽马一圉，八丽一师，八师一趣马，八趣马一驭夫。（良，善也。善马，五辂之马。趣马、驭夫、仆夫，帅之名也。趣马下士，驭夫中士，则仆夫上士也。自乘至厩，其数二百一十六匹。易乾为马，此应乾之策也。至校变为言成者，明六马各一厩而王马小备也。校有左右，则良马一种者，四百三十二匹，五种合二千一百六十匹。驽马三之，则为千二百九十六匹。五良一驽，凡三千四百五十六匹，然后王马大备。诗云 騋牝三千 ，此谓王马之大数欤？丽，耦也。驽马自圉至驭夫，凡马千二十四匹，与三良马之数不相应， 八 皆宜为 六 ，字之误也。师十二匹，趣马七十二匹，则驭夫四百三十二匹矣。趣音仓走反。）趣马掌赞正良马，而齐其饮食，简其六节。（赞，佐也。简，差也。节，量也。差择王马以为六等。）巫马掌养疾马而乘治之，相医而药攻马疾，受财於校人。（乘谓驱步以发其疾，知所疾处乃治之。）牧师掌牧地，皆有厉禁而颁之。孟春焚牧，（焚牧地，以除陈生新草。）仲春通淫。（仲春，阴阳交万物生之时，可以合马之牝牡。按月令： 季春乃合累牛腾马，游牝於牧。 ）马质掌质马马量三物，一曰戎马，二曰田马，三曰驽马，皆有物贾。（此三马者，买以给官府之使，无种也。皆有物贾，谓皆有物色及贾直。）凡受马於有司者，书其齿毛与其贾。马死则旬之内，更；旬之外，入马耳，以其物更；其外否。（旬之内死者，偿以齿毛与贾，受之日浅，养之恶也。旬之外死，入马耳，偿以毛色，不以齿贾，任之过其任也。其外否者，旬之外逾二十日而死者，不任用，非用者罪。）春祭马祖，执驹。（马祖，天驷也。孝经说曰 房为龙马 。郑众云： 执驹无令近母，犹攻驹也。二岁曰驹，三岁曰駣。 郑玄谓： 执犹拘也。春通淫之时，驹弱，血气未定，为其乘匹伤之。 ）夏祭先牧，颁马攻特。（先牧，始养马者，其人未闻。夏通淫之后，攻其特，为其蹄齧不可乘用。郑众云： 攻特谓騬之。 騬音缯。）秋祭马社，臧仆。（马社，始乘马者，世本作曰： 相土作乘马。 郑众云： 臧仆谓简练驭者，令皆善也。 郑玄谓： 仆，驭五辂之仆。 ）冬祭马步，献马，讲驭夫。（马步，神，为灾害马者。献马，见成马於王也。驭夫，驭贰车、从车、使车者。讲犹简习。）其於祭大泽，用仲月刚日。（甲庚丙壬戊为刚日，乙丁辛癸己为柔日。）
隋制，常以仲春，用少牢祭马祖於大泽，诸合祭官於祭所致斋一日，积柴於燎坛，礼毕，就燎。仲夏祭先牧，仲秋祭马社，仲冬祭马步，并於大泽，皆以刚日。牲用少牢，如祭马祖，埋而不燎。
大唐马祭因隋之制，其仪如开元礼。
时傩（周后汉北齐隋大唐）
周制，夏官方相氏掌蒙熊皮，黄金四目，玄衣朱裳，执戈扬楯，帅百隶而时傩，以索室殴疫。（蒙，冒也。冒熊皮者，以惊殴疫疠之鬼，如今魌头也。时傩，四时作方相氏以傩卻凶恶也。）月令：季春，命国傩，九门磔攘，以毕春气。（洪范传云： 言之不从，则有犬祸。犬属金也，故磔之於九门，所以抑金扶木，毕成春功。东方三门不磔，春位不杀，且盛德所在，无所攘。 ）仲秋，天子乃傩，以达秋气。（此傩，傩阳气。恐阳暑至此不衰，害亦将及人，故傩以通秋气。方欲助秋，故不磔犬。）季冬，命有司大傩旁磔，以送寒气。（大傩，为岁终逐除阴疫，以送寒气。旁谓王城四旁十二门也。磔谓磔犬於门也。春磔九门，冬礼大，故遍磔於十二门，所以扶阳抑阴之义也。犬属金，冬尽春兴，春为木，故杀金以助木气。）
后汉季冬先腊一日，大傩，（傩，卻之也。）谓之逐疫。（汉旧仪曰： 颛顼氏有三子，生而亡去为疫鬼。一居江水，是为虐鬼；一居若水，是为魍魉蜮鬼；一居人宫室区隅，善惊人小儿。 月令章句曰： 日行北方之宿，北方大阴，恐为所抑，故命有司大傩，所以扶阳抑阴也。 卢植礼记注云： 所以逐衰而迎新。 ）其仪：选中黄门子弟年十岁以上，十二以下，百二十人为侲子。皆赤帻皂制，执大鼗。（汉旧仪曰： 方相帅百隶及童子，以桃弧、棘矢、土鼓，鼓且射之，以赤丸、五穀播洒之。 谯周论语注曰： 以苇矢射之。 薛综曰： 伥之言善，善童幼子也。 侲音振。）方相氏黄金四目，蒙熊皮，玄衣朱裳，执戈扬楯。十二兽有衣毛角。中黄门行之，冗从仆射将之，以逐恶鬼於禁中。夜漏上水，朝臣会，侍中、尚书、御史、谒者、虎贲、羽林郎将执事，皆赤帻陛卫。乘舆御前殿。黄门令奏曰： 伥子备，请逐疫。 於是中黄门倡，伥子和，曰： 甲作食〈歹凶〉，胇胃食虎，雄伯食魅，腾简食不祥，揽诸食咎，伯奇食梦，强梁、祖明共食磔死寄生，委随食观，错断食巨、穷奇、腾根共食蛊。凡使十二神追恶凶，赫汝躯，拉汝幹，节解汝肉，抽汝肺肠。汝不急去，后者为粮。 （东京赋曰： 捎魑魅，斮獝狂。斩委蛇，脑方良。囚耕父於清泠，溺女魃於神潢。残夔魖与罔象，殪野仲而歼游光。 注曰： 魑魅，山泽之神。獝狂，恶鬼。委蛇，大如车毂。方良，草泽神。耕父、女魃皆旱鬼。恶水，故囚溺於水中，使不能为害。夔魖、罔象，木石之怪。野仲、游光，兄弟八人，恒在人閒作怪害也。 孔子曰： 木石之怪夔、罔两，水之怪龙、罔象。 刘昭曰： 木石，山怪也。夔一足，越人谓之山犭巢。罔两，山精，好学人声，而迷惑人。龙，神物也，非所常见，故曰怪。罔象，食人，一名沐〈月厘〉。 埤仓曰： 獝狂，无头鬼。 委音虚。獝音休律反。埤，避移反。）因作方相与十二兽鳷。嚾呼，周遍前后省三过，持炬火，送疫出端门：（东京赋曰： 煌火驰而星流，逐赤疫於四裔。 注曰： 煌，火光。逐，惊走。煌然火光如星驰。赤疫，疫鬼恶者也。 伥子合三行，从东序上，西序下。）门外驺骑传炬出宫，司马阙门门外五营骑士传火弃雒水中。（东京赋注曰： 卫士千人在端门外，五营千骑在卫士外，为三部，更送至雒水，凡三辈，逐鬼投雒水中。仍上天池，绝其桥梁，使不复度还。 ）百官官府各以木面兽能为傩人师讫，设桃梗、郁垒、苇茭毕，执事陛者罢。（山海经曰： 东海中有度朔山，上有大桃树，蟠屈三千里，其卑枝门曰东北鬼门，万鬼出入也。上有二神人，一曰神荼，一曰郁垒，主阅领众鬼之恶害人者，执以苇索，而用食虎。 於是黄帝法而象之。殴除毕，因立桃梗於门户上，画郁垒持苇索，以御凶鬼，画虎於门，当食鬼。）苇戟、桃枝以赐公卿、将军、特进、诸侯云。是月也，立土牛六头於国都郡县城外丑地，以送大寒。（月令章句曰： 是月之昏建丑，丑为牛。寒将极，是故出其物类形象，以示送达之，且以升阳也。 ）
北齐制，季冬晦，选人子弟如汉，合二百四十人。百二十人，赤帻、皂褠衣，执鼗。百二十人，赤布葱褶，执鞞角。方相氏执戈扬楯。又作穷奇、祖明等十二兽，皆有毛角。鼓吹令率之，中黄门行之，粤从仆射将之，以逐恶鬼於禁中。其日戊夜三唱，开诸里门，傩者各集，被服器仗以待事。戊夜四唱，开诸城门，二卫皆严。上水一刻，皇帝常服，即御座。王公执事官一品以下、从六品以上，陪列观。傩者鼓譟，入殿西门，遍於禁内。分出二上閤，作方相与十二兽鳷戏，喧呼周遍，前后鼓譟。出殿南门，分为六道，出於郭外。
河清年中定令，岁十二月半讲武，至晦逐除。二军兵马，右入千秋门，左入万岁门，并永巷南下，至昭阳殿北，二军交。一军从西上閤，一军从东上閤，并从端门南，出阊阖门前桥南，戏射并讫，送至城南郭外罢。
隋制，季春晦，傩，磔牲於宫门及城四门，以攘阴气。秋分前一日，攘阳气。季冬旁磔、大傩亦如之。其牲，每门各用羝羊及雄鸡一。选侲子，如北齐法。冬八队，二时则四队。问事十二人，赤帻褠衣，执皮鞭。工二十二人。其一人方相氏，如周礼。一人为唱师，著皮衣，执棒。鼓角各十人。有司素备雄鸡羝羊及酒，於宫门为坎。未明，鼓譟以入。方相氏执戈扬楯，周呼鼓譟而出，合趣明阳门，分诣诸城门。将出，诸祝师执事，与疈牲焜，磔之（疈，普逼反。）於门，酌酒禳祝。举牲并酒埋之。
大唐制，季冬大傩及州县傩礼，并如开元礼。


礼五十九沿革五十九凶礼二十一
为姑姊妹女子子无主后者服议（周汉晋宋）
周制，齐縗不杖周章，昆弟相为服，及姑姊妹適人无主者，与孙之为祖父母同，姑姊妹报。则天子为姑姊妹女子子嫁於王者后及无主者，其服与士为姑姊妹適人无主者同；天子之卿大夫为姑姊妹女子子嫁於诸侯及卿大夫无主者，与士为姑姊妹適人无主者同；诸侯为姑姊妹女子子嫁於天子元子及诸侯卿大夫无主者，与士为姑姊妹適人无主者同；诸侯之卿大夫为姑姊妹女子子为命妇无主者亦如之；命妇之无主者为其昆弟之为士者亦如之。
汉石渠礼议曰： 经云大夫之子为姑姊妹女子子无主后者，为大夫命妇者，唯子不报何？戴圣以为： 唯子不报者，言命妇不得降，故以大夫之子为文。唯子不报者，言犹断周，不得申其服也。 宣帝制曰： 为父母周是也。  （吴射慈云： 士为姑姊妹女子子適人无主者，齐縗周。 ）
东晋征西庾亮府仓曹参军王群从父姊丧，无主后，继子俄而又卒。群以为： 姑姊妹无主后者，反归服，经虽不及从，设教必自亲始。以经言则宜不降，以记论例在加服。又与此姊同在他邦，无馀亲，情所不忍，准经不降，不亦可乎！ 通谘府主及僚寀详断。
荀讷曰： 若从姊夫没无子，无主后，反服可也。今已立后，殡葬有主祭，足下制小功之服，方以为后者没，更与本亲之情。寻其始则丧非无主，论其终则五月之末，继以大功之受，於制则情礼已降，於服则非轻重之序。
庾亮答曰： 存没礼终而丧其嗣，此之无后，虽复可哀，然非复本宗之所知矣。故不得以小功之末，以亡者丧后而反服大功也。
宋庾蔚之谓： 王群从姊丧亡之初，有继儿，群已制小功之服。凡服皆定於始制之日，岂得以葬竟儿亡方欲追改其服乎！异於女子为夫所出申服於父母也。经文多略，可以类推，举近亲之有服，则疏者知无服。凡经於五服之内，文有未备，皆於公子章发凡以明例。无主后之不降文不及从，又无发凡以明之，是知相矜止於周服而已。晋朝丧乱，移都於江南，郡之所仕，同奉天子，何他邦之有乎？
叔母寡姑遣还未嫁而亡为服议（晋）
晋王景平问： 妇人夫没无男，其姑愍其少寡，欲令更出，要其兄迎归，未有所適而亡，伯叔之子应为服否？ 谷士风议曰： 妇人夫没无子，有归宗更出之义。今姑愍彼无嗣，令还其党，欲令更出，则卫庄姜遣陈妫之比也。於兄弟之家者，兄弟宜服周。受姑命而归宗，夫之馀亲，不应有服。 虞子卿驳曰： 士风所议，妇人夫没无子，有归宗更適之义。昔姜氏以杀適立庶，归齐怨鲁，陈妫以子死君卒，於礼宜归。此妇非姜氏义绝之伦，无陈妫应出之事，宜姑愍其守寡，欲令更適，此盖代俗之常意，非教训之道也。卫共伯之妻，父母欲夺而嫁之，誓而不去，就有姑命，未可要谓之必出也。 李思龙以为： 谷氏所据之徵虽失，然所执之意未为非也。妇人之体，执箕帚、养舅姑、供祭祀者也。今归母氏，缺此三事，何妇礼之有！姑以宜出而遣，兄以可出而迎，辞姑从兄，是为欲出之意定也。 李彦仲以为： 姑有嫁妇之文，故令归母氏之党，已绝之理，理自灼然。
寡叔母守志兄迎还密受聘未知而亡服议（晋宋）
晋有问曰： 甲叔母乙寡，守节十馀年，其母在，兄壬迎乙还家，景求婚於壬，壬意许定，已克吉日而乙暴亡，甲应有服否？ 裴主簿议： 凡秉节遂志、义不二醮者，固必杜渐虑始，专於夫家，何得假迹晨昏，以之媒币。余以为景壬交币之辰，则甲乙义绝之日。 许参军驳曰： 乙丧夫无子，励操十载，心期同穴，志固金石。虽潜交媒币，而乙不与知，苟聘至之非我，则无愧於幽明矣。昔宋姬守志，梁寡高行，焚身毁形。焉知景至之时，乙无若人之絜？疑必从重，重则宜服。余固以为不应绝也。
宋庾蔚之云： 甲叔母乙便是执操之人，直是母欲夺而嫁之。乃逆责杜渐防微，古贤不足贵也。许君之言，当附於理。
已拜时而夫死服议（夫父母丧附晋）
晋郑澄问： 弟女当適武留繇儿，留去年自将儿来拜时，其儿今卒，不知弟女当奔吊否？若吊，著何服？ 范甯答曰： 礼，曾子问： 娶女有吉日而女死，如之何？ 孔子曰： 婿齐縗而往吊，既葬而除之。夫死亦如之。 谓斩縗也。谓既亲拜舅，宁当重於吉日耳。 郑又问： 若拜舅为重於吉日，应服斩，诚如来告。若拜傍亲，复云何？昔荀启拜时而卒，庾家女不往吊，不被讥，何也？ 再答曰： 三代殊制，礼有因革。意为娶女有吉日，理轻於拜舅，复重於拜馀人。荀氏海内名族，庾则异行之门，想其不奔吊，必有所据。
又陈仲欣拜时妇奔丧议曰： 夫拜时出於末代，或恐岁有忌，而吉日不辰，（辰，时也。言难逢吉日。）有此变礼。既无文於古，及其损益，故当使今之情制，不失古之义旨，亦宜以前事之得中者，为后事之元龟。辄寻今人拜时，婿身发蒙交拜者，往往长迎而尽妇人之礼。按记 妇至，婿揖妇以入，共牢而食，夙兴沐浴，质明赞见妇於舅姑 。则与拜而长迎然后妇礼乃备者，而相依准。至於三月庙见，郑玄云 以舅姑没者耳 。若以三日拟三月，施之二亲，没则可；若其亲尚存，岂容措言。乃以众人所行失礼之事，反讥许长迎而为非，则是贱於准礼，而贵於众失，可得然乎？又记云 娶女有吉日而死，婿以齐縗而吊，既葬而除，夫死亦然 。又 在涂之女而夫父母没，布深衣以赴丧 。又记云 女未庙见而死，虽不祔於王姑，而婿不杖，归葬於女氏，示未成妇 。郑玄云 虽不备丧礼，犹为服齐縗 。依准古义，无不赴哀之文。若苟以今失为是，而以古礼先儒为非，人则末如之何。夫拜时虽非古，既女交拜，亦敬慎重正，但未亲妇於姑，然夫妻之分定矣。若谓犹非定，则女子可冒绛纱，使他丈夫发而相见，拜以为婿，辄可委去，子女之分，固若是乎！夫称妻者，系夫之言；称妇者，有舅姑之辞。凡娶妻诚尽妇礼，所以事其所生，而代中有三日行敬，或上堂见姑。又设有甲乙二亲不存，娶妻虽已三日，无可致敬，又未烝尝，则与拜时未敬舅姑，事殊而理同，岂闻今人以为非妻乎！由斯而言，迎妇入家，发蒙交拜，夫妻之礼定；致敬舅姑，为妇之礼毕，以明妇顺耳。情礼不相背，故可推情以言礼。凡人有丧，犹或凄怆；况已入夫门，而不恤其哀乎！若谓与古礼相准而合情者，夫家尚中祥，祥日可赴哀，赴哀而情敬伸矣。
仲欣又书曰： 庾扬州以拜舅姑拟之庙见，同先配而后祖。寻陈针子之讥郑忽， 是不为夫妇，诬其祖矣 。郑云： 配谓同牢食。后祭，无其敬神心，故曰诬其祖。未三月而祭，非礼也。 又记曰： 妇入，牢食，沐浴，俟明乃见舅姑，以明妇顺。 今当思礼传所以同异，而谬以拜时为先配后祖，未是寻书之意也。且代人三日先配，及同牢行妇礼，不以为嫌。又今人拜时，皆未施敬舅姑，诚准婚已交礼未及三日故也。设有婚未三日而夫有大丧，必尽哀而妇义已成矣。既以拜时准婚未三日，则是俱已入门交礼，同未致敬舅姑情义赴哭之例，不得云异。
郡县守令迁临未至而亡新旧吏为服议（魏宋）
魏河南尹丞刘绰问曰： 士孙德祖以乐陵太守被书迁陈留，已受印绶，发迈迎吏，虽未至，左右已达，未入境而亡。不知乐陵送故吏当持重乎？陈留迎吏当持重乎？ 河南尹司马芝答曰： 德祖见陈留太守，故乐陵守耳。乐陵吏以旧君服，复何疑也。 刘绰难云： 虽去乐陵，其义未绝；陈留虽迎，其恩未加。今使恩未加而服重，恩未绝而服轻乎？礼： 娶女有吉日而女死，婿齐縗而吊，既葬除之。 谓乐陵宜三年矣。 芝答： 德祖已受帝命，君名已定，乃欲以已成名之君，比未成之妇，何邪？ 绰又难： 陈留之吏既未相见，而使三年，是责非时之恩。礼云： 仕而未有禄，违而君薨，弗为之服。 明服以恩不以名也。
宋庾蔚之谓： 爵位以受命为判。德祖已受陈留之印，则於乐陵为旧君矣，不俟迎至乃相见也。陈留君吏之名虽判，而恩实未接，同吉日之妇，於情为安。今吏为君齐縗以吊。
按宛令迁为元城，已来在道，元城左右奉图箓，主簿众吏在后，未到令死，二县吏疑所服。马博士以为宛君臣未绝，旧吏不得不服，元城宜吊服加麻。贾博士以为已正名元城，然未入境，可依女在涂之服，宛当为旧君之服。
或问长吏迁在传舍而死，彼迎吏未至，此二国吏服谁当轻重？孙叔然答曰： 古者诸侯以国为家，卫出其君於襄牛，不书出奔，以未出境也。卫侯奔死鸟，传曰： 犹在境内，则卫君也。 虽出传舍，固当以君服之；彼迎吏依娶女有吉日，夫死，斩縗而吊，既葬除之。
吏受今君使闻旧君薨服议（晋）
晋范甯答问者曰： 礼，衔命出使而君薨，在道则反，入境则遂其事。然则闻旧君之丧，反命而后赴也。 又问曰： 仕今君之朝，欲奔旧君之丧，而今君不许，可以辄去乎？ 甯答： 事君，当不义则争之，三谏不从去之可也。君有戎役之事，王命所制，此礼权也。
与旧君不通服议（周晋）
周制，檀弓： 鲁穆公问於子思曰： 为旧君反服，古欤？ 对曰： 古之君子，进人以礼，退人以礼，故有为旧君反服之礼。今之君子，进人若将加诸膝，退人若将坠诸泉，无为戎首，不亦善乎，又何反服之有！  （郑玄云： 言放逐之臣不服旧君也。为兵主来攻伐曰戎首也。 卢植曰： 戎，兵也。言人君待臣不以礼，不举兵为行陈之首诛之，则善矣，又何反服之有！ ）
战国时，齐宣王问孟子曰： 礼为旧君有服，何如？ 答曰： 谏行言听，膏泽下於人，有故而去，（綦毋邃云： 谓有他故，不得不行，或避怨仇者也。 ）君使人导之出疆，又先安其所往，如此则为之服。若谏不行，又搏执，（若送囚徒然也。）此之谓寇雠，何服之有耶！
晋或问云： 君无道而臣见黜放，君薨，为服否？ 许猛答曰： 君无道则当三谏，不从则適他国。若既亡不越境，君虽无道，犹责以臣礼。
惠帝元康中，赵郡吏苏宙不奔吊於郡将，中郎、关中侯曹臣移冀州大中正： 臣以元康四年，为先定公薨背，还济北穀城墓宅安厝。太学博士赵国苏宙，昔先公临赵，以宙为功曹，后为察孝。前臣遭难，宙为镇东司马；赵之故吏，有致身叙哀者，有在职遣奉版者，唯宙名讳不至。宙今典礼学之官，口诵义言，不可废在三之义。於宙应见论贬。 博士苏宙移国子博士： 被符下省请议。郡将曹公，昔临敝国，见接有布衣之交，高游尽欢，谓千年可毕。不意后会，逼为功曹，寻被州召，不为公察孝也。欲深其罪，崇饰虚名，以惑明时。宙虽不德，数受教於君子，宁有故将之丧，而忘奔赴之哀。过蒙殊恩，忝佐方岳，衔命守制，无因致身。礼，闻父母丧，不得奔赴，为位敛发，成踊袭绖，割孝子之心，以终君之命，谓之礼也。往闻丧设位尽哀，仰则先哲，俯顺王度，仪刑古典，不失旧物。若此为罪，不敢逃刑。闻凶则因洛健步，书吊嫡孙，健步回说，丧已还东阿，留书付其从子综。宙寻被召为博士，王事敦我，不遑启处。加宙凶薄，天讨其罪，孤独无子，代之哀人也。按穀梁传曰： 周人有丧，鲁人有丧，周人吊，鲁人不吊。鲁人曰： 吾君，亲之者也，使大夫则不可。 周人丧，鲁人不吊，是其下成康未为久也。 （下犹去也，言去成康之时不远，无愧於不往也。）礼无臣祭君之文，时俗之所行，非先王之令典也。庶子不得祭父，臣之祭君也，求之礼传，无吊祭之文。 国子博士谢衡议云： 大夫去国，其妻、长子为旧君服。传曰： 妻言与人同，长子言未去也，言去则无服矣。 是违诸侯之天子不反服，违天子之诸侯亦不反服，以在外也。今之官长，皆自外来，假借一时，共相临尹，去则在外，体远事绝，恩轻义疏。至於死亡，隔限远路，或有难故，不得时往，奔赴之义，无所犯也。 博士周裒议云： 事君之道，资於事父，委质之日，贰乃辟也。宙受署而退，义已周矣。诸侯五月而葬，同盟至，所以哀其丧、矜其孤也。苟能致书唁，吊祭阙之可也。 河内太守孙兆议曰： 秦罢侯置守，汉氏因循，郡守丧官，有斩縗负土成坟，此可谓窃礼之不中，过犹不及者也。至於奔赴吊祭故将，非礼典所载，是末代流俗相习，委巷之所行耳，非圣轨之明式也。今之郡守内史，一时临宰，转移无常，君迁於上，臣易於下，犹都官假合从事耳。又当故将未殡之前，已受天子肃命之任，王事敦我，密勿所职，诗不云乎， 王事靡盬，不遑将父 。夫系之情，犹不得将养父母，而况远赴吊祭故将乎！其议贬者，可谓行人失辞。仲尼所以非子路， 由尔责於人，终无已也 。
元康中，又南阳张观告太常，称其父 昔为丹阳郡，有二臣主簿刘亶、留颂等，理罪除名。今观父亡，居在郡下，亶等不来临丧，又不奔葬。凡人有丧，匍匐救之，况於君臣之义乎！而亶等敢怀雠君之心，公肆夷狄之行。 （按亶、颂告太常自理云： 近为陈事犯忤，加鞭付狱，亶、颂默然待放。戮辱放退，君臣道绝，抱罪之人，不敢见灵柩也。 ）博士马平议云： 按礼，君臣之道，有合离之义。亶等昔为君所弃，是为义绝。义绝之臣，责其自亲於君，已见放逐，求还亲临丧事，於事则近伪，於礼无此制也。
又梅陶为章郡太守，孙虚为功曹，虚怏怏不欲。时有蜀贼侦逻，误为贼至，陶及虚皆散走。晓知非贼至，悉还。陶大怒书佐还晚，欲斩之，虚执据不听。陶后移邑，虚诣郡自理，驳陶七事。戴邈为州都言依。事绝，太尉留虚为从事中郎，不复与陶相闻。
温县领校向雄送牺牛，不呈郡太守吴奋。送牛值天大热，多渴死。奋召雄与杖，雄不受，曰 呈，牛亦死 。奋下雄狱。后雄为黄门郎，奋为侍中，同省不相见。武帝敕雄诣奋。王隐议曰： 礼虽云： 君不君，臣不可以不臣 ，当为小恶也。三谏不从则去，不见齿於其君，则不敢立其朝。至如仲子称 人以国士遇我，我以国士报之；人以凡人遇我，我以凡人报之 。此犹轻於戎首，则可逢而避之，至死不往可也。雄无诏敕逢避，未可非也。
秀孝为举将服议（魏宋）
魏景元元年，傅玄举将仆射陈公薨，以谘时贤。光禄郑小同云： 宜准礼而以情义断之，服吊服加麻可也，三月除之。 司徒郑公云： 昔王司徒为谏议大夫，遭举将丧，虽有不反服，今不同古，便制齐縗三月。汉代名臣皆然。
宋庾蔚之谓： 白衣举秀孝，既未为吏，故不宜有旧君之朝。尊卑不同，则无正服，吊服加麻可也。今人为守相刺史又无服，但身蒙举达，恩深於常，谓宜如郑小同吊服加麻为允。今已违適为异，与旧君不通议论，不奔吊故郡将丧。
郡县吏为守令服议（魏晋宋）
魏令曰： 官长卒官者，吏皆齐縗，葬讫而除之。 （蜀谯周云： 大夫受畿内采邑，有家臣，虽又别典乡遂之事，其下属皆上相属其吏，非臣也。秦汉无复采邑之家臣，郡县吏权假斩縗，代至则除之。 ）
晋丧葬令曰： 长吏卒官，吏皆齐縗以丧服理事，若代者至，皆除之。 武昌太守徐彦与征西桓温笺云： 蔡徐州薨，主簿服斩。王征北薨於京都，王丞相时在丧庭。徐州主簿以服事谘公，公谓轻重可依蔡侯。时北中郎刘公薨於淮阴，州主簿相承持重。至郤太宰薨，州主簿改服齐縗。中兴以来，江南皆从之。公卿以下至邑宰，吏服其君齐縗，吏服其君齐縗，则无从服之文，而由来多有从服者。陶大司马遭兄子丧，府州主簿从服。时卞光禄经过，自说为太傅主簿，太傅丧母，已不从服，此是用晋令也。郤太宰遭姊丧，吏服惟疑，郤问谯秀，言不应从服，诸主簿仍便从服。既服君旁亲，则服君便应重矣，乃二公之薨，府州主簿服齐縗。
宋庾蔚之谓： 晋令云 代至而除 ，施之州郡县员吏，宜用齐周之制。礼代殊事异，理有大断。今州府之君既不久居其位，蹔来之吏不得以为纯臣，则齐周之制不为轻也。君齐矣，岂有从乎！母妻其犹不从，本无义於傍亲，卞光禄所行是也。二公使吏从服侄姊，可谓恢疏，罔其乖远矣。


兵八
孙子曰： 锐卒勿攻。强而避之，（避其所长也。彼府库充实，士卒强盛，则当备避以待其虚。欲以弱制强，不若变也。）少而逃之，（高壁垒，勿与战也。彼众，我之师寡，不可敌，则当自逃，守匿其形。）不若则能避之。（引兵备之，强弱不敌，势不相若，则引军避，待利而动。）故小敌之坚，大敌之擒。（小不能当大也。言小国不量其力，敢与大邦为仇，虽权时坚城固守，然后必见擒获。春秋传曰： 既不能强，又不能弱，所以败也。 ）无邀正正之旗，无击堂堂之阵，此理变者也。（正正者，整齐也。堂堂者，大也，威盛貌。正正者，孤特之象也。言敌前有孤特之兵，后有堂堂之阵，必有倚伏诈诱之谋，审察以待，勿轻邀截也。此理变诈。）是故朝气锐，昼气墯，暮气归。善用兵者，避其锐气，击其墯归，此理气者也。 （避其精锐之气，击其懈墯、欲归，此理气者。故曹刿曰： 夫战，勇气也。一鼓作气，再而衰，三而竭。彼竭我盈，故克之。 ）
避锐
战国魏武侯问吴起曰： 暴寇卒至，掠吾田野，取吾牛马，则如之何？ 起曰： 暴寇之来，必精且强。善守勿应，潜伏路傍。暮去必卒，朝乘重装。骁骑逐击，势必莫当。遇我伏内，如雪逢汤。
后汉末，袁尚据邺，率兵围击兄谭於南皮，留苏由、审配守。曹公围邺，尚还救邺，诸将皆以为 此归师，人自为战，不如避之 。公曰： 尚从大道来，当避之；若循西山来者，此成擒耳。 尚果循西山来，临滏（音父）水为营。夜遣兵犯围，公逆击破走之，城中崩溃。
东晋末，宋武帝伐南燕慕容超，岭南贼卢循、徐道覆乘虚袭建业。循多疑少决，每欲以万全为虑，谓道覆曰： 大军未至，晋吏部尚书孟昶便睹风自裁，大势言之，自当计日溃乱。今决胜负於一朝，既非必定之道，且杀伤士卒，不如按兵待之。 宋武奔还拒守。宋武曰： 贼若新亭直上，且当避之；回泊蔡洲，乃成擒耳。 於是登石头城以睹循军，初见引向新亭，宋武顾左右失色。既而回泊蔡洲。道覆犹日日欲上，循禁之。使羸老悉乘舟舰向白石。宋武虑其从白石步上，乃率刘毅、诸葛长民北出拒之。贼遂率众数万屯丹阳郡。宋武率诸军驰归。众虑贼过江，咸谓当迳还拒战。宋武乃先引军还石头，众莫之晓。是日大热，三军疲顿，既入城，解甲息士，洗浴饮食，久之，乃出列阵於南塘。参军褚叔度、朱龄石率劲勇千馀人过淮。贼数千，皆长刀矛鋋，精甲耀日，奋跃争进。龄石所领多鲜卑，善步槊，并结阵以待之。贼短兵弗能抗，死伤者数百人，乃退走。
坚壁持久候隙破之
蜀先主率大众东伐吴，吴将陆逊拒之。蜀主从建平连围至夷陵界，立数十屯，以金帛爵赏诱动诸夷，先遣将吴班以数千人於平地立营，欲以挑战。诸将皆欲击之，逊曰： 备举军东下，锐气始盛，且乘高守险，难可卒攻，攻之纵下，犹难尽克，若有不利，损我大势，非小故也。今但且奖励将士，广施方略，以观其变。若此閒则是平原广野，当恐有焱（音标）沛交驰之忧。今缘山行军，势不得展，自当疲顿於木石之间，徐制其弊耳。 备知其计不行，乃引伏兵八千人，从谷中出。逊曰： 所以不听诸君击班者，揣之必有巧故也。 诸将并曰： 攻备当在初，今乃令入五六百里，相衔持经七八月，其诸要害已固守，击之必无利矣。 逊曰： 备是猾虏，更尝事多，其军始集，思虑精专，未可干也。今住已久，不得我便，兵疲意沮，计不复生，犄角此寇，正在今日。 乃攻一营，不利。逊曰： 吾已晓破之之术。 乃令各持一把茅，以火攻拔之。俄尔势成，遂率诸军同时俱攻，破四十馀营。备升马鞍山，陈兵自绕。逊督促诸军四面蹙之，土崩瓦解，死者万数。备因夜遁。
坚壁挫锐
春秋时，晋将栾书伐楚。将战，楚晨压晋军而阵。（压窄其未备。）军吏患之。裨将范匄（音盖）趋进，曰： 塞井夷灶，阵於军中，而疏行（户郎反）首。（疏行首者，当阵前决开营垒，为战道。）晋、楚唯天所授，何患焉？ 书曰： 楚师轻窕，（土凋反。）固垒而待之，三日必退。退而击之，必获胜焉。 终败楚师。
秦将王翦率兵六十万击楚，楚王悉国中兵以拒之。王翦至，坚壁而守之，不肯战。楚兵数出挑战，终不出。王翦日休士洗沐，而善饮食拊循之，亲与士卒同食。久之，王翦使人问军中戏乎？对曰： 方投石超距。 於是王翦曰： 士卒可用矣。 楚又数挑战而秦不出，乃引而东。翦因举兵追之，令壮士击，大破楚军｛艹郸｝南，因而灭其国。
汉景帝初，吴王濞反，总兵渡淮，与楚战，遂败棘壁，乘胜前，锐甚。梁孝王恐，遣六将军击吴，又败，梁两将士卒皆还走。梁数使使报汉大将周亚夫求救，亚夫不许。又使使恶（乌路反）亚夫於帝，帝使人告之救梁，亚夫复守便宜，不行。梁使韩安国及楚死事相弟张羽为将军，（楚相张尚，谏吴王而死。）乃得颇败吴兵。吴兵欲西，梁城守坚，不敢西，即走亚夫军，会下邑。吴师欲战，亚夫坚壁，不肯战。吴粮绝，卒饥。数挑战，遂死奔亚夫壁，亚夫终不出。军中夜惊，内相攻，扰乱至帐下，亚夫卧不起，顷之，复定。吴士卒多饥死，遂以叛散。
后汉更始初，光武在河北击铜马贼於鄡，吴汉将突骑来会清阳。贼数挑战，光武坚营自守；有出卤掠者，辄击取之，（卤与虏同，掠夺取之。）绝其粮道。积月馀日，贼食尽，夜遁去，追至馆陶，大破之。受降未尽，而高湖、重连贼从东南来，与铜马馀众合，光武复与大战於蒲阳，悉破降之。
魏末，吴将诸葛恪围新城，司马景王使镇东将军毌丘俭、扬州刺史文钦等拒之。俭、钦请战，景王曰： 恪卷甲深入，投兵死地，其锋未易当。且新城小而固，攻之未可拔。 遂命诸将高垒以弊之。相持数月，恪攻城力屈，死伤太半。景王乃令钦督锐卒趣合榆，要其归路，俭帅诸军以为后继。恪惧而遁，钦逆击，大破之，斩首万馀级。
十六国前赵刘曜遣将讨氐羌，大酋权渠率众保险阻，曜将游子远频败之。权渠欲降，其子伊馀大言於众中曰： 往日刘曜自来，犹无若我何，况此偏师自欲降乎！ 遂率劲卒五万人，晨压子远垒门。左右劝出战，子远曰： 吾闻伊馀有专诸之勇，庆忌之捷，士马之强，人百匪敌；其父新败，怒气甚盛；且西戎劲悍，其锋不可拟也。不如缓之，使气竭而击之，此曹刿之胜也。 乃坚壁不战。伊馀有骄色。子远候其无备，夜分，誓众秣马蓐食；先晨，具甲扫垒而出；迟（直吏反）明，设覆而出战，擒伊馀於阵，尽俘其众。
宋桂阳王休范举兵於浔阳，已发东下，宋朝惶骇。宋相齐高帝议曰： 昔上流谋逆，皆因淹缓，至於覆败。休范必远惩前失，轻兵急下，乘我无备。今应变之术，不宜在远，若偏师失律，则大沮众心。宜顿新亭、白下，坚守宫掖、东府、石头以待。贼千里孤军，后无委积，求战不得，自然瓦解。请顿新亭以当其锋。 休范果败。
大唐武德中，太宗领兵征薛仁杲於折（思历反）墌（之恕反）城。贼有十馀万，兵锋甚锐，数来挑战。诸将咸请战，太宗曰： 我士卒新经挫衄，锐气犹少，贼骤胜，必轻进好斗。我且闭壁以折之。待其气衰而后击，可一战而破，此万全计也。 因令军中曰： 敢言战者斩！ 相持者久之。贼粮尽，军中颇携贰，其将翟长孙、梁胡郎率所部相继来降。太宗知仁杲心腹内离，谓诸将曰： 可以战矣。 令行军总管梁实营於浅水原以诱之。贼大将宗罗睺自恃骁悍，求战不得，气愤者久之，及是尽锐攻梁实，冀逞其志。梁实固险不出，以挫其锋，罗睺攻之愈急。太宗度贼已疲，复谓诸将曰： 彼气将衰，吾当取之必矣。 申令诸军，迟明合战。复令将军庞玉阵於浅水原南，出贼之右，以先饵之。罗睺并军共战，玉军几败。太宗亲御大军，奄自原北，出其不意。罗睺回师相拒，我师表里齐奋，呼声动天。罗睺气夺，於是大溃。
武德中，太宗率师往河东讨刘武周，江夏王道宗时年十七，从军。太宗登玉壁城睹贼，顾谓道宗曰： 贼恃其众，来邀我战，汝谓如何？ 对曰： 群贼锋不可当，易以计屈，难与力竞。今深壁高垒，以挫其锋。乌合之徒，莫能持久，粮运致竭，自当离散，可不战而擒。 太宗曰： 汝意见暗与我合。 后贼果食尽夜遁，追及介州，一战败之。
不战挫锐
大唐武德中，李靖随河閒王孝恭讨萧铣，师至於清江，克铣，遣其将乘胜入北江，铣悉兵以拒之。孝恭将战，李靖止之曰： 楚人轻锐，难与争锋。今新失荆门，尽兵出战，此救败之师也，非其本图，势不能久。一日不战，贼必两分，留轻兵以抗我，退羸师以自守，此即势隳力弱，击之必捷。 孝恭不从，遣靖按营，自以锐师水战。孝恭果败，奔於南岸。（河閒违之而败。）
敌饥以持久弊之
后汉初，河南贼董宪招诱五校馀贼步骑数千人屯建阳，去昌虑三十里。光武亲征，至蕃，（音反。）去宪所百里。诸将请进，帝不听，知五校乏食当退，敕各坚壁以待其弊。顷之，五校粮尽，果引去。帝乃亲临，四面攻宪，三日，大破之。
后汉王霸、马武既破周建、苏茂营，贼复聚众挑战，霸坚卧不出，军吏皆曰： 茂前日已破，今易击也。 霸曰： 不然。苏茂客兵远来，粮食不足，故数挑战，以徼（吉尧反）一切之胜。（徼，要也。一切，犹权时也。）今闭营休士，所谓不战而屈人之兵，善之善者也。 茂、建既不得战，乃引还营。其夜，建兄子诵反，闭城拒之，茂、建遁去，诵以城降。
后汉末，青州黄巾众百馀万入兖州界，刺史刘岱欲击之，鲍信谏曰： 今贼众百万，百姓皆震恐，士卒无斗志，不可敌也。观贼众群辈相随，军无辎重，唯以钞掠为资。今不若畜士众之力，先为固守，使彼欲战不得，攻则不能，其势必离散，然后选精锐据其要害，击之可破也。 岱不从，遂与战，果为所杀。（刘岱违之而败。）
后汉末，荀攸从曹公征张绣。攸言曰： 绣与刘表相恃为强，然绣以游军仰食表，表不能供也，势必离。不如缓军以待之，可诱而致也。 不从。表果救之，军不利。曹公谓攸曰： 不用君言至是。 （曹公违之而败。）
隋炀帝征高丽，九军已渡鸭渌水，粮尽，议欲班师。诸将多异同，又不测帝意。会高丽国相乙支文德来诣其营，都将宇文述不能执，文德逃归。述内不自安，遂与诸将更进追击。时文德见军中多饥色，欲疲述众，每斗便北，述一日之中七战皆捷，既恃骤胜，又内逼群议，於是遂进逼平壤城。文德伪降，述料攻之未可卒拔，因而班师，文德随击之，大败。（文德七战七北，迁延令敌饥疲，亦同持久之义。）
隋末，宇文化及弑炀帝后，率兵来攻李密於黎阳。密知化及粮且尽，因伪与和，以弊其众。化及弗之悟，大喜，恣其兵食，冀密馈之。会密下有人获罪，亡投化及，具以告密情。化及大怒，其食又尽，乃渡永济渠，与密战於童山之下，自辰达酉。密为流矢所中，（丁仲反。）顿於汲县。化及掠汲郡，北趣魏县。其将陈知略、张童仁等率所部兵归於密者，前后相继。
大唐武德初，刘武周据太原，使其将宋金刚屯於河东。太宗往征之，谓诸将曰： 金刚悬军千里，深入吾地，精兵骁将，皆在於此。武周自据太原，专倚金刚，以为捍蔽。金刚虽众，内实空虚，虏掠为资，意在速战。我坚营蓄锐，以挫其锋，分兵汾、隰，冲其心腹，彼粮尽计穷，自当遁走。当待此机，未宜速战。 於是遣刘弘等绝其粮道，其众遂馁，金刚乃遁。
因敌饥乘其弊而取之
汉王以项籍约中分天下，汉欲西归，张良、陈平说曰： 汉有天下太半，而诸侯皆附之。楚兵疲食尽，此天亡之时也，不如因其饥而遂取之。今释之不取，所谓养虎自遗患也。 从之，终灭羽。
因敌三鼓气衰败之
春秋时，齐师伐鲁。鲁庄公将战，曹刿请从，公与之同乘。战於长勺，公将鼓之，刿曰： 未可。 齐人三鼓，刿曰： 可矣。 齐师败绩。公问其故，对曰： 夫战，勇气也。一鼓作气，再而衰，三而竭。彼竭我盈，故克之。
晋将毌丘俭、文钦反，司马景王遣邓艾督太山军屯乐嘉，钦将攻艾，景王衔枚径造乐嘉。钦子鸯，年十八，勇冠三军，谓钦曰： 及其未定，请登城鼓譟，击之可破也。 既谋而行，三鼓譟而钦不能应，鸯退，相与引而东。景王谓诸将曰： 钦走矣。 发锐军以追之。诸将曰： 钦旧将，鸯少而锐，引军内入，未有失利，必不走也。 王曰： 一鼓作气，再而衰，三而竭。鸯三鼓而钦不应，其势已屈，不走何待。 钦将遁，鸯曰： 不先折其势，不得去也。 乃与骁骑十馀推锋陷阵，所向皆披靡，遂引去。王遣骁骑八千翼而追之，钦父子与麾下走保项。俭闻钦败，弃众宵遁淮南。安风津都尉追俭，斩之。
致敌力疲夹攻败之
后汉初，光武遣将王霸、马武击河南贼周建於垂惠。贼帅苏茂将五校兵四千馀人救建，而先遣精骑遮击马武军粮，武往救之。建从城中出兵夹击武，武恃霸之援，战不甚力，为茂、建所败。武军奔过霸营，大呼求救。霸曰： 贼兵盛，出必两败，努力而已。 闭营坚壁。军吏皆诤之。霸曰： 茂兵精锐，其众又多，吾吏士心恐，而马武与吾相恃，两军不一，此败道也。今闭营固守，示不相援，贼必乘胜轻进；马武无救，其战自倍。如此，茂众疲劳，吾承其弊，乃可克也。 茂、建果悉出兵攻武。合战良久，霸军中壮士路润等数十人断发请战。霸知士心锐，乃开营后，出精骑袭其背。茂、建前后受敌，惊乱败走。
十六国前燕慕容俊已克幽、蓟，至於冀州，冉闵帅骑拒之，与俊将慕容恪相遇於魏昌。闵将董闰言於闵曰： 鲜卑乘胜气劲，不可当也，请避之以溢其气，然后济师以击之，可以捷也。 闵怒曰： 吾成师以出，将平幽州，斩慕容俊。今遇恪而避之，人将侮我矣。 闵威名素震，燕众咸惮之。恪谓诸将曰： 闵勇而无谋，一夫之敌耳。虽有甲兵，不足击也。吾今分军为三部，掎角以待之。闵性轻锐，又知吾军势非敌，必出万死冲吾中军。吾今贯甲厚阵以俟其至，诸军但励卒，从傍须其战合，夹而击之，必克。 闵与恪遇，十战皆败之。恪乃以铁锁连马，简善射鲜卑勇而无刚者五千，方阵而前。闵乘骏马，左仗双刃矛，右执钩戟，顺风击之，斩鲜卑三百馀级。俄而燕骑大至，围之数周。闵众寡不敌，跃马溃围东走，行二十里，为恪所擒。
阵久疲致败
大唐武德中，太宗围王充於东都，窦建德悉众来救，太宗顿武牢拒之。建德阵於汜（音祀）水东，弥亘数里。诸将有惧色，太宗将数骑登高丘以观之，谓诸将曰： 贼起山东，未见大敌，今渡险而嚣，是军无政令；逼城而阵，有轻我心也。我按兵不出，待彼气衰，阵久卒饥，必将自退，追而击之，何往不克。 建德列阵，自卯至午，兵士饥倦，皆列坐，又争饮水。太宗令宇文士及率三百骑经贼阵之西，驰而南，诫之曰： 贼若不动，止宜引归。如其觉动，宜引东出。 士及才过，贼众果动。太宗曰： 可击矣。 乃命骑将建旗列队，自武牢城乘高入南山，循谷而东，以掩贼背。建德遽引其阵，卻上东原，未及整列，太宗率轻骑击之，所向披靡。程咬金等众骑缠幡而入，直突出贼阵后，齐张旗帜，表里俱奋，贼徒大溃，生擒建德。
武太后初，徐敬业起兵於扬州，武太后令将军李孝逸讨之，敬业拒於高邮之下阿谿。敬业置阵既久，士卒多疲怠，皆顾瞻，阵不能整。孝逸遂率众击之，因风纵火，敬业惧烧而退，孝逸进击，大破之。
孙子曰： 出其不意。 （攻其空虚，出其不意之涂也。故太公曰 动莫神於不意，胜莫大於不识 也。）
出其不意
后汉初，光武遣将邓禹西征，至河东，禹击更始将王匡，禹军不利。战罢，明日癸亥，匡以六甲穷日不出，禹因得更整兵勒众。明旦，匡悉军出攻禹，禹令军中无得辄动，既至营下，因传发诸将鼓而并进，大破之。
魏末，遣将锺会、邓艾伐蜀，蜀将姜维守剑阁，锺会攻维未能克。艾上言： 请从阴平由邪径经广汉德阳亭趣涪，（音浮。）出剑阁西百里，去成都三百馀里，奇兵冲其腹心。剑阁之守必还赴涪，则会方轨而进；剑阁之军不还，则应涪之兵寡矣。军志有之曰： 攻其不备，出其不意。 今掩其空虚，破之必矣。 冬十月，艾自阴平行无人之地七百馀里，凿山通道，造作桥阁。山高谷深，至为艰险，又粮运将匮，濒於危殆。艾以毡自裹，推转而下。将士皆攀木缘崖，鱼贯而进。先登至江由，蜀守将马邈降。诸葛瞻自涪还绵竹，列阵相拒，大败之，斩瞻及尚书张遵等首，遂进军至成都。蜀主刘禅面缚舁榇，诣军门降。
晋将镇南将军杜元凯伐吴乐乡城，晋牙门管定、周旨等伏兵乐乡城外。吴都督孙歆先遣军出拒晋将王濬於上流，大败而还。旨等发伏兵，随歆军而入，敌不觉，直至帐下，虏歆。於是进逼江陵。吴督将伍延伪请降，而列兵登陴，晋师攻克之。
晋末，河閒王颙在关中，遣将张方讨长沙王乂。方率众自函谷入屯河南，乂遣左将军皇甫商拒之而败，张方率兵入洛阳。乂奉惠帝讨方於城内，方军遥见乘舆，於是引退，方止之不得，众遂大败。方退壁於十三里桥，人情挫衄，无复固志，或劝方夜遁。方曰： 兵之利钝是常，贵因败以为成功耳。我更前作垒，出其不意，此用兵之奇也。 乃夜潜进逼洛阳城七里。乂既新捷，不以为意，忽闻方垒成，乂师乃出战，遂大败。
西晋末，石勒据襄国，晋将王浚遣督护王昌及鲜卑段就六眷、末柸等部众五万馀以讨勒。时城隍未修，乃筑隔城重栅以待之。就六眷屯於渚阳，勒分遣诸将连出挑战，频为就六眷所败，又闻其大备攻具，勒顾谓其将佐曰： 今寇来转逼，彼众我寡，恐攻围不解，外救不至，内粮罊绝，必败不能固也。吾将简练将士，大阵於野以决之，何如？ 诸将曰： 宜固守以疲寇，彼师老自退，追而击之，必克。 张宾曰： 闻就六眷克来月上旬送死北城，今以我军势寡弱，谓不敢出战，意必懈怠。今段氏种众之悍，末柸尤最，其卒之精勇，悉在末柸所，可勿复出战，示之以弱。速凿北垒为突门二十馀道，候贼列守未定，出其不意，直冲末柸帐，敌必震惶，计不及设，所谓迅雷不及掩耳。末柸之众既奔，馀自摧散。擒末柸之后，王浚指辰而定。 勒纳之，即以孔苌为攻战都督，造突门於北城。鲜卑入屯北垒，勒候其阵未定，躬率将士鼓譟於城上。会孔苌督诸突门伏兵俱出击之，生擒末柸，就六眷等众遂奔散。苌乘胜追击，枕尸三十馀里，获铠甲马五千匹。就六眷收其遗众，屯於渚阳，遣使求和，送铠马金银，并以末柸三弟为质而请末柸。诸将并劝杀末柸以挫之，勒曰： 辽西鲜卑与我素无怨雠，为王浚所使耳。今杀一人，结怨一国，非计也。放之必悦，不复为浚用矣。 於是纳其质，而遣末柸。就六眷等引还，终获其用也。
东魏西荆州为梁将曹义宗所围，东魏召人赴救，慕容俨应募赴之。东魏北淯（音育）太守宋带剑谋叛，俨乃轻骑，出其不意，直至城下，语云： 大军已到，太守何不出迎？ 带剑造次，惶恐不知所为，便出迎，俨即执之，一郡遂定。
东魏大将齐神武率兵伐西魏，屯军蒲阪，造三道浮桥渡河，又遣其将窦泰趋潼关，高敖曹围洛州。（今上洛郡。）周文帝出军广阳，召诸将谓曰： 贼今掎（居绮反）吾三面，又造桥於河，示欲必渡，欲缀吾军，使窦泰得西入耳。久与相持，必得行其策也。且高欢用兵，常以泰为先驱，其下多锐卒，屡胜而骄。今出其不意，袭之必克。克泰，则欢不战而自走矣。 诸将咸曰： 贼在近，舍而远袭，事若差跌，（徒结反。）悔无所及。 周文曰： 欢前再袭潼关，吾军不过霸上。今者大来，兵未出郊。贼顾谓吾但自守耳，无远斗意，又忸於得志，有轻我之心。乘此击之，何往不克。贼虽造桥，未能径至。比五日中，吾取窦泰必矣。公等勿疑。 周文遂率骑六千还长安，声言欲保陇右。辛亥，潜出军。癸丑旦，至小关。窦泰卒闻军至，惶惧，依山为阵，未及成列，周文纵兵击破之，尽俘其众，斩泰，传首长安。高敖曹適陷洛州，闻泰没，焚辎重弃城走。齐神武亦撤桥而退。周文初与诸将谋，咸难之。周文乃隐其事，佯若未有谋者，而独问策於尚书直事郎中宇文深。对曰： 窦泰，欢之骁将也，亟胜而轻敌。今者大军若就蒲阪，则高欢拒守，窦泰援之，内外受敌，取败之道也。不如选轻锐之卒，潜出小关。窦泰性躁急，必来决战，高欢持重，未即救之，则窦可擒也。既擒窦泰，欢势自沮。（慈吕反。）回军御之，可以制胜。 周文喜曰： 是吾心也。君即吾之陈平也。
后周末，隋文帝为丞相，益州总管王谦举兵拒命，隋文遣将梁睿讨之，进至龙门。谦将赵俨、秦会拥众十万，据险为营，周亘三十里。睿令将士衔枚出自閒道，四面奋击，破之。王谦又令高阿那瑰、达奚惎等以盛兵攻利州，闻梁睿将至，惎分兵据开远。睿顾谓将士曰： 此虏据要，欲遏吾兵势，吾当出其不意，破之必矣。 遣一将趋剑阁，一将诣巴西，一将水军入嘉陵。睿遣将分道攻惎，自午及申，破之。惎奔归於谦。睿进逼成都，谦令达奚惎城守，亲率精兵五万，背城结阵。睿击之，谦不利，将入城，惎以城降，谦将麾下三十骑遁走，斩之。
大唐武德中，突厥突利、颉利二可汗到原州，太宗率兵拒之。雨甚，太宗乃召诸将谓之曰： 虏控弦鸣镝，（音的。）弓马是凭。今雨弥时，弧矢俱弊，突厥人众，如鸟铩（所八反）翮。我屋宿火食，枪槊侈利，料我之逸，揣敌所劳，此而不乘，夫复何待！今欲先令劲兵乱其阵，乃率突骑驱其后，虏俗进不相让，退不相救，自此以北，涧谷深长，时有一道，鱼贯以度，因而追之，彼十万骑坑阱中物耳。追至黄河，纵不尽擒，必当十获八九。此晓兵者所解，诸君勿疑。 於是潜师夜出，冒雨而进，丑徒震骇。因纵反閒於突利，悦而归心焉，二可汗内离。颉利欲战不可，因请和而去。
贞观中，苏定方率兵讨突厥贺鲁，大雪，平地二尺，军中咸请停兵候晴。定方曰： 虏恃雪深，谓我不能前进，必当憩息，追之可及。若缓以纵之，则渐远难追。省日兼功，在此举也。 於是勒兵凌雪，昼夜兼进，所经收其人众，遂至双河，去贺鲁所居二百馀里，布阵长驱，径至金牙山贺鲁牙所。时贺鲁集众欲猎，定方纵兵击之，尽破其牙帐，生擒数万人。贺鲁脱走，投石国。定方於是悉命诸部归其所居，埋瘗骸骨，存问疾苦，复其产业，贺鲁所虏掠者悉检责还之。於是西域诸国，安堵如故。令副将萧嗣业往石国以追贺鲁，遂擒，归於京师。
贞观中，突厥诸部离叛，朝廷将图进取，以李靖为代州道行军总管，率骁骑三千，自马邑出其不意，直趣恶阳岭以逼之。颉利可汗不虞於靖，见官军掩至，相谓曰： 唐兵若不倾国而来，靖岂孤军而至！ 一日数惊。四年，靖进击定襄城，破之。突厥诸部落并走碛北。突利可汗来奔。获隋齐王暕之子杨正道及炀帝萧后，送於京师。颉利可汗大惧，退保铁山，遣使入朝谢罪，请举国内附。又以靖为定襄道行军总管，往迎之。颉利虽外请朝谒，而内怀持疑。靖揣知其意，是时诏遣鸿胪卿唐俭摄户部尚书慰谕之，靖谓副将张公谨曰： 诏使到彼，虏必自宽。乃选精骑一万，赍二十日粮，引兵自白道袭之。 公谨曰： 既许其降，诏使在彼，未宜讨击。 靖曰： 此兵机也，非君所及。如唐俭辈，何足可惜。 督军疾进，师至阴山，遇其斥候千馀帐，皆俘以随军。颉利见使者大悦，不虞官兵至也。靖前锋乘雾而行，将逼其牙帐七里，虏始觉，列兵未及行阵，颉利畏威先走，部众因而溃散。靖斩首万馀级，俘男女十馀万，杀其妻隋义成公主。颉利乘千里马将走投吐谷浑，西道行军总管张宝相擒之以献。遂灭其国，复定襄、恒安之城，斥土界自阴山北至於大漠。
贞观中，吐谷浑寇边，以李靖为西海道行军大总管，统兵部尚书侯君集、刑部尚书任城王道宗等五总管征之。军次伏俟城，吐谷浑烧去野草，以馁我师，退保大非川。诸将咸言春草未生，马已羸瘦，不可赴敌。唯靖决计而进，深入敌境，遂逾积石山。前后战数十合，杀伤甚众，大破其国。
孙子曰： 攻其无备。 （击其懈怠不备之处。）
击其不备
春秋时，卫人燕师伐郑，（南燕姓姞。姞，巨乙反。）郑将祭（侧介反）足、原繁、泄（私列反）驾以三军军其前，使曼伯、子元潜军军其后。燕人畏郑三军，而不虞制人。郑二将以制人败燕师於北制。君子曰：
不备不虞，不可以师。
魏将李典与程昱等以船运军粮，会袁尚遣将高藩将兵屯河上，绝水道，典与诸将议曰： 藩军少甲而恃水，有懈怠之心，击之必克。宜亟击之。 昱亦以为然。遂北渡河，攻藩，破之，水道得通。
十六国北凉沮渠蒙逊率兵伐南凉秃发鳣（内沃反）檀，至显美，徙数千户而还。鳣檀追及蒙逊於穷泉，蒙逊将击之。诸将皆曰： 贼已安营，不可犯也。 蒙逊曰： 鳣檀为吾远来疲弊，必轻而无备，及其垒壁未成，可一鼓而灭。 进击，败之，乘胜至於姑臧，夷夏降者万数千户。鳣檀惧，请和而归。
隋末，李密破宇文化及还，其劲兵良马多死。隋将王充守东都，欲乘其弊，练精勇兵得二万人，马千馀疋於洛水南，密军偃师北山上。时密新得志於化及，有轻充之心，不设壁垒。充夜遣二百馀骑潜入北山，伏溪谷中；令军士秣马蓐食，既而宵济，人奔马驰，迟明而薄密。密出兵应之，阵未成列，而两军合战，其伏兵蔽山而上，潜登北原，乘高而下，驰压密营，营中乱，无能拒之者。即入纵火，密军大惊而溃。
攻其不整
春秋时，宋襄公及楚人战于泓。（乌宏反。）宋人既成列，楚人未既济，（未尽渡泓水。）司马子鱼曰： 彼众我寡，及其未既济也，请击之。 公曰： 不可。 既济而未成列，又以告，公曰： 未可。 既阵而后击之，宋师败绩。国人皆咎公。公曰： 君子不重伤，不擒二毛。（头白有二色。）古之为军也，不以阻隘也。（不因阻隘以求胜。）寡人虽亡国之馀，不鼓不成列。 （宋，商之后，耻以诈胜。）子鱼曰： 君未知战。勍敌之人，隘而不成列，天赞我也。（勍，强也。言楚在险隘，不得阵列，天所以佐宋也。）阻而鼓之，不亦可乎？犹有惧焉。（虽因阻击之，犹恐不胜也。）且今之勍者，皆吾敌也。虽及胡耇，（音苟。）获则取之，何有於二毛。（今之勍者，谓与吾竞者也。胡耇，元老之称。）明耻教战，求杀敌也。（明设刑戮，以耻不果。）伤未及死，如何勿重。（言尚能害己也。）若爱重伤，则如勿伤；爱其二毛，则如服焉。（言苟不欲伤杀敌人，则本可不须斗也。）三军以利用也，（为利兴也。）金鼓以声气也。（鼓以佐士众之声气。）利而用之，阻隘可也；声盛致志。鼓儳可也。 （儳岩，未整阵也。儳音谗。宋公违之而败。）
后汉末，曹公讨鲜卑，出卢龙塞，塞外道绝不通，乃堑山堙谷五百馀里，经白檀，历平冈，涉鲜卑庭，东指柳城。未至二百里，虏乃知之，将数万骑逆军。登白狼山，卒与虏遇，众甚盛。公登高，观虏阵不整，纵兵击之，使张辽为先锋，虏大败也。
孙子曰： 用兵之法，无恃其不来也，恃吾有能以待之也；无恃其不攻吾也，恃吾不可攻也。 （安则思危，存则思亡，常有备。）
先设备而胜
周末，荆人伐陈，吴救之，军行三十里，雨十日，夜不见星。左史倚相谓荆大将子期曰： 雨十日，甲辑兵聚，吴人必至，不如备之。 乃为阵。而吴人果至，见荆有备，而反。左史曰： 其反覆六十里，其君子休，小人为食。我行三十里，击之，必克。 从之，遂破吴军。
魏大军南征吴，到精湖，魏将满宠帅诸军在前，与贼隔水相对。满宠谓诸将曰： 今夕风甚猛，贼必来烧营，宜为之备。 诸军皆警。夜半，贼果遣十部来烧营，宠掩击，破之。
晋将罗尚遣广汉都尉曾元、牙门张显等潜率步骑三万，袭蜀贼李特营。特素知之，乃缮甲厉兵，戒严以待之。元等至，特安卧不动，待其众半入，发伏击之，杀伤者甚众，遂害曾元、张显等。
十六国北燕冯跋（蒲拨反）据辽东，其弟万泥阻兵以叛，跋遣将冯弘与将军张兴讨之。弘遣使谕之曰： 昔者兄弟乘风云之运，抚翼而起。群公以天意所锺，逼奉主上光践宝位。列土疏爵，当与兄弟共之，奈何欲寻干戈於萧墙，弃友于而为阏伯。过贵能改，善莫大焉。宜舍兹嫌，同奖王室。 万泥不从，克期出战。兴谓弘曰： 贼明日出战，今夜必来惊营，宜备不虞。 弘乃密严备，仍人课草十束，蓄火伏兵以待之。是夜，万泥果遣壮士千馀人斫营。众火俱起，伏兵邀击，俘斩无遗，遂平万泥等。


兵十一
孙子曰： 安能动之。（攻其所爱。）故我欲战，敌虽高垒深沟，不得不与我战者，攻其所必救也。（绝粮道，守归路，攻其君主也。）上兵伐谋，（敌始有设谋，伐之易。）其次伐交。 （不令合。）
攻其必救（先取根本同）
春秋时，楚子围宋，晋侯将救之，大夫先轸曰： 报施救患，取威定霸，於是乎在矣。 狐偃曰： 楚始得曹，而新婚於卫，若伐曹、卫，楚必救之，则宋免矣。 从之，而解。
战国魏、赵相攻，齐将田忌引兵救赵。孙膑（必刃反）曰： 夫解杂乱纷纠者不控卷，（丘员反。）救斗者不搏撠，（音戟。）批亢捣虚，形格势禁，则自为解耳。今魏、赵相攻，轻兵锐卒必竭於外，老弱罢於内。君不若引兵疾走大梁，据其街路，冲其方虚，彼必释赵而自救。是我一举解赵之围而收弊於魏也。 田忌从之，直走大梁，魏师遂退。
汉先零、鶒、开（音汧）二种羌解仇合党为寇，汉将赵充国讨之，守便宜上书曰： 先零羌虏欲为背叛，故与鶒、开解仇，然其私心恐汉兵至而鶒、开背之也。臣愚以为其计请先讨先零，若先击鶒羌，先零必助之。今虏马肥，粮食方饶，击之恐不能伤害，適使先零得施德於鶒羌也，坚其约，合其党。虏交坚党合，诛之用力数倍，臣恐国家忧累犹十年数，不二三岁而已。先诛先零，则鶒、开之属不烦兵服矣。 宣帝从之，果如其策。
王莽末，光武起兵据昆阳城，时唯有八九千人，莽遣将王寻、王邑、严尤讨之，军到城下者且十万。光武留王凤等守城，与李轶等十馀骑夜出。既至郾、定陵，悉发诸营兵。严尤说王邑曰： 昆阳城小而坚，今假号者在宛，亟（急也）进大兵，彼必奔走，则昆阳自服。 邑曰： 吾昔以虎牙将军围翟义，坐不生得，以见责让。今将百万之众，遇城而不能下，何谓邪！ 遂围之数十重，列营百所，云车十馀丈，瞰临城中，旗帜蔽野，埃尘连天，钲鼓之声闻数百里。或为地道，或冲輣（蒲萌反）撞城，积弩乱发，矢下如雨，城中负户而汲。王凤等乞降，不许。光武遂与诸营部俱进，自将步骑千馀，前去大军四五里而阵。寻、邑亦遣兵数千合战。光武奔之，斩首数十级。诸部喜曰： 刘将军平生见小敌怯，今见大敌勇，甚可怪也，且复居前。请助将军。 光武复进，寻、邑兵卻，诸部共乘之，斩首数百千级。连胜，遂前，因大败之。（王邑违先攻宛，所以败也。）
王莽末，王郎起河北，钜鹿郡太守王饶据城，光武围数十日，连攻不克。耿纯说曰： 久守王饶，士众疲弊，不如及大兵精锐，进攻邯郸，若王郎已诛，王饶不战自服矣。 从之。乃留兵守钜鹿，而进军邯郸，屯其郭北。郎数出战，无利，城守。急攻之，二十馀日，郎少傅李立为反閒，开门内汉兵，遂拔邯郸，郎党悉平。
后汉将军耿秉与窦固合兵万四千骑，击车师。车师有后王、前王，前王即后王之子，其庭相去五百馀里。秉议先赴后王，以为并力根本，则前王自服。固计未决。秉奋身而起，众军不得已，遂进。并纵兵钞掠，斩首数千级，收马牛羊十馀万头。后王安得震怖，从数百骑出迎秉，降。
后汉末，袁绍、曹公相持於官渡，沮（侧居反）授说绍： 可遣蒋奇别为支军於外，以绝曹公之援。 绍不从。许攸进曰： 曹公兵少，而悉师拒我，许下馀守势必空弱，若分遣轻军，星行掩袭，许拔，则操为成擒。如其未溃，可令首尾奔命，破之必也。 绍又不用。竟为曹公所败。（袁绍违之而败。）
后汉末，魏武征河北，师次顿丘，黑山贼于毒等攻东武阳。魏武乃引兵西入山，攻毒等本屯。毒闻之，弃武阳还。魏武要击於内黄，大破之。
魏将司马宣王征公孙文懿，汎舟潜济辽水，作长围，忽弃贼而向襄平。诸将言： 不攻贼而作围，非所以示众也。 宣王曰： 贼坚营高垒，欲以老吾兵也。攻之，正入其计，此王邑所以耻过昆阳也。古人云，敌虽高垒，不得不与我战者，攻其所必救也。贼大众在此，则巢窟虚矣。我直指襄平，必人怀内惧，惧而求战，破之必矣。 遂整阵而过。贼见兵出其后，果邀之。宣王谓诸将曰： 所以不攻其营，正欲致此，不可失也。 乃纵兵逆击，大破之，三战皆捷。
东晋将苏峻反，攻克石头城，据之。晋将陶侃、温峤率兵讨之，诸将请於查浦筑垒，监军部将李根曰： 查浦地下，又在水南，唯白石峻极险固，可容数千人，贼来攻不便，戮贼之术也。 侃从之，夜立垒讫。贼见垒大惊。贼攻大业，侃将救之，长史殷羡曰： 若遣救大业，步战不如峻，则大事去矣。但当急攻石头，峻必救之，而大业自解。 侃又从羡言。峻果弃大业而救石头。诸军与峻战东陵，侃督护竟陵太守李阳部将彭世斩峻於阵，贼众遂溃。
梁司州刺史陈庆之率众围东魏南荆州，东魏将尧雄与行台侯景救之。雄曰： 白苟堆，梁之北面重镇，因其空虚，攻之必克，彼若闻难，荆围自解，此所谓机不可失也。 遂率攻之，庆之果弃荆州来，未至，雄陷其城，擒梁镇将苟元广。
东魏将齐神武率兵伐西魏，大军济河，集诸将议进趣之计。斛律羌举曰： 宇文黑獭虽聚凶党，强弱可知。若固守，无粮援可恃。今揣其情，已同困兽。若不与其战，而迳趣长安，长安空虚，可不战而克。拔其根本，彼无所归，则黑獭之首悬於军门矣。 诸将议有异同，遂战於渭曲，大败而归。（齐神武违之而败。）
隋末，王世充与李密相持於东都，充夜渡，阵於洛水之北，其时密亦渡洛水陈兵，与充相对，东接月城，西至石窟。密兵多马骑长枪，宜平宽放纵；充兵多戈矛〈矛非〉〈矛贊〉，宜隘险。然南逼洛水，北限大山，地形褊促，骑不成列，充纵〈矛非〉〈矛贊〉蹙之，密军失利。密与数骑登船南济，自馀兵马皆东走月城。充乘胜长驱，直至月城下。密既渡南岸，即策马西上，直向充本营，左右麾旌相继而至。充营内见密兵来逼，急连举六烽，充乃舍月城之围，收兵西退，自洛北达於黑石，中閒四十馀里，奔北颠狈，大丧师徒。密之此行也，东北之围不救而自解，西南之寇不战而成功。充伏其权奇，不复轻出。
军师伐国若中路城大兵多须下方过
秦末，沛公破南阳郡，南阳守齮（鱼绮反）走，保城守宛。沛公引兵过而西。张良谏曰： 沛公虽欲急入关，秦兵尚众，距险。今不下宛，宛从后击，强秦在前，此危道也。 於是沛公乃夜引军从他道还，更旗帜，黎明，围宛城三匝。（黎，或作邌，音黎也。天未明之顷已围之，事毕方明。又言黎，黑也，亦未明之候也。）南阳守欲自刭，其舍人陈恢曰： 死未晚也。 乃逾城见沛公，曰： 臣闻足下约，先入咸阳者王之。今足下留守宛。宛，大郡之都也，连城数十，民庶众，积蓄多，吏民自以为降必死，故皆坚守乘城。今足下尽日止攻，士死伤者必多；引兵去宛，宛必随足下后：足下前则失咸阳之约，后又有强宛之患。为足下计，莫若约绛，封其守，因使止守，引其甲卒与之西。诸城未下者，闻声争开门而待足下矣。 沛公曰： 善。 乃以宛守为殷侯，封陈恢千户。引兵西，无有不下者。
萧齐末，梁武帝自襄阳率兵东下，至郢州，（今江夏郡。）攻未拔。萧颖胄在江陵遣卫尉席阐文劳军，因谓梁武曰： 今顿兵两岸，不并军围郢，定西阳、武昌，取江州，此机已失；莫若请救於魏，与北连和，犹为上策。 梁武谓阐文曰： 汉口路通荆、雍，控引秦、梁，粮道资储，听此气息。兵若前进，鲁山必阻沔路，所谓扼喉；若粮运不通，自然离散，何谓持久？邓元起近欲以三千兵往定寻阳，彼若懽然悟机，一郦生亦足；脱拒我师，固非三千能下。西阳、武昌，取便得耳，得便应镇守。守两城不减万人，粮储称是，卒无所出。脱东军有上者，万人攻一城，两城势不能相救。若我分军应援，则首尾俱弱；如其不遣，孤城必陷。一城既没，诸城相次土崩，天下大事於是去矣。若郢州既拔，席卷沿流，西阳、武昌自然风靡。何遽分兵散众，自贻其忧？且丈夫举动，言静天步，况拥七州之兵以诛群竖，悬河注火，奚有不灭？岂容北面请救，以自示弱。彼未必能信，徒贻我丑声，此是下计，何谓上策！ 及拔郢城，向下城戍，无不风靡，遂克建业。
大唐武德初，宇文化及据聊城，淮安王神通进兵蹑之。秘书丞魏徵谓神通曰： 化及今据聊城，莘人为其固守。若至莘，即宜攻取，但拔莘县，聊城益惧，因而逼之，易同俯拾。须以攻具自随，一足威敌，二不乏用。不然，兵至莘城，见无攻具，不下。如不能克莘，而远追化及，恐亦无功，则化及非旬月可获。莘人阻我粮运，化及为之外援，恐非计之善者。 神通不从，军次莘，果不下而退散。
武德中，李靖随河閒王孝恭讨辅公祏。（音石。）贼一军舟师三万顿於当涂，栅断江口，傍江筑城，又遣陆军二万据当涂南路，亦造栅自固，并蓄力养锐，以抗大军。诸将皆云： 二军并是强兵，为不战之计，城栅既固，卒不可攻。请直指丹阳，掩其巢穴，若丹阳既破，二军可不战而破。 靖曰： 公祏精锐，虽在水陆二军，然其自统之兵，亦是劲勇。二军城栅尚不可攻，公祏既保石头，岂应易拔？若我帅师至丹阳，留停旬月，进则石头未平，退则归路已绝，此便腹背受敌，恐非万全之计。然此二军皆是百战馀贼，必不惮於野战。今若攻其城栅，乃是出其不意，灭贼之机，唯在此举。 靖乃率诸将水陆俱进，苦战破之，二军悉溃走。靖遂率轻兵先至丹阳，公祏馀众虽多，不敢复战，拥兵东走，相次擒获。
孙子曰： 兵之形象水，水之行也，避高而就下；兵之形也，避实而击虚。故水因地而制形，兵因敌而制胜。兵无常势，水无常形，能因敌变化而取胜者，谓之神。（势盛必衰，形露必败，故能因敌变化，胜之若神。）进不可御者，冲其虚也。 （冲突其虚空也。）
必攻其易
春秋时，桓王以诸侯伐郑，郑伯御之。王为中军，虢公林父将右军，蔡人、卫人属焉；周公黑肩将左军，陈人属焉。郑子元请为左拒，以当蔡人、卫人；（拒，方阵。）为右拒，以当陈人，曰： 陈乱，民莫有斗心。若先犯之，必奔。王卒顾之，必乱。蔡、卫不枝，固将先奔。（不能相枝持也。）既而萃於王卒，可以集事。 从之。（萃，聚。集，成也。）曼伯为右拒，祭仲足为左拒，原繁、高渠弥以中军奉公，为鱼丽之阵。先偏后伍，伍承弥缝。（司马法，车战二十五乘为偏，以车居前，以伍次之，承偏之隙而弥缝阙漏也。五人为伍，此盖鱼丽阵法。）战於繻葛。（郑地。）命二拒曰： 旝动而鼓！ （旝，旃也，通帛为之，盖今大将之麾也，执以为号令。旝，古外反。）蔡、卫、陈皆奔，王卒乱，郑师合以攻之，王卒大败。
春秋时，楚伐随，军於汉、淮之间。随将季梁曰： 楚人上左，君必左，（君，楚君也。）无与王遇。且攻其右。右无良焉，必败。偏败，众乃携矣。 （携，离也。）随将少师曰： 不当王，非敌也。 弗从。（不从季梁谋。）战於速杞。随师败绩。（少师违之而败。）
春秋时，吴、楚二师阵於柏举。吴子阖庐之弟夫概王晨请於阖庐曰： 楚相囊瓦不仁，其臣莫有死志。先伐之，其卒必奔；而后大师继之，必克。 以其属五千先击囊瓦之卒。楚师乱，吴师大败之。
春秋时，晋师伐楚。苗贲皇言於晋侯曰： 楚之良，在其中军王族而已。请分良以击其左右，而三军萃於王卒，必大败之。 及战，晋吕锜射楚共王，中目。楚师宵遁。晋师入楚，三日馆、穀。
东晋将王敦反，兵至石头城，欲攻晋将刘隗，（五罪反。）其将杜弘曰： 刘隗死士众多，未易可克，不如攻石头，其守将周札少恩，兵不为之用，必败。札败，隗自走。 敦从之。札果开城门纳弘。诸将与敦战，晋师大败。
后周末，隋文帝遣将韦孝宽率兵讨尉迟迥於相州，军进至邺，迥悉其卒十三万阵於城南。迥旧习军旅，虽老，犹被甲临阵。其麾下三千兵，皆关中人，为之力战。孝宽等军失利而卻。邺中士女，观者如堵。高颎与李询乃整阵先犯观者，因其扰而乘之。迥众大败，遂拔邺城。
大唐太宗尝谓群臣曰： 朕自兴兵，每执金鼓，必自指挥，习观其阵，即知强弱。常以吾弱对其强，以吾强对其弱。敌犯吾弱，追奔不逾百数十步；吾击其弱，必突过其阵，自背返击之，无不溃。多用此而制胜，思得其理深也。
轻易致败
春秋时，郑公子归生伐宋，战於大棘，宋师败绩。宋将狂狡辂（吾驾反。辂，迎。）郑人，郑人入於井。倒戟而出之，获狂狡。君子曰： 失礼违命，宜其为擒也。戎，昭果毅以听之之谓礼。（听，谓常存於耳，著於心，想闻其政令。）杀敌为果，致果为毅。易之，戮也。 （易，反易也。）
春秋时，吴子诸樊伐楚，门於巢。（攻巢门。）巢牛臣曰： 吴王勇而轻，若启之，将亲门。（启，开门也。）我获射之，必殪。（殪，死。）是君也死，疆其少安 。吴子门焉，牛臣隐於短墙以射之，卒。
隋炀帝征吐谷浑，至覆袁川。时吐谷浑主与数骑而遁，其名王诈为浑主，保车我真山，帝令将张定和率师击之。定和既与贼相遇，轻其众少，呼之命降，贼不肯下。定和不被甲，挺身登山，贼伏兵於岩石之下，发矢中之而毙。
乘敌乱而取之
大唐武德中，李靖随河閒王孝恭讨萧铣於江陵，王不从靖谋，致败。贼委舟大掠，人皆负重。靖见其军乱，进兵击之，贼大败，又乘胜进入其郛郭，攻其水城，克之。悉取其舟散於江中，贼救兵见之，谓城已陷，莫敢轻进。铣内外阻绝，城中携贰，由是惧而出降。
孙子曰： 我专而敌分，（我专一而敌分散也。）我专为一，敌分为十，是以十攻其一也，（我料见敌形，审其虚实，故所备者少，专为一屯。以我之专，击彼之散卒，为十共击一也。）则我众而敌寡；（我专为一，故众。敌分为十，故寡。）能以众敌寡者，则吾所与战者，约矣。（言约少而易胜。）吾所与战之地不可知，（言举动微密，情不可见，使彼知所出而不知吾所举，知所举而不知吾所集。）不可知，则敌所备者多；敌所备者多，则吾与战者寡矣。（形藏敌疑，则分离其众备我也。言少而易击也。）故备前则后寡，备后则前寡，备左则右寡，备右则左寡，无不备者无不寡。（言敌之所备者多，则士卒无不分散而少。）寡者，备人者也；（敌分散而少者，皆先备人也。）众者，使人备己者也。（敌所以备己多者，由我专而众故也。）故知战之地，知战之日，则千里而会战。（以度量知空虚，先知战地之形，又审必战之日，则可千里期会，先往以待之。若敌已先至，可不往以劳之。）不知战地，不知战日，则左不能救右，右不能救左，前不能救后，后不能救前，而况远者数十里，近者数里乎。（敌已先据形势之地，己方趣利欲战，则左右前后，疑惑进退，不能相救，况十数里之间也。）故善用兵者，辟如率然。率然者，常山之蛇也。击其首则尾至，击其尾则首至，击其中则首尾俱至。 （夫善战者，必知战之日，知战之地。度道设期，分军杂卒，远者先进，近者后发，千里之会，同时而合，若会都市。其会地之日，无令敌知，知之则所备处少，不知则所备处多。备寡则专，备多则分。分则力散，专则力并。）
分敌势破之
项籍围汉王於荥阳，汉将纪信诈降之，故汉王得出走入关，收兵欲复东。袁生说汉王曰： 汉与楚相距荥阳数岁，汉常中困。愿君王出武关，项羽必引兵南走，王深壁，令荥阳、成皋閒且得休息。使韩信等平河北赵地，连燕、齐，君王乃复走荥阳，未晚也。如此，则楚所备者多，力分，汉将得休息，复与之战，破楚必矣。 汉王从其计，出军宛、叶閒，与黥布行收兵。项羽闻汉王在宛，果引兵南，汉王深壁不与战。（终以此弊楚也。）
蜀先主刘备东下伐吴。魏文帝闻备树栅连营七百馀里，谓群臣曰： 备不晓兵权，岂有七百里营可以拒敌者乎！ 包原隰险阻而为军者，为敌所擒 ，此兵忌。缓急不相救，一军溃则众必恐矣。 数日，果有备败书至。（蜀主军势分，故败。）
梁将王僧辩、陈霸先之破侯景也，耀军於张公洲，高旗巨舰，遏江蔽日，乘潮顺流。景登石头城而睹之，不悦曰： 彼军上有如堤之气，不可易也。 因率铁骑万人，声鼓而进。霸先谓僧辩曰： 善用兵者，如常山之蛇，首尾相应。贼今送死，欲为一战，我众彼寡，宜分其势。 僧辩然之。乃以强弩攻其前，轻锐蹂（女九反）其后，大径冲其中，景遂大溃，弃城而遁。
后魏末，贼莫折后炽所在寇掠，原州人李贤率乡兵与泾州刺史史宁讨之。后炽列阵以待。贤谓宁曰： 贼聚结岁久，徒众甚多，数州之人，皆为其用。我若总为一阵并力击之，彼既同恶相济，理必总萃於我。势既不分，众寡莫敌。我便救首救尾，无以制之。今若令诸军分为数队，多设旗鼓，掎角而前，以胁诸栅；公别统精兵，直指后炽，按甲而待，莫与交锋。后炽欲前，则惮公之锐；诸栅欲出，则惧我疑兵。令其进不得战，退不得走，以候其懈，击之必破。后炽一败，则众栅不攻自拔矣。 宁不从，屡战频北。贤乃率数百骑，径掩后炽营，收其妻子、僮仆五百馀人，并辎重等。属后炽与宁战胜，方欲追奔，忽与贤遇，乃弃宁与贤接战，遂大败，后炽单骑遁走。
审敌势破之（附）
大唐卫公李靖兵法曰： 凡事有形同而势异者，亦有势同而形别者。若顺其可，则一举而功济；如从未可，则蹔动而必败。故孙膑曰： 计者，因其势而利导之。 兵法曰： 百里而趋利，则蹶上将；五十里而趋利者，半至。 善动敌者，形之而敌从之，与之而敌取之，以奇动之，以本待之，此战势之要术也。若我士卒已齐，法令已行，奇正已设，置阵已定，誓众已毕，上下已怒，天时已应，地利已据，鼓角已震，风势已顺，敌人虽众，其奈我哉！譬虎之有牙，兕之有角，身不蔽捍，手无寸刃，而欲搏之，势不可触，其亦明矣。故兵有三势，一曰气势，二曰地势，三曰因势。若将勇轻敌，士卒乐战，三军之众，志厉青云，气等飘风，声如雷霆，此所谓气势也。若关山狭路，大阜深涧，龙蛇盘阴，羊肠狗门，一夫守险，千人不过，此所谓地势也。若因敌怠慢，劳役饥渴，风波惊扰，将吏纵横，前营未舍，后军半济，此所谓因势也。若遇此势，当潜我形，出其不意，用奇设伏，乘势取之矣。是以良将用兵，审其机势，而用兵气，仍须鼓而怒之，感而勇之，赏而劝之，激而扬之，若鸷鸟之攫，猛兽之搏，必修其牙距，度力而下，远则气衰而不及，近则形见而不得。故良将之战，必整其三军，砺其锋甲，设其奇伏，量其形势。遥则力疲而不及，近则敌知而不应。若不通此机，乃智不及於鸟兽，亦何能取胜於勍寇乎。乃须怒士励众，使之奋勇，故能无强阵於前，无坚城於外。以弱胜强，必因势也。
布阵大势分易败
西魏末，东魏遣将侯景、高敖曹等围西魏将独狐信於洛阳东，东魏大将齐神武继后。西魏大将周文帝率军救信，进军至於瀍东。景等夜解围去。及晨，周文帝率轻骑追之，至於河上。景等北据河桥，南背邙山为阵，与诸军合战。周文马中流矢，惊逸，遂失之，因此军中扰乱。都督李穆下马授周文，军以复振。於是大捷，斩高敖曹，虏其甲士一万五千，赴河死者以万数。是日，置阵既大，首尾悬远，从晨至未，战数十合，氛雾四塞，莫能相知。独孤信、李远居右，赵贵、怡峰居左，战并不利，又未知周文所在，皆弃其卒先归。开府唐公等为后军，遇信等退，即与俱还。由是乃班师，洛阳亦失守。大军至弘农，守将皆已弃城西走。
隋文帝遣将贺若弼伐陈，陈后主令中领军鲁广达陈兵白土冈，居众军之南偏，镇东大将军任忠次之，护军樊毅、都官尚书孔范又次之，侍中、骠骑大将军萧摩诃军最居北，众军南北亘二十里，首尾进退，各不相知。贺若弼初谓未战，将轻骑，登山观视形势，及见众军，因驰下置阵。广达首率所部进薄，弼军屡卻，俄而复振，更分军趣北突诸将，孔范出战，兵交而走，诸将支离，阵犹未合，骑卒溃散，驻之弗止，因而大败。
惜军势
魏末，诸葛诞据寿春反，魏将王基讨之，吴遣朱异来救诞，军於安城。诏王基引诸军转据北山，基谓军将曰： 今围垒固，兵马向集，但当精修守备以待越逸，而更移兵守险，使得放纵，虽有智者不能善其后矣。 遂守便宜上疏曰： 今与贼家对敌，当不动如山。若迁移依险，人心摇荡，於势大损。诸军并据深沟高垒，众心皆定，不可倾动，此御兵之要也。 书奏，报听之。寿春竟拔。司马文王与书曰： 初议者云云，求移甚众，时未临履，亦谓宜然。将军深算利害，独秉固志，上违诏命，下距众议，终至制敌擒寇，虽古人所述，不足过也。
力少分军必败
汉高帝末，黥布反，渡淮击楚。楚发兵与战徐、僮閒，楚为三军，欲以相救为奇兵。或说楚将曰： 布善用兵，人素畏之。且兵法，自战其地为散地。今别为三军，彼败吾一军，馀皆走，安能相救。 楚将不听。布果破其一军，二军散走。遂西，与上兵遇蕲西，大战，布军败走。
后汉初，渔阳太守彭宠反，自将二万馀人攻幽州刺史朱浮於蓟。光武使将军邓隆救蓟。隆军潞南，浮军雍奴，遣吏奏状。帝读檄，怒谓使者曰： 营相去百里，其势岂得相及。比若还，北军必败矣。 宠果盛兵临河以拒隆，又别发轻骑三千袭其后，大破隆军。朱浮远，遂不能救，引而去。
后汉将吴汉讨公孙述，乃进军攻广都，拔之。光武戒汉曰： 成都十馀万众，不可轻也。但坚据广都，待其来攻，勿与争锋。若不敢来，公转营迫之，须其力疲，乃可击也。 汉乘利，遂自将步骑二万馀进逼成都，去城十里，阻江北为营，作浮桥，使副将刘尚将万馀人屯於江南，相去二十馀里。帝闻大惊，使让汉曰： 公既轻敌深入，又与尚别营，事有缓急，不复相及。贼若出兵缀公，而以大众攻尚，尚破，公即败矣。急引兵还广都。 诏书未到，述果使其将谢丰、袁吉攻汉，使别将攻尚。汉败入壁，丰围之。汉乃召诸将励之曰： 今与刘尚二处受围，势既不接，其祸难量。欲潜师就尚於江南，并兵御之。能同心一力，人自为战，大功可立；如其不然，败必无馀。成败之机，在此一举。 於是飨士秣马，闭营三日不出，乃多排幡旗，使烟火不绝，夜衔枚引兵与尚合军。丰等不觉，明日，乃分兵拒水北，自将攻江南。汉悉兵迎战，自旦至晡，遂大破之，斩谢丰、袁吉，获甲首五千馀级。於是引还广都，留刘尚拒述。帝报曰： 公还广都，甚得其宜，述必不敢略尚而击公也。（略，犹过也。）若先攻尚，公从广都五十里悉步骑赴之，適当值其疲困，破之必矣。 自是汉与述战於广都、成都之间，八战八克。
十六国前秦苻坚遣将吕光领军伐龟兹。光军其城南，五里为一营，深沟高垒，广设疑兵，以木为人，被之以甲，罗之垒上。龟兹王帛纯婴城自守，乃倾国财宝，请诸国来救。温宿、尉头等国王，合七十馀万众以救之。胡便弓马，善矛槊，铠如连锁，射不可入，众甚惮之。诸将咸欲每营结阵，按兵拒之。光曰： 彼众我寡，营又相远，势分力散，非良策也。 於是迁营相接阵，为勾锁之法，精骑为游军，弥缝其阙。战於城西，大败之，纯遁走，王侯降者三十馀国。（吕光悟之而胜。）


礼五十六沿革五十六凶礼十八
总论为人后议（周汉魏晋）
周制，为人后者。子夏曰： 何如而可为之后？同宗则可为之后。何如而可以为人后？支子可也。 又曰： 为人后者孰后？后大宗也。曷为后大宗？大宗者，尊之统也。禽兽知母而不知父，野人曰： 父母何筭焉 ，都邑之士则知尊祢矣，大夫及学士则知尊祖矣，诸侯及其太祖，天子及其始祖之所自出。尊者尊统上，卑者尊统下。大宗者尊之统也，大宗者收族者也，不可以绝，故族人以支子后大宗也。嫡子不得后大宗也。 （都邑之士则知尊祢者，近政化也。太祖，始封君也。始祖，感神灵而生，若稷、契也。自，由也。及始祖之所自出，谓祭天南郊也。上犹远也，下犹近也。收族者，谓别亲疏、序昭穆也。大传曰： 系之以姓而弗别，缀之以食而弗殊，虽百代而婚姻不通者，周道然也。 ）
汉石渠议： 大宗无后，族无庶子，己有一嫡子，当绝父祀以后大宗不？戴圣云： 大宗不可绝。言嫡子不为后者，不得先庶耳。族无庶子，则当绝父以后大宗。 闻人通汉云： 大宗有绝，子不绝其父。 宣帝制曰： 圣议是也。
魏刘德问以： 为人后者，支子可也，长子不以为后。同宗无支子，唯有长子，长子不后人则大宗绝，后则违礼，如之何？ 田琼答曰： 以长子后大宗，则成宗子。礼，诸父无后，祭於宗家，后以其庶子还承其父。
晋范汪祭典云： 废小宗昭穆不乱，废大宗昭穆乱矣，先王所以重大宗也。岂得不废小宗以继大宗乎！汉家求三代之后弗得，此不立大宗之过也。岂不以宗子废绝，图籍莫纪。若常有宗主，虽丧乱，要有存理。或可分布掌录，或可藏之於名山，设不尽在，决不尽失。且同姓百代不婚，周道也。而姓自变易，何由得知。一己不知，或容有得婚者，此大违先王之典，而伤自然之理。由此言之，宗子之重於天下久矣。
汪子甯以为： 父母生之，续莫大焉。三千之罪，无后为重。夫立大宗，所以铨序昭穆，弥纶百代，继之以姓而弗别，缀之以食而弗殊。礼尽於此，义诚重矣。方之祖考，於斯为薄。若令舍重適轻，违亲就疏，则是生不敬养，没不敬享，生人之本不尽，孝子之事靡终，非所以通人子之情，为经代之典。夫嫡子存则奉养有主，嫡子亡则烝尝靡寄，是以支子有出后之义，而无废嫡之文。故嫡子不得后大宗，但云以支子继大宗，则义已畅矣。不应复云嫡子不得继大宗，此乃小宗不可绝之明文也。若无大宗，唯不得收族耳。小宗之家，各统昭穆，何必乱乎！
汪又曰： 大宗者，人之本也，尊之统也。人不可以无其本，所以立大宗也。上理祖祢，尊尊之道著矣；下理子孙，亲亲之义明矣；旁理昆弟，天伦之理达矣。存则合族以食，序以昭穆，导以德行，别以礼义；没则禘祭太祖，陈其亲疏，殇与无服，莫不咸在。此则孝子之事终矣，立人之道竭矣。小宗之家，五代则迁，安知始祖之所从出，宗祀之所由来？敬宗所以尊祖祢，不为重乎。然要当以穆继昭。既明大宗不可以绝，则支子当有继祖，是无父者矣。
夫为祖曾祖高祖父母持重妻从服议（晋宋）
晋贺循云： 其夫为祖、曾祖、高祖后者，妻从服如舅姑。 （齐縗周也。）
孔瑚问虞喜曰： 假使玄孙为后，玄孙之妇从服周；曾孙之妇尚存，才緦麻。近轻远重，情实有疑。 虞喜答曰； 有嫡子者无嫡孙。又，若为宗子母服，则不服宗子妇。以此推玄孙为后，若其母尚存，玄孙之妇犹为庶，不得传重；传重之服，理当在姑矣。
宋庾蔚之谓： 舅没则姑老，是授祭事於子妇。至於祖服，自以姑为嫡，所谓有嫡妇无嫡孙妇也。祖以嫡统唯一，故子妇尚存，其孙妇以下未得为嫡，犹以庶服之。孙妇及曾玄孙妇，自随夫服祖降一等，故宜周也。
出后者卻还为本父服及追服所后父议（晋宋）
晋或问许猛云： 为人后时有昆弟，后昆弟亡，无后，当得还否？若得还，为主否？ 猛答云： 丧服传曰： 何如而可以为人后？支子可也。嫡子不得后大宗。 然大宗虽重，犹不夺己之正以后之也。推此而论，小宗无支子，则大宗自绝矣。子不绝父之后。本家无嗣，於义得还，出后者还本追服。
或曰： 甲有子景，后叔父乙。甲死，景以降服周。涉数年，乙之妻又亡，景服父在为母之服。今叔父自有子，景既还本，当追报甲三年服否？若遂即吉，则终身无斩縗之服。
博士曹述初议曰： 礼，大宗无子，族人以支子后之。不为小宗立后，明弃亲即疏。叔非大宗，又年尚少，自可有子。甲以景后，非礼也。子从父此命，不得为孝。父亡则周，叔妻死，制母服，於义谬也。今归本，宜制重，以全父子之道。
或难曹曰： 礼，日月过而后闻丧，则有税服。当闻丧之日，哀情与始遭丧同。是以闻丧或在数十年后，犹追服重。甲死，景即知丧，哀情已叙为出后降周者服制耳。三年之丧，称情而立文。父丧积年，哀戚久除，今更制重，是服非称情之义。若依税服，失其类矣。且子为父，不过再周。景尝为甲已服周矣，今复制重，是子为父服三周也。岂礼意乎？
答曰： 景於礼无后乙之义，景既不得成重制於乙，又阙父子之道，人子之情，岂得无追远之至戚乎？就使情轻，於日月已过而后闻丧，服父之礼，宁可便废？今以哀戚久除方制重服为难，过矣。父之於子，兼尊亲之至重，礼制斩縗三年，明其兼重也。齐縗周服，非所以崇尊亲之至重。景虽尝为甲服周，岂礼也哉，而数以为父三周乎！
或难曰： 礼，妇人有父丧未练，而夫家遣之，则为父服三年；既练而见遣，则已。犹如为人后者，亦为所后斩縗三年，为父服周。服制既同，则义可相准。若甲死未练而景归，则应为三年。今丧已久，於礼不应追服。
答曰： 礼，妇人適人，则降父服周。为夫三年，既练而见遣，父服除矣。重制已成於夫，故虽及父母之家，父亡不得复为父服三年，不二斩之义也。妇人於礼，得成其重制於夫。景於礼无后乙之义，虽甲丧久除，而景归，既已不得成重於乙，今又不为甲追制重服，是景为人子终无服父之道也。
张湛谓曹曰： 礼所称为人后，后大宗，所以承正统。若非大宗之主，所继非正统之重，无相后之义。今乙虽无子，於礼不应取后於甲。甲之命景，景之从甲，皆为违礼。若如前议，则兄弟以子相养者，代代有之，此辈甚众，时无讥议。盖同系一祖，兄弟所生，犹如己子，非犯礼违义故也。虽非礼之正义，亦是一代成制，由来故事，岂可以甲命独为非礼，景从便为失道。此之得失，自当与代人共之耳。今所疑於景既当持服与不，议者以为景归宜制重。引税服为例，恐非明证。夫税服者，自谓日月已过而后闻丧，闻丧之日，即初死之时，为制服之始。今月数得全，哀情得叙，为人后者，父终则尽心极哀，但逼於所后，抑情降服，以尊父命。及其还归，论丧则已积年，即事则必有降杀，而方复追，所谓不称情者矣。过时而不知丧，则是平吉之人；既初闻之，则同於始死。与丧过而归，何得为例！若谓景既不得全重制於乙，又阙子道於甲，故更服重，即所谓全父子之道，犹非税服乎。 又设难云： 妇人父丧，既练而见遣，为父服周，以准为人后者，既还所生，父丧已久，於礼不追，此议何疑？
答曰： 正以妇人得成制於夫，景不得成重制於乙。今景於礼，诚无后乙之义。然据受父命为人子，与妇人出適者，皆为本亲降服一等，为所后及夫制服三年，其义正同也。今以妇人既练见遣，重制已成於夫，故不为父三年。今谓景本不应为乙后，然景既奉命为乙子，则许其降本亲之服，及其丧过而归，则重制成於所后矣。若不服重制其本亲，乃岂可终身无斩縗之服？直是率怀而言，无所依据耳。
又范甯问孔德泽云： 甲无子，取其族子乙为后。所生父没，降服周。甲晚自生子，乙归本家。后甲终，乙当有服否？若服，当制何服？ 孔答曰： 代人行之，似当无服。继母尝为母子，既出服周。推此粗可相况。
范又难： 必当有服，未辨服之定准。云继母既出服周，此礼所出为分明释耳。 孔又答云： 继母出为服周，是父没而嫁，贺循要记亦谓之出。当以舍此適彼，不独在嫁，可以意领，故不必继於本也。
江熙难范云： 往因礼亲，反因礼疏，何嫌顿尽乎？未若相遗於江湖，既还，宜各反服也。
宋庾蔚之云： 尝为父子，爱敬兼加，岂得事改，便同疏族？方之继母嫁，於情为安。
出后者为本父母服议（晋）
晋王冀按： 丧服云： 为人后者为其父母，持重於大宗者，降其小宗也。 按经传为人后者，固自降其亲也。所以降其亲者，己受重於大宗，必为所后之父服斩故也。制其体例，若受重於大宗，而不为所后之父服斩，则自非经所谓为人后者之义也。凡既受命出为人后，而不为所后之父制服，固非礼也。还为其亲斩，亦非礼也。均其失，宁居过重，无居过轻。夫恩由义厌，情为礼黜，是以五服之疏属，有相为重者矣；天性之父子，有相为轻者矣。屈伸进退，有自来也。今奉义则己不为所后之父服，崇恩复不成所生之丧，二者并阙，未知其详，将何所居。且传叙经意，但为既后大宗，无二斩之道，非不斩之制也。谈者不疑为后而不为所后制服为非礼，乃谓反服其亲为伤教，斯盖惑之大者也。若不服所后之父，复抑其反崇本恩，则是凡为后之子，可有不服三年之理也。愚谓为后之子及所后服重，则宜如礼降其所生。若不及为所后制服，则宜还为其亲服斩。考之义例，即之人心，在可通矣。
出后子为本亲服议（晋宋）
晋武帝太康中，尚书令史遂殷表云： 父翔，少继叔父荣。荣早终，不及持重。今祖母姜亡，主者以翔后荣，从出降之制，断殷为大功，假二十日。愚以为翔既不及荣持重服，虽名户别继，奉养姜故如亲子，便依降例，情制为轻。且殷是翔之嫡子，应为姜之嫡孙。乞得依令，遣宁去职。 尚书奏： 礼无不及还重之制，翔自应降姜，殷无缘还重。 诏可。
贺循为后服议： 按丧服制曰，为人后者於兄弟降一等，报。於所为后之子兄弟若子。时人论者，多以为后者子孙，皆计本亲而降。意所不安。或曰： 嫡子不为人后者，宜谓己嫡不以出后，当以支子耳，无明於后者之子见舍本亲，何以言不得为人后邪？ 答曰： 五服之术，其属有六。一去本系，以名为正。名正则男女有别，上下不悖。若假之以号者则轻其权，定之以名者则尊其统。故曰有嫡子者无嫡孙。何为言无？正以不得名之。不得名之则卑其服，若得名之则重其制。此之有无尊卑之宜，则是彼之后者嫡庶之例也。至於庶子为后，称名不言孝，为墠而祭，以其尚有贰志，不专故也。其子则定名而处庙，以为彼情可制，此义宜惇故也。岂非顾本有已，复统有节哉！ 或曰： 所后在五服之外，父制周年，而己无服，疏亲戚之恩，非先圣之意也。 答曰： 何为其然？礼有节权，恩义相顾，为所生无绝道，其馀皆宜权制也。夫初出后者，离至亲之侧，为别宗之胄，阙晨昏之欢，废终养之道，顾复之恩靡报，罔极之情莫伸，义虽从於为后，恩实降於本亲，故有一降之差。若能专心所继，后者之子，上有所承，於今为同财之密，顾本有异门之疏。若以父服辄当后者，至於生不及祖父母诸昆弟，父有重制，而己无服，又出母齐縗而杖，其子又不从服。今出后者於父母乃为不杖之周，恐其子不得反重也。礼失於烦，故约以取通，是以后者之子，出母之孙，其礼阙而不载。生在他邦，父税己不，其义幽而必彰，既以不疑父之出母，何独迟迟别宗之祖邪？服之所降，其品有四：君、大夫以尊降，公子、大夫之子以厌降，公之昆弟以旁尊降，为人后者、女子子嫁者以出降。四降之名，同止一身。出者之子，岂当独以为传代称乎？生长於外，不得言出，犹继父未尝同居，不为异也。又父报出子，诚是疏己稠彼。子以父为旁尊，则知所天在此。初出情重，故不夺其亲而与其降；承出之后，义渐轻疏而绝其恩。绝其恩者以一其心，其心一则所后亲，所后亲则祭祀敬，祭祀敬则宗庙严，宗庙严则社稷重，重社稷以尊百姓，齐一身以肃家道：此殆圣人之意也。
宋崔凯丧服駮云： 代人或有出后大宗者，还为其祖父母周，与女子子出適不降其祖同义。凯以为女子出適人，有归宗之义，故上不降祖，下不降昆弟之为父后者。今出后大宗，大宗，尊之统，收族者也，故族人尊之，百代不迁，其父母报之周，所谓尊祖故敬宗也。
又曰： 持重於大宗，降其小宗。降其小宗，还当为其祖父母大功耳。
又云： 代人有出为大宗后，还为其父母周，其子从服大功者。凯以为经文为人后者为其父母周，为其兄弟降一等，此指谓后者身也。不及其子，则当以其父所后之家，还计其亲疏为服纪耳。按晋刘智释疑： 或问： 礼为人后者，为当唯出子一身还本亲也？ 鲁国孔正阳等议，以 为人后者，服所后之亲若子，为其本亲降一等。不言代降一等者，以其至其子以义断，不复还本亲故也。礼云若子者，则於本父母不若子矣 。 刘智又按： 礼为人后者，於兄弟降一等，此出子及其子孙皆为人后者也。甲无后，故乙为之后。乙之子孙，皆去其亲，往为甲后，皆当称为人后，服本亲不伤於后者。若子，则其孙亦然矣。本亲有自然之恩，降一等，足以明所后者为重，无缘乃绝之矣。 儒林掾谢袭称： 学士张襜之从祖母丁丧亡，本是亲祖母，亡父出后，求详礼典。辄敕助教陈福签，当诸出为人后者，还服本亲，皆降一等，自为后者之身。文无后者之子追服大功。如福议，则襜之不应废业。 王彪之答： 如所白，则族人后大宗者，出后者子，於父祖无服。孙不服祖，於情不安，是以诸儒之说义旨，总谓为人后者虽在五服之外，皆降本亲一等，无孙不服本祖之条。按记云： 夫为人后，其妻为舅姑大功。 郑玄云： 不二降也。 其妻於舅姑义服，犹不二降，况其子孙，骨肉至亲，便当无服乎！礼疑则重，义例亦明。如礼之例，诸出后者及子孙，还服本亲，於所后者有服与无服，皆同降一等。谓襜之当服大功。
出后子为本庶祖母服议（晋宋）
晋刘氏问曰： 弟子遭所生母艰，弟子有儿出后伯父承嫡，当心丧三月否？ 徐邈答曰： 庶祖母服，礼无正条。往年临川王服太妃，已为成制。今出后承嫡者，当依为人后降本亲一等，宜制大功九月。
宋庾蔚之谓： 庶子为父后，不得服其所生，以服废祭故也。已出伯父，即为祖嫡，何由得服父之所生乎？
父为高祖持重子当何服议（晋）
晋徐农人问殷仲堪曰： 礼，服高祖父母齐縗三月。若其父承重者，为当服一周？为故自服其本服邪？若服其本服，不以父重而增者，假如玄孙持高祖重，玄孙之子来孙本都无服，父服三年而子吉服，惧非丧纪差降之义。若来孙本无服而今有服，则曾玄孙宜以父承重而加也。进退迷惑，不知所行。
殷答曰： 祖父在而祖母没，则父服厌周。祖父后亡，则父服三年，而孙之服一定无变，是知孙之於祖，自有正服，不以父服为升降。又疑玄孙承重，来孙无变。按礼记有子姓之服，苟恩尽亲毕，缟冠玄武，非为无变矣。
徐又问曰： 父在为母，虽服以周断，至练禫庐杖，大制无亏，故孙得遂其本服。若父出后，降祖在不杖周，则孙不得同父之服明矣。若父还反重，又当从父升亦明矣。如此，升降由父，不得恒自定也。未有斩服不异至亲，而子正制三月之外，或都无服者也。他人同爨，而为之緦。缟冠玄武，微厕吉饰，求之五服，故为无变。他人之不若，此所大惑也。
殷又答曰： 父在为母，先王明义，屈之以周服，而情未有异也。哀亲故寝苫枕草，毁瘠，杖而后起，创巨痛深，弗可顿夺，故渐之以祥练，申之以禫月。此盖有由。不变其本则降矣，子有降而孙得遂，仲堪所谓不随父升降者也。
为庶子后为庶祖母服议（晋宋）
晋王冀答刘系之问云： 凡不继大宗而立后，及为后而不为所后制服，皆非礼也。然据已为后，则不得不从为后之制。若庶子立后，不继祖宗，己服无重可传，亦有居而不服；庶子若先受重可传，亦何居而不服。庶子若先受重承事，则制有疑，谓当与庶祖母同。
宋庾蔚之谓： 所后父若承祖后，则己不得服庶祖母也。父不承重，己得为庶祖母一周。庶无传祭，故不三年也。
所后之母见出服议（晋）
晋步熊问许猛曰： 为人后而所后之母见出，当何服？ 猛曰： 为人后者若子，继母言如母。夫言 若  如 者，明其制如亲，其情则异也。继母如母，则异於亲子矣。
为族曾祖后服议（晋宋）
晋何琦议以为： 卿士之家别宗无后，宗绪不可绝，若昆弟以孙若曾孙后之，理宜然也。礼缘事而兴，不应拘常以为碍也。魏之宗圣，远继宣尼；琦从父以孙绍族祖；荀顗无子，以兄孙为嗣：此成比也。
宋庾蔚之谓： 閒代取后，礼未之闻。宗圣，时王所命，以尊先圣，本不计数，恐不得引以为比也。


礼五沿革五吉礼四
方丘
（神州后土附颛顼夏殷周汉后汉魏晋东晋宋齐梁陈后魏北齐后周隋大唐）
王者父天母地，故庖羲氏俯而观法焉。
颛顼乃命火正黎司地以属人。（火当为北。北，阴位也。正，长也。司，主也。属，会也。所以会聚群神，使各有序。）
夏以五月祭地祇。
殷以六月祭。
周制，大司乐云： 夏日至礼地祇於泽中之方丘。 （地祇主昆仑也。必於泽中者，所谓因下以事地。）其丘在国之北。（就阴位。）礼神之玉以黄琮，（琮，八方，象地。）牲用黄犊，币用黄缯。（大宗伯云 黄琮礼地 ，下文云 皆有牲币，各放其器之色 ，则牲币皆宜以黄。）王及尸同服大裘。（祭地之服无文。崔灵恩、贾公彦、孔颖达皆云与祭天同服。今按，郊特牲云 器用陶匏，以象天地之性 ，是同器也。王制云 天地之牛角茧栗 ，是同牲也。又钩命决云 地配以后稷 ，又配祭同也。此类颇多，凡覆载功齐，煦妪德一，尚质之义安有二哉！）配以后稷。（按钩命决释孝经云 郊祀后稷以配天地。祭天南郊，就阳位。祭地北郊，就阴位。后稷为天地主，文王为五帝宗 是也。）其乐，则大司乐云： 凡乐，函锺为宫，太蔟为角，姑洗为徵，南吕为羽，灵鼓灵鼗，孙竹之管，空桑之琴瑟，咸池之舞，夏日至，於泽中之方丘奏之。若乐八变，则地祇皆出，可得而礼矣。 （先奏是乐以致其神，礼之以玉，乃后合乐而祭焉。函锺，林锺也。林锺生於未之气。未，坤之位也。或曰：天社在东井、舆鬼之外。天社，地神。以之为宫，用声类求之。凡祭天地宗庙之乐无商者，尚柔，商，坚刚也。灵鼓灵鼗，六面鼓也。孙竹，竹支根之末生者也。空桑，山名。）其神州地祇，谓王者所卜居吉土，五千里之内地名也。（先儒皆引禹受地统书云 昆仑东南地方五千里，名曰神州 是也。按皇地祇，郑玄以为昆仑，即是土地高著之称。既举最高为称，是知四和之地皆及之也。至於神州，但方五千里而已，故不云丘而言郊。）玉用两珪，五寸有邸。（僢而同邸也。所谓祠於北郊神州之神。僢音昌绢反。）牲用黝犊，（地官牧人云： 阴祀用黝牲。 注云 谓祭地北郊 。）币用黑缯。（币色无文。按昆仑牲币用黑色，则神不宜异也。）其坛，於北郊筑土为坛，名曰太折。（祭法云： 瘗埋於太折祭地也。 注云： 折，照晰，必为昭明之名，尊神。 ）配亦以后稷。（钩命决云 郊祀后稷以配天地 。）其乐，奏太蔟，歌应锺，舞咸池，以祭地祇。（地祇所祭於北郊，谓神州之神及社稷。）备五齐（若神州，则醴齐而下四齐。）七献。（本拟大祫九献，以外神无祼，故七献。）王及尸服，斋戒，乘路，酒樽，荐菹醢之器，藉神席稿秸蒲越，及鸡人呼晨，司乐宿悬，掌次设次，大宗伯摄亚献，并如圜丘。其日，王服大裘，立於方丘东南，西面。乃奏函锺为宫以下之乐，以致其神。讫，王又亲牵牲取血，并玉瘗之以求神。谓之二始。（天地之祭，惟圜丘方丘，备此二始。谓圜丘之先奏圜锺为宫之乐，次燎牲及玉币也。方丘则先奏函锺为宫之乐，次则瘗埋血及玉币。二者在正祭之前，故云二始。）尸前既置玉币等讫，次则王以匏片为爵，酌瓦甒之泛齐，以献尸，谓之朝践。（所谓陶匏象天地之性。）次大宗伯亦以匏爵酌醴齐，摄王后之献。凡二献也。次荐熟於神座前，毕，王更以匏爵酌盎齐以献尸；大宗伯以匏爵酌醍齐以亚之，所谓馈食之献。凡四献也。尸乃食，食讫，王更酌朝践之泛齐以酳尸，所谓朝献；大宗伯次酌馈食之醍齐以亚之，所谓再献。凡六献也。次诸臣为宾酌沈齐以献尸。凡七也。王每献酒，皆作乐一终。
汉高帝定天下后，诏御史置祠祀官、女巫。汉初，因秦灭学，礼经在人閒潜出，所以祠祀未修，典礼用女巫者未多。其梁巫主祠天地。武帝即位，曰： 朕亲郊而后土无祀，则礼不荅也。 於是东幸汾阴。汾阴男子公孙滂洋等见汾旁有光如绛，遂立后土祠於汾阴脽（音虽）上。泽中为五坛，（坛方五丈，高六尺。）坛一黄犊，以高帝配。牢具已祠尽瘗。而从祠者衣尚黄。始用乐舞。帝亲遥拜如上帝礼。（从宽舒等议。）至宣帝，修武帝故事，閒岁正月一日，至河东祠后土。成帝建始初，徙河东后土於长安北郊。（时丞相匡衡奏言： 祭地於北郊，即阴之象也。故天之於天子也，因其所都而各享焉。今祀后土，反东之少阳。宜徙之长安。 ）后以帝无继嗣，复汾阴后土如故。帝崩，皇太后诏复北郊长安。平帝立，地与天合祭於南郊坛。（时从王莽议。事见郊天篇。）
后汉光武中元二年，营北郊，祀地祇。在雒阳城北四里为方坛，四陛。迁吕太后於园，上薄太后尊号曰高皇后，以配地祇。正月辛未，别祀地祇，位南面西上，高皇后配，西面北上，皆在坛上。地理群神从食，皆在坛下。中岳位在未，四岳各在其方孟辰之地，中营内。海在东；河西，济北，淮东，江南；山川各如其方，皆在外营内。四陛醊（陟卫反。）及中外营门封神如南郊。地祇、高后用犊各一，五岳共牛一，四海四渎共牛一，群神共牛二。乐如南郊。既送神，瘗俎实於坛北。明帝永平二年正月上丁，祀南郊毕，次郊。
魏明帝景初元年，诏祀方丘所祭曰皇皇后地，以舜妃伊耆氏配。北郊所祭以武宣皇后配。（时高堂隆上表云： 古来娥英姜姒，盛德之妃，未有配食於郊者也。汉文初祭地祇於渭阳，以高帝配。孝武立后土於汾阴，亦以高帝配。唯王莽引周礼 享先妣 为配北郊，夏至以高后配地，自此始也。臣谓宜依古典，以武皇配天地也。 鱼豢议曰 宜以宣后配地 。蜀主刘备即位，营北郊於成都。）
晋武帝受禅后，泰始二年，定郊祀，地郊先后配。是年，并圆方二丘於南北郊，更修坛兆，其二至之祀，合於二郊。（时从有司议，云 古者郊丘不异 。）十一月庚寅，帝亲祀於南郊。自后方泽不别立。
东晋元帝大兴二年，北郊未立，地祇共在天郊。明帝太宁三年七月，始诏立北郊，未及建而帝崩。成帝咸和八年，於覆舟山南立地郊，以宣穆张皇后配，五岳、四望、四海、四渎、五湖、诸山江等凡四十四神，及诸小山，从祀。（此依魏氏故事，非晋旧也。）康帝建元元年正月辛巳，祀北郊。帝皆亲奉。牲用玄。（时将北郊，太常顾和表 按后汉光武正月辛未，始建北郊，此则与南郊同月 。於是从和议。郊庙牲币璧玉之色，虽有成文，秦代多以〈马亚〉驹，汉则但云犊，未办其色，江左南北同用玄牲。）
宋武帝永初二年，亲祀南北郊。孝武帝大明三年，移北郊於锺山北原道西，与南郊相对。后还旧处。（初晋始置於覆舟山南，至此移之。废帝以旧地吉祥，复之。）
齐高帝受禅，建元二年正月次辛，祀北郊。牺牲之色，因旧不改。（时从王俭议。）而无配。武帝永明五年议，郊祀用正月，次辛瘗后土，御并亲奉。车服之仪，率遵汉制，出以法驾，衮冕。（用次辛之义，已注天郊。）
梁武帝制，北郊，为坛於国之北。（坛上方十丈，下方十二丈，高一丈。四面各一陛。其为外壝再重。）常与南郊閒岁。正月上辛，祀后土於坛上，以德后配。礼以黄琮。五官、先农、五岳及国内山川，皆从祀。地攒题曰后地座。用上和香。（以地於人亲，宜加杂馥。）省除四望座。（博士明山宾议 北郊有岳镇海渎之座，而又有四望座，疑为重 。遂省四望座也。）松江、浙江、五湖、锺山、白石山，并留之如故。帝行一献之礼。（议在南郊文。）
陈武帝受禅，亦以閒岁，正月上辛，用特牛一，祀於北郊，以皇妣昭后配。及文帝天嘉中，改以德皇帝配。宣帝即位，以郊坛卑下，更增广之。（祠部郎中王元规议： 旧坛上径广九丈三尺，请加七尺，以则地义。下径广十五丈，取三分益一，高丈五寸，请加尺五寸，取二倍汉家之数。 ）
后魏道武即帝位，二年癸亥，瘗地於北郊，以神元窦皇后配。坛兆制同南郊。五岳名山在中壝内，四渎大川於外壝内。后土、神元后共用玄牲一，玉用两珪有邸，币用束帛。五岳等共牛一。祭毕，瘗牲体於坛北亥地。其后，夏至祭地於方泽，用币牲之属，与二郊同。
北齐制，三年一祭。以夏日至禘昆仑皇地祇於方泽，以武明皇后配。为坛在国北郊。（坛广轮四十尺，高四尺，面各一阶。其外为三壝，相去广狭同圜丘。壝外大营，广轮三百二十步，馀如圜丘。又为瘗坎於坛之壬地，中壝之外，广深丈二尺。）礼以黄琮、束帛，神州、社稷、天下山水，并从祀。用牲十二，仪同圜丘。
后周祭后土地祇，於国北郊六里为坛，（坛一成，八方。下崇一丈，方六丈八尺；上崇五尺，方四丈。方各一阶，每尺一级。其壝八面，径百二十步，内壝半之。）以神农配，牲以其方之色。神州坛在其右，以献侯莫那配焉。（坛崇一丈，方四丈，其坛如方丘。莫那则周文帝之远祖，自阴山南徙，始居辽西。）
隋因周制，夏日至祭皇地祇，於宫城北郊十四里为方坛，（其丘再成，成高五尺。下成方十丈，上成方五丈。成则重也。）以太祖武元配，神州、迎州、冀州、戎州、拾州、柱州、营州、咸州、扬州，其九州山、川、林、泽、丘陵、坟衍、原隰，皆从祀。（地祇及配帝在坛上。神州九州神座於坛第二第八陛之间：神州东南方，迎州南方，冀州、戎州西南方，拾州西方，柱州西北方，营州北方，咸州东北方，扬州东方。九州山海以下，各依方面八陛之间。唯冀州山林川泽，丘陵坟衍，於坛之南，少西。）地祇、配帝等牲用黄犊二，神州以下用方色犊一，九州山海坟衍等加羊豕各九。孟冬，祭神州於北郊，亦以太祖武元配，牲用犊二。凡大祀养牲，在涤九旬，（昊天、五帝、日、月、皇地祇、神州、宗庙、社稷。）中祀三旬，（星辰、五祀、四望。）小祀一旬。（司中、司命、风师、雨师、诸星、山川。）其牲方色难备者，听以纯色代。炀帝大业元年孟冬，祀神州，改以高祖文帝配。
大唐制，夏日至祭皇地祇，於宫城之北郊十四里为方丘坛，因隋制，以景帝配，神州、五方、岳、镇、海、渎、山林、川泽、丘陵、坟衍、原隰，皆从祀。（地祇配帝在坛上。神州在坛第二等。五岳以下三十七座，於坛下外壝之内。丘陵等三十座於壝外。）地祇及配帝牲用黄犊二，神州用黝犊一，岳镇以下加羊豕各五。孟冬祭神州於北郊，（奉常博士陆遵楷、张统师、权无二、许子儒等议称： 北郊之月，古无明文。汉光武正月辛未，始建郊。东晋成帝咸和中议，北郊用正月，皆无明据。武德来礼令即用十月，为是阴用事，故於此时祭之。请依旧十月致祭。 ）景帝配，牲用黝犊二。贞观中，奉高祖配地郊。永徽中，废神州之祀。（礼部尚书许敬宗奏 方丘祭地之外，别有神州，谓之北郊。地分为二，既无典据，又不通。请合为一祀。 ）乾封初，又诏依旧祀神州。（皇地祇坛依旧於渭水北置。）二年，诏以高祖太武皇帝崇配方丘等祀。（司礼少常伯郝处俊等奏 检旧礼，以代祖元皇配感帝兼配神州；显庆礼，废感帝祀，以高祖配昊天兼配神州 。议备郊天篇。）太极元年正月初，将有事於南郊，有司议，唯祭昊天上帝。续议请设皇地祇位。（时谏议大夫贾曾上表，论合设皇地祇位。语具郊天篇。）开元二十一年，夏日至，祀皇地祇於方丘，以高祖配。立冬，祭神州於北郊，以太宗配。其仪备开元礼。（初，中书令房玄龄与礼官议，以为： 依礼有益於人则祀之。神州者，国之所讬，馀八州则义不相及。近代通祭九州。今除迎州等八座，唯祭皇地祇及神州，以正祀典。 ）开元十一年，玄宗自东都将还西京，便幸并州。至十二年二月二十二日，祠后土於汾阴脽上。太史奏：荣光出河，休气四塞，祥风绕坛，日扬其光。（旧祠堂为妇人塐像。武太后时，移河西梁山神塐像，就祠中配焉。至十一年，有司迁梁山神像於祠外之别室。）二十年，车驾欲幸太原，中书令萧嵩上言云： 十一年亲祠后土，为苍生祈穀。自是神明昭祐，累年丰登。有祈必报，礼之大者。且汉武亲祠脽上，前后数四。伏请准旧事，至后土行报赛之礼。 从之。至十一月二十一日，祀后土於脽上。其文曰： 恭惟坤元，道昭品物，广大茂育，畅於生成，庶凭休和，惠及黎献。博厚之位，粤在汾阴，肃恭时巡，用昭旧典。敬以琮币牺牲，粢盛庶品，备兹瘗礼，式展诚悫。睿宗皇帝配神作主。 礼毕，令所司刊石於祠所。（上自为文。）
社稷
（颛顼高辛唐虞夏殷周汉后汉魏晋东晋宋齐梁陈后魏北齐后周隋大唐）
颛顼祀共工氏子勾龙为社，（祭法曰： 共工氏霸有九州，其子曰后土，能平水土，故祀以为社。 ）烈山氏子柱为稷。（祭法曰： 烈山氏之有天下，其子曰柱，能殖百穀，故祀为稷。 ）
高辛氏、唐、虞、夏皆因之。
殷汤为旱迁柱，而以周弃代之。欲迁勾龙，无可继者，故止。（先王之制，法施於人则祀之。）
周制，天子立三社。祭法云 王为群姓立社曰大社 ，（群，众也。为百官及兆人所置立。）於库门内之西立之。（小宗伯云： 左宗庙，右社稷。 郑玄曰： 库门内雉门外也。 周代文，尚尊尊，故在右也。案公羊鲁桓公二年，取郜大鼎纳於大庙。何休云 质家右宗庙，尚亲亲，文家右社稷，尚尊尊 是也。） 王自为立社曰王社 ，於籍田立之。（按诗周颂云 春籍田而祈社稷 。既因籍田，遂以祈社，则是籍田中立之。王亲籍田，所以供粢盛，故因立社以祈之。）亡国之社曰亳社，庙门之外立之。（春秋哀公四年，亳社灾。穀梁传云 以灭国之社为庙屏 。）诸侯立三社。祭法云 诸侯为百姓立社曰国社 ，（亦为百官下及万人所置。）於皋门之西立之。（按诸侯三门：外曰皋，次曰应，内曰路。） 自为立社曰侯社 ，亦於籍田中立之。（按祭义诸侯亦有籍田故。）亳社。（立处盖与天子同。按春秋云 亳社灾 。注云 亳社，殷社。诸侯有之，所以戒亡国 。）大夫以下立一社。祭法云 大夫以下成群立社曰置社 。（大夫不得特立社，与人族合居百家以上，则共立一社。今时里社是也。郊特牲曰 惟为社事，单出里 。）但立名虽异，其神则同。皆以勾龙配之。稷，周弃配之。（据先儒所说不同。王肃之徒，即云但祭勾龙。后稷人神而已，非为配祭。与郑更相折难。别有评议，不复具论。按两家所释，郑义为长，故今据以为说。）社者，五土之神。（五土谓若地官司徒职云，山林、川泽、丘陵、坟衍、原隰等，各有所育，群生赖之。故特於吐生物处，别立其名为社。援神契云 社者土地之神，能生五穀 。郊特牲云 社所以神地之道 。）稷者，於五土之中，特指原隰之祇。（以五土虽各有所生，而山林、川泽、丘陵、坟衍，此四者杂出材用等物，於五穀之功则少。且生人所急者食，故於五土之中，别旌异原隰之祇以报之。以其能生五穀，名其神。但五穀不可遍言，以稷为五穀之长，春生秋成，最得中和之气，故取以名其神，表言其处能生稷也。非谓止祭其穀粒。故援神契云 社者，土地之主。稷者，原隰之中能生五穀之祇 是也。又礼记曰 家主中霤而国主社稷 ，以其俱是土神也。）社坛在东，稷坛在西，俱北面。坛筑墙，开四面门。（且社稷阴神，皆以北面为尊，地道长右，故稷在西也。知北面及有墙者，郊特牲说社云 君南向於北墉下，荅阴之义 是也。）天子之社，则以五色土各依方色为坛，广五丈。（春秋文义曰： 天子社坛，博五丈，诸侯半之。天子大社，东方青，南方赤，西方白，北方黑，冒以黄土。 ）诸侯则但用当方之色为坛。皆立树以表其处，又别为主以象其神。（礼记大传说牧野之事云 既事而退，柴於上帝，祈社 。又尚书甘誓云 不用命戮於社 ，则天子诸侯军行皆载社主也。其主，郑注但云 盖用石为之 ，以石为土类故也。）大夫以下，但各以地所宜之木而立之。（司徒职云： 设其社稷之壝而树之田主。各以其野所宜之木，遂以名其社。 ）
礼神之玉，盖用两珪有邸。（典瑞云： 两珪有邸以祀四望。 崔灵恩云： 社稷同四望，其玉盖同也。以珪锐首象主生物。 ）其牲，王制云： 天子祭社稷皆太牢，诸侯祭社稷皆少牢。 皆黝色。（地官牧人云： 阴祀用黝牲。 郑注云： 阴祀谓祭地北郊及社稷也。 但社稷各牢不同牲也，故云皆也。）用黑币。（按牲币同色。）日用甲。（郊特牲云： 日用甲，日之始也。 按周初未制礼之时，日犹用戊，故召诰云 戊午乃社於新邑 。）祭日之晨，王及尸皆服絺冕。（司服云： 祭社稷五祀则絺冕。 知有尸者，凫鹥诗所谓公尸。）乐则大司乐云： 奏太蔟，歌应锺，舞咸池，以祭地祇。 （太蔟，阳声第二者。应锺为之合。地祇谓神州、社稷也。）用三献。（礼器云 三献文 ，郑注谓祭社稷、五祀也。）其礼：取血先瘗於所祭之处，以为祭始。（大宗伯云： 以血祭祭社稷。 ）次则礼神以玉，时尸前荐爓肉及脯醢笾豆，（郊特牲云 三献爓 。）王则酌大罍中酒以献尸，（大罍，瓦罍。）所谓朝践之献，是为一献也。至荐熟时，宗伯亦摄后酌以亚献，所谓再献。（每献作，奏太蔟等乐一终。）尸食讫，宾长酌酳尸，谓之三献。
天子太社必受霜露风雨，以达天地之气。故丧国之社，屋之，不受天阳也。亳社北牖，使阴明也。（绝其阳，通其阴而已。亳，殷之社，殷始都亳也。白虎通云： 王者诸侯必有柴社者何？示有存亡也。明为善者得之，为恶者失之。 春秋公羊传云： 亡国之社，掩其上，柴其下。 ）亳社，有所祈求祷祠则祭之。以刑官为之尸，丧祝掌其礼。（秋官士师职曰： 若祭胜国之社，则为之尸。 郑玄注： 刑官为尸，略之也。 春官丧祝职云： 掌胜国邑之社稷祝号，以祭祀祷祠焉。 ）
说曰：王者诸侯所以立社稷者，为万人求福报功也。人非土不立，非穀不生，不可遍敬，故立社稷而祭焉。自经籍灰烬，互执不同。郑玄注： 社稷者土穀之神，勾龙、后稷以配食也。 按所据：郊特牲云 社祭土而主阴气，君南乡於北墉下，荅阴之义 。又云 社者神地之道 。又周礼以血祭祭社稷、五祀、五岳，乐用灵鼓。大丧，三年不祭，唯天地社稷，越紼而行事。王肃云： 勾龙、周弃并为五官，故祀为社稷。 按所据：左氏传云 勾龙为后土，祀以为社 ，故曰 伐鼓於社，责上公也 。今俗犹言社公，上公之义耳。又，牲用太牢，与地不同。若稷是穀神，祭之用稷，反自食乎！崔灵恩云：二家之说，虽各有通途，但昔来所习，谓郑为长。故依郑义试评曰：按崔灵恩以郑为长，当矣！何者？按公者尊称，以人尊社，故曰社公。王肃以俗言社公，及以社为上公者，俗言天公、雷公，岂上公乎！又，日蚀伐鼓於社，责阴助阳之义也。夫阳为君，阴为臣，日蚀者，阴蚀阳也。君弱臣强，是以伐鼓於社，云责上公耳。若勾龙、周弃为社，则不得先五岳而埋血也，以人鬼虽用血而不埋。复云以无 配食 字是正神者， 周人禘喾而郊稷，祖文王而宗武王 ，亦无配食之说，岂得不谓郊天者乎！且人鬼之道，不用灵鼓，不得越紼而祭也。稷者，土有生长之功，立其神，因以稷名之。郑据孝经说曰 社者土地之神，稷者能生五穀之神 。孝经援神契云 稷乃原隰之中，能生五穀之祇 。今按，本无正神，人感其功，欲美报之，因以稷名。所以稷名神者，五穀之长故也。
汉高帝初起，祷丰枌榆社。（枌，白榆。社在丰东北十五里。或曰：枌榆，乡名，高帝里社。）二年，东击项籍还入关，因命县为公社。后四年，天下定，诏御史令丰谨理枌榆社。其后，又令县常以春三月及腊，祠后稷以羊彘。人里各自裁以祠。（随丰俭也。）平帝时，王莽奏 帝王建立社稷，百王不易。汉兴，礼仪稍定，已有官社 ，以后稷配食官稷。（高帝除秦社稷，立汉社稷，礼所谓大社也。时又立官社，配以夏禹，而未立官稷，至此始立之。）稷种穀树。（楮树也。其子类穀。）徐州牧岁贡五色土一。
后汉光武建武二年，立太社稷於洛阳，在宗庙之右。（周礼曰： 社稷在右，宗庙在左。 ）皆方坛。（蔡邕独断曰： 天子大社，封诸侯者，皆取土苞白茅授之，以立社於其国，故谓之授茅土。汉惟有皇子封为王者得茅土，其他功臣以户数租入为节，不受茅土立社。 ）无屋，有墙门而已。（必受霜露风雨。）二月、八月及腊，一岁三祠，皆太牢具，使有司祠。（汉仪 使者监祠，南向立，不拜 。）郡县皆置太守、令、长侍祠。牲用羊豕。唯州所理，有社无稷，以其使官也。
魏自汉后，但太社有稷，官社无稷，故常二社一稷也。至明帝景初中，立帝社。（博士孔晁议，汉氏及魏初，皆立一社一稷。至景初之时，更立太社、太稷，又特立帝社。云： 礼记祭法云 王为群姓立社曰大社 ，言为群姓下及士庶，皆使立社，非自立也。今并立二社，一神二位，同时俱祭，於事为重，於礼为黩。宜省除一社，以从旧典。 刘喜难曰： 祭法 为群姓立社 ，若如晁议，当言 王使 ，不得言 为 。下云 王为群姓立七祀  诸侯自为立五祀 ，若是使群姓私立，何得逾於诸侯而祭七祀乎！知为群姓立七祀，乃王之祀也。夫人取法於天，取财於地，普天率土，无不奉祀，而何言乎一神二位以为烦黩耶？ ）明帝祭社，但称皇帝。（王肃议： 太尉等祭祀，但称名，不称臣。每有事须告，皆遣祝史。 ）
晋武帝太康九年，诏曰：社实一神，其并二社之祀。（车骑司马傅咸表曰： 祭法王社太社，各有其义。穀梁传曰 天子亲耕 ，故自立社为籍而报也。国以人为本，人以穀为命，为百姓立社而祈报焉。事异体殊，此社之所以有二。景侯王肃之论王社，亦谓春祈籍田，秋而报之也。其论大社，则曰 王者布下圻内，为百姓立之，谓之大社，不自立之於京师也 。景侯此论，据祭法 大夫以下，成群立社，曰置社 。景侯解曰 今之里社是 。太社，天子为人而祀，故称天子社。郊特牲曰： 天子太社，必受霜露风雨。 夫以群姓之众，王者通为立社，故称太社。若夫置社，其数不一，盖以里所为名。左氏传盟於清丘之社是也。人閒之社，不称太矣。若复不立之京都，当安所立乎？前被敕，尚书召诰云 社於新邑，唯一太牢 ，不立二社之明义也。郊特牲曰 社稷太牢 。必据一牢之文，以明社之无二，则稷无牲矣。说者则曰，举社则稷可知。苟可举社以明稷，何独不举一以明二？ 国之大事，在祀与戎 。若有过而除之，不若过而存之。存之有义，除之无据。周礼封人 掌设社壝 ，无稷字。今帝社无稷，盖出於此。然国主社稷，故经传动称社稷。周礼 王祭社稷则絺冕 ，此王社有稷之文也。封人 设社壝 之无稷字，说者以为约文，从可知也。谓宜仍旧立二社，而加立帝社之稷。禹贡 惟土五色 。景侯解曰： 王者取五色土为大社，封四方诸侯。各割其方色土者覆四方也 。如此，大社复为立京都也。 诏曰： 社实一神，而相袭二位，众议不同，何必改作。其便仍旧，一如魏制。 ）
东晋元帝建武元年，又依洛京立二社一稷。
宋仍晋旧，无所改作。
齐武帝永明十一年，脩仪：其神一，位北向。稷东向。斋官社坛东北南向立，以西为上，诸执事西向立，以南为上。稷名太稷。（兼祠部郎中何佟之议： 按礼记郊特牲 社祭土而主阴气也，君南向於北墉下，荅阴也 。王肃云 阴气北向，故君南向以荅之。荅之为言是相对之称 。知古祭社，北向设位，斋官南向明矣。近代相承，帝社南向，太社及稷并东向，而斋官在帝坛北，西向，於神背后行礼。又名稷为稷社，甚乖礼意。谓二社，语其义则殊，论其神则一，位并宜北向。稷若北向，则成相背。稷是百穀之总神，非阴气之主，宜依先东向。斋官在社坛东北，南向立，以西为上；诸执事西向立，以南为上。稷依礼无兼称，若欲尊崇，正可名太稷，岂得稷社耶？ 治礼学士议曰： 郊特牲云 君南向，荅阳也。臣北向，荅君也 。若以阳气在南，则立应北向，阴气在北，则立宜向南。今二郊一限南向，皇帝黑瓒阶东西向，故知坛墠无系於阴阳，设位宁拘於南北。群神小祠，类皆南面，荐飨之时，北向行礼，盖欲申灵祇之尊，表求幽之义。 与佟之相难，凡三往反。有司议 治礼无的然明据 ，佟之议乃行也。）
梁社稷在太庙西。天监四年，以太常省牲，太常丞牵牲，太祝令赞牲。（其初盖晋元帝建武元年所创，有太社、帝社、太稷，凡三坛，门墙并随其方色。每以仲春、仲秋，并令郡国县祠社稷、先农。及腊，又各祠社稷於坛。百姓则二十五家为一社，其旧社及人稀者，不限其家。春秋祠，水旱祷祈，祠具通其丰约。旧太社，廪牺吏牵牲，司农省牲，大祝吏赞牲。天监中，明山宾议： 郊特牲云 社者神地之道 ，国主社稷，实为重。今公卿贵臣，亲执盛礼，而令微吏牵牲，颇为轻末。且司农省牲，又非其义，太常礼官，实当斯职。礼，祭社稷，无亲牵牲之文。谓宜以太常省牲，廪牺令牵牲，太祝令赞牲。 帝唯以太祝赞牲为疑，又以司农省牲，於理似伤。廪牺吏执纼，即事诚卑，议以太常丞牵牲。馀依山宾议，於是遂定。）至大同初，又加官社、官稷，并前为五坛。
陈依梁而帝社以三牲首，馀以骨体。荐粢盛为六饭：粳以敦，稻以牟，黄粱以簠，白粱以簋，黍以瑚，粢以琏。（其仪本之齐制。敦音对。）
后魏天兴二年，置太社、太稷、帝社於宗庙之右，为方坛四陛。以二月、八月，日用戊，皆太牢。勾龙配社，周弃配稷，皆有司侍祠。
北齐立太社、帝社、太稷三坛於国右。每仲春仲秋元辰及腊，各以一太牢祭焉。皇帝亲祭，则司农卿省牲进熟，司空亚献，司农终献。
后周立社稷於左。帝亲祠，则冢宰亚献，宗伯终献。
隋文帝开皇初，建社稷，并列於含光门之右。仲春仲秋吉戊，各以一太牢祭。牲色用黑。孟冬下亥，又腊祭之。郡县二仲月，并以少牢各祭，百姓亦各为社。
大唐社稷亦於含光门内之右。仲春、仲秋二时戊日，祭太社、太稷。社以勾龙配，稷以后稷配。
武太后天授三年九月为社，至长安四年三月，制社依旧用八月。
神龙元年，改先农坛为帝社坛，於太坛西立帝稷坛，礼同太社、太稷，其坛不备方色，异於太社。（时祝钦明与礼官等奏： 经典并无先农之文，永徽年中，犹名籍田。垂拱以后，改为先农。然先农与社本是一神，其先农坛请改为帝社，以应王社之义。其祭先农改为帝社。仍请准令用孟春吉亥，祀后土，以勾龙配。 制从之。）又其年五月，诏於东都建置太社，令礼官议立社主。太常少卿韦叔夏等引吕氏春秋及郑玄义，以为社主用石。又按后魏天平四年四月，太社石主迁於社宫，是社主用石矣。又检旧社主长一尺六寸，方一尺七寸。礼官博士议： 社主制度长短，在礼无文。按韩诗外传云： 天子太社方五丈，诸侯半之。 盖以五是土数，故坛方五丈。其社主，请准五数，长五尺；准阴之二数，方二尺。剡其上以象物生，方其下以象地体，埋其半，以根在土中，而本末均也。则神道设教，法象有凭。其尺请用古尺。 又检旧社稷坛上四方布以方色，唯中央数尺饰以黄土。礼官韦叔夏等又议曰： 韩诗外传云： 天子太社广五丈，各分置四方色，讫，上冒以黄土。 说者云 冒以黄土，象王者覆被四方 。据此，合用黄土遍覆坛上。今检旧坛之上，亦备方色，唯中央数尺，饰以黄土，则是覆被之道，有所不及。既乖旧制，请准古改造。 於是以方色饰坛之四面及四陛，其上则以黄土覆之。
天宝三载二月，诏： 社稷列为中祀，颇紊大猷。自今已后，社稷升为大祀。 （大历六年十一月，敕中祀并用少牢。至贞元五年九月，国子祭酒包佶奏请社稷复依正礼用太牢。诏从之。）


礼五十七沿革五十七凶礼十九
并有父母之丧及练日居庐垩室议（周晋宋）
周制，曾子问曰： 并有丧如之何？何先何后？ （并谓父母若亲同者同月死也。）孔子曰： 葬，先轻而后重，其奠也，先重而后轻，礼也。自启及葬不奠，（不奠，务於当葬者也。）行葬不哀次。（不哀次，轻於在殡者。）反葬奠，而后辞於宾，遂修葬事。（辞於宾，谓告将葬启期也。）其虞也，先重而后轻，礼也。
晋杜元凯云： 若父母同日卒，其葬，先母后父，皆服斩縗。其虞祔，先父后母，各服其服，卒事，反服父服。若父已葬而母卒，则服母之服；至虞讫，反服父之服；既练，则服母之服；丧可除则服父之服以除之，讫而服母之服。
贺循云： 父之丧服未竟，又遭母丧，当父服应竟之月，皆服祥祭之服，如除丧之礼，卒事，反母之丧服也。
又荀讷答问云： 代人有向曙毁庐作垩室，祭毕，居垩室见客者。或有於庐前设位。谓今可於庐前设位，著练服，事毕，服母服居庐。
庾氏问徐广曰： 母丧已小祥而父亡，未葬，至母十三月，当伸服三年，犹厌屈而祥邪？ 答曰： 按贺循云： 父未殡而祖亡，承嫡犹周，此不忍变父在也。 故自用父在服母之礼，灵筵不得终三年也。礼云： 三年之丧既葬，乃为前丧练祥。 则犹须后丧葬讫，乃得为前丧变服练祥也。
宋庾蔚之谓： 前丧既周，应毁庐为垩室，而后丧犹应居庐。古者受吊於庭阶，庐垩室自是寝处之所。今虽以庐垩室为丧位，然自异於縗绖矣。母丧既练而父亡，为母伸服。乃问刘表诸儒及泰始制，皆云： 父亡未殡而祖亡，承祖嫡者不敢服祖重，为不忍变於父在也。况父在之日，母久已亡，宁可以父亡而变之乎！ 意谓立服之旨，皆定於始制之日。女子大功之末可嫁，既嫁，必不可五月而除其服；男子在周服之内，出为族人后，亦不可九月而除矣。父为大夫，子为父后，降伯叔父大功，或已两三月日而父亡，宁可得伸服周乎？是知凡服皆以始制为断，唯有妇人於夫氏之亲，被遣义绝，出则除之。
父未殡而祖亡服议（晋宋）
晋虞喜按： 贺循丧服记云： 父死未殡而祖父死，服祖以周；既殡而祖父死，则三年。此谓嫡子为父后者也。父未殡服祖以周者，父尸尚在，人子之义，未可以代重也。 喜以为三礼无有此条，殆是脱失。祖父正统，非为旁亲。若父死未殡，服祖但周，则祖无倚庐，传重在谁？假使祖为国君，己为嫡孙，祖殁己嗣，此受封於祖，祖之群臣服祖三年，而己为嫡孙，则服一周，齐縗送葬，斩杖无主，虽云尸在未忍，如大父何！ （大父，祖也。）
宋庾蔚之谓： 礼云 三日而不生，亦不生矣 。故君薨未敛，入门，升自阼阶，明以生奉之也。父亡未殡，同之平存，是父为传重正主，己摄行事，事无所阙。虞喜何谓无倚庐乎？孝子之所寝处，不关於主，阙之何嫌？若祖为国君，五属皆斩，则孙无独周之义。按贺循所记，谓大夫士也。
父丧内祖亡作二主立二庐议（晋宋）
晋韩伯为殷灵符问或人，答云： 昔亡伯丧未除，而祖母见背，从兄不废父丧主，而为祖母居庐。郤太尉来吊，不以为非礼也。
宋庾蔚之谓： 父丧内祖又亡，则应兼主二丧。今代以庐为受吊之处，则立二庐是也。人为父丧来吊，则往父庐之所；若为祖丧来吊，则往祖庐之所。
居重丧遭轻丧易服议（变除附○周晋宋）
周制，閒传云： 斩縗之丧，既虞卒哭，遭齐縗之丧，轻者包，重者特。（说所以易轻者之义也。既虞卒哭，谓齐縗可易斩服之节也。轻者可施於卑，服齐縗之麻以包斩縗之葛，谓男子带、妇人绖也。重者宜主於尊，谓男子之绖，妇人之带，特其葛不变之也。言包特者，明於卑者可以两施，而尊者不可贰也。吴射慈云： 斩縗，既葬，縗裳六升，男子绖带悉易以葛。妇人易首绖以葛，腰带故麻也，但就五分去一分，杀小之耳。仍遭母及伯叔昆弟齐縗之丧，其为母，更以四升布为腰带，谓之包，言以包斩縗带也；绖斩縗之葛绖，谓之重者，主於尊也。妇人易首绖以麻，亦谓之包；带斩縗之麻带，谓之特。周丧既葬，服上服六升之縗裳，男子带上服之葛带，妇人绖上服之葛绖也。 ）齐縗之丧，既虞卒哭，遭大功之丧，麻葛兼服之。（此言大功可易齐縗周服之节也。兼犹两也。不言包特而言两者，包特著其义，兼者明有绖有带耳。不言重者，三年之丧既练，或无绖，或无带。言重者，以明今皆有，周以下固皆有矣。两者有麻有葛耳，葛者亦特其重，麻者亦包其轻也。）服重者则易轻者也。 （服重者，谓特之也。则者，则男子与妇人也。凡下服，虞卒哭，男子反其故葛带，妇人反其故葛绖。其上服除，则固自受以下服之受矣。吴射慈云： 齐縗之丧，既虞卒哭，遭大功之丧，麻葛兼服之。齐縗既葬，为母七升正服縗，八升绖带，悉葛。妇人首绖以葛，腰带故麻也，亦就五分去一，杀小之耳。又遭大功之丧，更制大功之丧縗裳，男子以麻为腰带，绖周之葛绖。妇人易首绖以麻，带周之葛带。大功既葬，亦服其功縗，男子妇人悉反著周丧既葬之绖带也。 ）服问云： 三年之丧既练矣，有周之丧既葬矣，则带其故葛带，绖周之绖，服其功縗。（带其故葛带者，三年既练，周既葬，差相似也。绖周之葛绖，三年既练，首绖除矣。为父既练，縗七升；母既葬，縗八升。凡齐縗既葬，縗或八升，或九升。服其功縗，服其粗者也。吴射慈云： 三年之丧既练矣，有周之丧，既葬，则带其故葛带，绖周之绖，服其功縗，谓三年既练縗七升，男子首绖、妇人麻带俱已除矣，又遭周丧，更制周縗裳，绖带悉麻。周丧既葬，为母縗七升，正服縗八升，义服縗九升，谓之功縗。男子带练之葛，绖周之麻，谓既葬之麻也。其大四寸百二十五分寸之七十六也。 ）三年之丧既练矣，有大功之丧，服其功縗绖带如周。（大功之麻，变三年之练葛。周既葬之葛带，小於练之葛带。又当有绖，亦反服其故葛带，绖周之绖。差降之宜也。此虽变麻服葛，大小同耳。亦服其功縗。凡三年之丧既练，始遭齐縗大功之丧，绖带皆麻也。）小功无变也。（无所变於大功齐斩之服，不用轻累重也。无所变於大功以上之服。）麻之有本者，变三年之葛。 （有本，谓大功以上也。小功以下澡麻断本也。）閒传云： 既练，遭大功之丧，麻葛重。（此言大功可易斩服之节也。斩縗已练，男子除绖而带独存，妇人除带而绖独存，谓之单。遭大功之丧，男子有麻绖，妇人有麻带。又皆易其轻者以麻，谓之重麻。既虞卒哭，男子带其故葛带，绖周之葛绖，妇人绖其故葛绖，带周之葛带，谓之重葛也。吴射慈云： 既练，遭大功丧，麻葛重者既练，男子有葛带，妇人有葛绖，男子首绖，妇人麻带，俱已除矣，又遭大功之丧，亦更制縗裳，绖带皆麻，谓之重麻。大功既葬，还服练縗，男子带练之葛带，绖周之葛绖；其妇人绖其练葛绖，带周之葛带，谓之重葛。檀弓曰 妇人不葛带 ，谓齐斩之妇人也。今此带周之葛带者，大功既葬，妇人得葛带。不服大功之葛带而带周之葛带者，斩縗既练，妇人除葛绖，大五寸二十五分寸之十九，若带大功之葛带，裁大三寸六百二十五分寸之四百二十九，非绖带五分去一之差也，故带周之葛带。周之葛带，大四寸百二十五分寸之七十六，与练首绖差之宜也。男子不绖大功葛绖而绖周之葛绖者，亦以非练带之差也。 ）杂记云： 有三年之练冠，则以大功之麻易之，唯杖屦不易。 （谓既练而遭大功之丧者也。练，除首绖腰绖葛，又不如大功之麻重也。言练冠易麻，互言耳。唯杖屦不易，言其馀皆易也。屦不易者，练与大功俱用绳耳。）服问云： 既练，遇麻断本者，（谓小功以下也。）於免绖之，既免去绖，每可以绖必绖，既绖则去之。（虽无变，缘练无首绖，於有事则免绖如其伦。免无不绖，绖有不免。其无事则自若练服矣。）小功不易丧之练冠，如免则绖其緦小功之绖，因其初葛带。緦之麻不变小功之葛，小功之麻不变大功之葛，以有本为税。 （税亦变易也。小功以下之麻虽与上葛同，犹不变也，此要其麻有本者乃变上耳。）閒传云： 除服者先重者，易服者易轻者。 （易服谓为后丧所变也。）杂记云： 有父之丧，如未没丧而母死，其除父之丧也，服其除服，卒事反丧服。（没犹竟也。其除服谓祥祭之服也。卒事，既祭也。反丧服，服后死者之服也。）如三年之丧，则既顈其练祥皆行。 （言今之丧既服顈，乃为前三年者变除而练祥祭也。此主谓先有父母之服，今又丧长子者也。其先有长子之服，今又丧父母，其礼亦然。然则言未没丧者，已练祥矣。顈，草名也。无葛之乡，去麻则用顈，乃为前丧行练祥祭也。顈音苦迥反。）
晋谢奉议曰： 夫孝子之处丧，服勤三年，不懈不怠，情思所主无不在。曾子问： 三年之丧可以吊乎？ 孔子曰： 三年之丧练，不群立，不旅行。君子礼以饰情，三年之丧而吊哭，不亦虚乎！ 盖以为彼兴哀，则不专於所重也。而礼云 卒哭既练，遭周大功之丧，皆随所服而变 。代行丧者，咸从此制，窃有所恨。夫人子之道，天属之恩，可谓重矣。终身之忧，非一朝可消，故有祥练而为其极。夫以资於事父之道，在公，尚有夺私服之制，况兼爱敬之重而更屈於支属乎！奔丧之礼，赴哭辄备其绖带，归於本宫，即反正服。於权宜兼通，庶可知无大过矣。
宋崔凯云： 斩縗既练而遭大功之丧，则著大功之冠及麻。麻谓男子首绖，妇人腰绖也。又易其故既练之葛以麻，谓男子腰、妇人首也。大功之丧，既葬卒哭，男子复其练冠，带周之葛带。男子首绖，妇人腰绖，皆言周者，斩縗练，男子除首，妇人除腰，今大功之丧既葬，首腰皆当有绖，大功既葬之葛绖，则小功之绖也，大四寸六分，小，不可以居三年之丧，故皆绖周绖也。
长殇中殇变三年之葛议（周宋）
周制，服问曰： 殇长中变三年之葛，终殇之月筭而反三年之葛，是非重麻，为其无卒哭之税。下殇则不。 （谓大功之亲为殇在緦小功者也。）閒传曰： 斩縗之葛与齐縗之麻同，齐縗之葛与大功之麻同，大功之葛与小功之麻同，小功之葛与緦之麻同，则兼服之。 （此言有上服，既虞卒哭遭下服之差也。唯大功有变三年既练之服，小功以下则於上服皆无易焉。此言大功之葛与小功之麻同，小功之葛与緦之麻同，主为大功之殇长中言也。吴射慈曰： 谓大功之亲为殇在小功緦麻者，皆易练葛，著麻绖带，以终殇之月数，而反三年之葛。谓若从父昆弟、绖、庶孙之长殇、中殇在小功，妇人为夫叔父之长殇在小功、中殇在緦麻者也。此殇麻亦断本。变三年之葛者，正亲亲也。下殇则不言，贱也。 ）
宋庾蔚之谓： 服问云 麻之有本者，变三年之葛，既练，遇麻断本者，於免绖之 ，次云 小功不易丧之练冠 ，因说麻之有本，乃能变上服之葛。方云 殇长中变三年之葛，终殇之月筭，而反三年之葛，是非重麻，为其无卒哭之税，下殇则不。 当是论周殇之大功。若是大功之殇，记当明之。周殇最在上，所以不言周耳。郑玄当谓周殇长中已自大功，不复指明殇服之异，不於卒哭而变上服之葛。又明下殇之麻，虽不断本，以其幼贱，亦不能变上服之葛。閒传大明斩縗变受之节，因备列五服麻葛之分。緦小功之麻，不变上服之葛，已自别见，故此虽连言，而在兼服之例，是以不复曲辨。若如郑说，谓大功亲之殇者，其如緦小功之绖，麻既断本，又与三年之葛大小殊绝，安得相变邪？
居亲丧既殡遭兄弟丧及闻外丧议（周魏晋）
周制，檀弓曰： 有殡，闻远兄弟之丧，（有殡，父母之丧也。远兄弟者，有兄弟亲而道远也。）哭於侧室。（嫌哭殡也。）无侧室，哭於门内之右。（近南者，为之变位也。东为右，就主人位也。）同国则往哭之。 又曰： 有殡，闻远兄弟之丧，虽緦必往。（亲骨肉也。）非兄弟，虽邻不往。 （疏无亲也。）杂记曰： 有殡，闻外丧，哭之他室。（明所哭者异也。哭之为位也。）入奠，卒奠出，改服即位如始即位之礼。 （谓后日之哭也。朝入奠於其殡，既乃更即位就他室，如始哭之时也。）
魏王肃云： 往哭而退，不待敛也。
郑记问曰： 或言往哭，或言侧室，或言他室，不同何也？又杂记云： 三年之丧，虽功縗不吊。如有服，服其服而往，虽緦必往。 亦当服其服不？ 王瓒答曰： 檀弓言往哭，不言轻重，通三年当往也。杂记斩縗言功縗乃服其服而往，则齐縗亦於功縗乃服其服也。哭他室者，为外兄弟，明皆当先哭乃行耳。异国则不往也。（吴射慈云： 虽緦必往，亲骨肉也。虽邻不往，疏无亲也。 蜀谯周云： 礼，哭於门内之右，明为变位也。后日之哭，既朝奠其殡，卒事出，改服即位如初，亦三日五哭也。 ）
晋束皙问曰： 有父母之丧，遭外緦麻丧，往奔不？ 步熊答曰： 不得也。若外祖父母丧，非嫡子可往。若姑姊妹丧，嫡庶皆宜往奔也。
傅纯云： 礼，先重后轻，则轻服临之。轻服临者，新亡新哀，以表新情，亦明亲亲不可无服。及其还家复著重者，是轻情轻服已行故也。今新死者在千里表，应服者以官役为限，奔临无由，乃以重包之。夫重服自前亡，非关新死，则新死无服也。岂应服之亲，卒为无服，宜制新轻之縗，以当往临之服。若新亡除既了，则反服先重，自然包之，前后二丧，人情与服，两得济乎。或难曰： 服以礼为主，礼有往临之縗，而无便制之服。如便制轻縗，恐非礼也。 答曰： 礼是经通之制，而鲁筑王姬之馆於外，春秋以为得礼之变，明变反合礼者，亦经之所许也。
居亲丧除旁亲服议（周晋）
周制，杂记曰： 虽诸父昆弟之丧，如当父母之丧，其除诸父昆弟之丧，皆服其除丧之服，卒事反丧服。 （虽有亲之大丧，犹为轻服者除，骨肉之恩也。虽君之丧不除私服。言当者，期大功之丧，或终始皆在三年之中。小功緦麻则不除。殇长中乃除。）
晋贺循云： 虽有父母之丧，皆为周大功之服祥除，各服其除丧之服，如常除之节。小功以下则不除，转轻也。降而为小功则除之。
殷允有兄子丧，应除兄服，与徐邈书云： 其晨当著吉服除服不？当竟此日以吉服接客？当兄旧服见客邪？ 又云： 礼曰： 服其除服，卒事反丧服 。庾太尉大丧中除妻服，白帢对客终日。今斋服既同，且下流，益无嫌於变吉服也。竟此一日，然后反丧服邪？
妇人有夫丧而母亡服议
晋羊祖延问曰： 外生车骑妇，先遭车骑丧，斩縗服也。后遭母丧，齐縗服也。礼为两制，服有所变易邪？按曾子问曰 君丧已殡，臣有父母丧，归家，殷事即往 。应依此不？往服何服？家服何服？ 贺彦先（即循也。）答曰： 礼，女子適人，服夫三年，而降其父母。传曰 不贰斩 。既不贰斩，则不得舍其所重，服其所降，有分明矣。国妃有车骑斩縗之服，宜以包母齐縗，无两服之义。唯初奔，当有母初丧之服，以明本亲之恩。成服之日，故宜反斩縗之服，此轻重之义也。又礼，君不厌臣。君既殡，又有父母之丧，与君俱三年，故有归家之义。而犹云有君丧者，不敢私服，何除之有。以此言之，虽君父两服，当其兼丧，以君縗为主，而不以己私服为重也。
居所后父丧有本亲丧服议（晋宋）
晋韩康伯问荀讷云： 有人奉其伯后，服制未除，复有本父丧，当复应还所生，两处作丧位不？若作垩室，今当服斩，先斩以居垩邪？ 答曰： 今身有所后重服，未练，虽有所生之丧，无所改易。既练则当服周，布冠帻，首绖，齐縗。先丧既练，已有垩室，唯当服周以居之耳，不复还本家作丧位。 韩重问： 既为人后，先服重制，岂当有改。然今要当有时还本，哭临其本亲，赴吊不设丧位，情为不安。可於本亲兄弟次作垩室归来处之不？ 荀重答： 意谓身有所后重服，当不得复於本兄弟庐次作垩室，归可设哭位而已。
宋庾蔚之谓： 礼，齐縗斩縗之受服，大功变既练之服，计縗升数，从其粗者。若升数同则不变，绖带而已。今代则不然，应别制本亲周服，还本家则著之。时代不同，不得全依礼。今以垩室为对吊之所，故应还本家，立垩室，在诸弟之下以受吊。设使本家远，便当於别室。不得於所后灵前受本亲丧之吊。
有祖丧而父亡服议
宋孟氏问曰： 嗣子今为孟使君持重，光禄丧庭便无复主位，於礼云何？ 周续之答： 礼无晓然之文，然意谓嗣子宜兼持重正位之丧，岂可阙三年正主邪！ 又问曰： 若嗣子兼持重者，光禄丧次，亲有庐邪？ 又答曰： 礼之倚庐在东墙下，盖是寝苫枕块之处，非接宾位也。谓寝息之所，宜在亲之殡宫。於光禄丧庭，若宾客馈奠，凡是有事，然后之丧所，已则还庐次。然今代皆以庐为接宾之位，位则二处，从礼之变，亦宜两设耶。 又问： 葬奠之礼，何先何后？ 又答： 礼云 父母之丧偕，其葬也先轻而后重，其虞也先重而后轻，其葬服斩縗 。以例而推，光禄葬及奠虞皆宜先。於情则祖轻，於尊则义重。
祖先亡父后卒而祖母亡服议（周后汉晋）
周制，丧服小记曰： 祖父卒，而后为祖母后者三年。 （祖父在，则其服如父在为母也。）
后汉刘表及侍中成粲云： 父母亡在祖后，则不为祖母三年。 吴商驳之曰： 尝见表所作丧服后定，变除为妇人之服，不逾男子；孙为祖父服周，父亡之后，为祖母服，而云不得逾祖也。又见成侍中云，以为己自受重於父，不受重於祖，祖母服不应三年。商按：假使子为人后，为本父服周，而所后者更自有子，己则还家，而母后亡，当可以不得逾父不三年乎？又从祖祖父先亡，己为小功五月而已；后为从父后，从父又先亡；祖母后卒，可复以己先为祖父小功，今为祖母不逾祖父复服五月乎？诸如此比，妇服重於夫甚众，不可具记。不得逾夫之说，经传无据。嫡行庶服，义又不通。粲又云： 己自受重於父，不受重於祖，今服祖母亦当周。 又齐縗章，臣为君之父母、祖父母周。凡臣从君所服而降一等，臣从服周，则君为三年也。据为国君而有父若祖之丧者，谓始封君也。其继体则父与祖，并有废疾不立者也。有废疾不立，则君受国於曾祖，不受国於祖也。不受国於祖，犹服三年。此则经之明例，非从传记之说也。其义如此，则凡为后者皆应三年，何必受重然后服斩。
为祖母持重既葬而母亡服议（晋宋）
晋雷孝清问曰： 为祖母持重，既葬而母亡，服制云何？别开门，更立庐不？言称孤孙，为称孤子？ 范宣曰： 按礼应服后丧之服。承嫡居诸父之上，一身为两丧之主，无缘更别开门立庐，以失居正之意。至祖母练日，则变除居垩室，事毕反后丧之服。礼无书疏称孤子孤孙之文，今代行之，合於人情。称孤孙，存传重之目。宜卒祖母讫服，然后称孤子。
宋庾蔚之谓： 若如范说，非为反后丧之服，亦应还毁垩室，立庐在诸父垩室之上。但二丧共位，庐垩室杂处，恐非適时之礼。谓宜始有后丧，便别室为庐，兼主二丧。
既练为人后服所后父服议
宋何承天问曰： 妇人夫先亡，无男，有女已出嫁。妇人亡后未周，宗从之家乃以儿继其后。今既更制庐杖，未知当及亡月一周便练，为取出后日为制服之始？ 荀伯子答曰： 出后晚异於闻丧晚税服也。应以亡月为周，不以出后日为制服之始。假使甲有妇及男女，甲死，甲儿持重服，已练，甲儿复死，甲弟乙方以子景后甲，景以为伯持周年服讫，便更制二十五月服，甲妇、女不合先景除服，何容持三周服邪！难者或疑若使甲服将除而景始出后，景便是服斩，旬日而除。意谓若服将讫，宜待除服方出后耳，不可使甲妇、女制四周服也。 何重问： 出適之女周而除，心制既过，既吉之后，而来继之弟，不为丧始，门庭凶素，灵筵未毁，舛错深浅，岂称人情。今谓宜待除服为后是也。今问不待除者耳。若不服其残月，便当如知丧晚，特一人未即吉。二条何者为安？ 荀重答曰： 意谓出后未及练者，宜服其残月，以亡月为周。若将服出后，宜延待服竟。至於去庐即练，綅缟从轻，此自降杀以渐，所谓送死有已，服生有节，非明出后始为丧主也。又谓为人后者，在练则练，在綅则綅，何疑服旬便除。然谓此语不通。设使甲死，其妇女持服已再周，甲弟乙持二子从远还，始闻丧，以长子景后甲，景弟丁为伯父追周服，景以出后之故，更綅缟旬日除：所谓深浅舛错，不是过也。譬如知丧晚，特一人未即吉，此又所疑也。凡出后晚，异知丧晚也。既已制本服，今日月已过，无缘更居再周。若甲之妇女无事不吉，而来继之子门庭凶素，此妇女无容避此凶居，别卜吉宅。又不可使妇女歌於内，而继子哭於外。谓应服其残月。
司马操难： 为人后者尽礼於彼，致降於此，所以全受重之道，成若子之义，岂以真假殊其事，早晚异其制哉！岂不父子之名定於受命之辰，加崇之恩起於辞亲之日，大义昭然，无厌夺之变。而使情节伸而有馀，岁月屈於不足，未知轻重，将欲何附。论云： 甲死，甲儿持服，已练，甲儿死，甲弟乙方以子景后之，景无缘为伯持周服毕，复更制二十五月服。 难曰： 景以甲练后方来后甲，彼丧虽杀，我重自始，更制远月，於义何伤。且昔以旁尊，服不逾齐，今为其子，礼穷於制，事乖义异，深浅殊绝，岂宜相蒙，共为三年。若是大功小功之亲，本服已讫，乃为之后，亦可计本服之月，以充再周之限。若无服之亲，今为甲嗣，其义云何？ 论云： 甲妇女无缘持三周服，又不合先景除服。 难曰： 甲妇女二周终讫，何事三周。吉凶有期，何必顾景。亦犹自远之兄，始及袒免，居室之弟，久已笙歌，岂得同一！ 论云： 或疑甲服垂除，而景出后，景应服斩，旬日而除。意谓延待服除而出后耳。 难曰： 景以礼而行，不及甲始丧，盖由事趣。且夫堂阶绝构，丧位无主，行路凄怆，骨肉悼心，既为置后，宜及三年之内，情事有寄，岂得持疑以俟吉，视再周之徒过哉！ 论曰： 甲死，妇女持服再周，弟乙二子远还，以长子景后甲，景弟丁为伯父追税服周，而景以出后之故，更居綅缟，旬日而除，舛错浅深，不复是过。 难曰： 乙之子景今来后甲，既不可与弟丁同税周服，又不可暂居綅缟，旬日而除，则景於甲之丧，终阙徵服。亲为甲子，而反不如丁有周月之制，处之於三年之地，而绝之於一日之哀，待吉之义，於此为踬。 论曰： 甲妇女无缘避出此凶居，别卜吉宅；又不可妇女歌於内，继子哭於外。 难曰： 甲妇虽复縗麻去身，号咷辍响，然素服嫠居，与代长戚，夫何图於吉宅，何务於讴歌。
荀伯子答司马操： 难曰： 为人子者奉亡事存，如所生不异，尽礼於彼，而致降於此。 答曰： 同所生者，谓出后及所养耳，不谓垂除而追责使同也。设使所继者是绝服之亲，而继父有兄弟丧未周，岂可悉追制伯叔周服乎！故知及生则同，已死则异。若本服大功之亲，虽数十载之后，犹追为税服。至於出后之子，在三年之外，便不为继父追服，明既往不可得同也。 难曰： 乙子景今来后甲，既不可与其弟丁同税周服，又不可制居綅缟旬日而除，既为甲子而反不如丁，岂有处三年之地而绝於一日之哀乎？ 答云： 谓景应先税周服毕，然后可出后耳。设使甲死已三十年，乙将景丁从绝域还，始闻甲丧，岂可使景丁二子同税周服，然后议出后之事乎！若犹使景居重，甲妇女平吉已来，或是朝市改易，岂可方纳一孝居丧乎！虽复三十年，而丁犹税服，景不可以反不如丁，得不待税服毕乎！设使周公更生，不能违此言也。
兼亲服议
宋庾蔚之谓： 一人身而内外两亲，论尊卑之叙，当以己族为正，昭穆不可乱也；论服当以亲者为先，亲亲之情不可没也。或族叔而是姨弟，若此之类皆是也。礼云： 夫属父道，妻皆母道；夫属子道，妻皆妇道。 此言本无亲也。若本有外属之亲，则当推其尊亲之宜。外亲不关母妇之例，无嫌其昭穆之乱，故可得随其所亲而服之。若外甥女为己子妇，则不用外甥之服，是从亲者服也。外姊妹而为兄弟之妻，亦宜用无服之制，兄弟妻之无服，乃亲於外亲之有服也。至若从母而为从父昆弟之子妇，则不可以妇礼待之，由外亲之属近而尊也。其馀皆可推而知矣。


边防六
西戎二
吐谷浑
吐谷浑，本辽东鲜卑也。西晋时，酋帅徒何涉归有二子，长曰吐谷浑，少曰若洛廆。（胡罪反。）涉归死，若洛廆代统部落，别为慕容氏。浑庶长，廆正嫡。父在时，分七百户与浑，浑与廆二部俱牧马，马斗相伤，廆怒，遣使谓浑曰： 先公处分，与兄异部，牧马何不相远，而令马斗。 浑曰： 马是畜生，食草饮水，春气发动，所以致斗。斗在於马，而怒於人耶？乖别甚易，今当去汝於万里之外矣。 於是拥马西行，乃西附阴山。（今朔方之北。）属永嘉之乱，始度陇西，至於枹罕，而后子孙据有甘松之南，洮水之西，南极於白兰，在益州西北。（甘松山在今交川郡境。今临洮、和政郡之南及合川郡之地。）其地四时常有冰雪，唯六七月雨雹甚盛。若晴，则风飘沙砾。有麦，无穀。其青海，周回千馀里。海中有小山，每冬冰合后，以良牝马置此山，至来冬收之，马有孕，所生得驹，号曰龙种。吐谷浑尝得波斯草马，放入海，因生骢驹，能日行千里，故时称青海骢焉。
至其孙叶延，以礼云 公孙之子得以王父字为氏 。吾祖始自昌黎，光宅於此，今以吐谷浑为氏，尊祖之义也。自吐谷浑至叶延曾孙视罴，皆有才略，知古今，司马、博士皆用儒生。至其子阿豺，自称骠骑将军、沙州刺史。阿豺兼并羌氐，号为强国，遣使诣宋朝贡。阿豺死，弟慕跂立，（跂音瑰。）遣军击乞伏茙蔓，败之，（茙音戎。）东奔陇右，慕跂据有其地。其时赫连定於长安为后魏主所攻败，拥秦雍户口十馀万，西次罕幵，慕跂拒击，大破之，生擒定，送於魏。后弟慕延立。魏太武帝遣军击延，大破之，慕延率部落西奔白兰，攻破于阗国，南依罽宾，七年乃还旧土。慕延死，阿豺兄树落干子拾寅立，始邑於伏罗川。至玄孙夸吕立，自号为可汗，理伏俟城，在青海西十五里，有地方数千里。其西北诸杂种谓之阿赀虏。（赀，即移反。）
其南界龙涸城，去成都千馀里。大戍有四，一在清水川，一在赤水，一在浇河，一在吐屈真川，皆子弟所理。其主理慕贺川。西有黄沙，南北百二十里，东西七十里，不生草木。虽有城郭，不居，而随逐水草。官有王公、仆射、尚书及郎中之号。其主椎（直追反）髻，以皂为帽。其妻衣织成裙，披锦袍，辫髻於后，首戴金花。丈夫衣服略同於华夏，多以幂罗为冠，亦以缯为帽。妇人皆贯珠束发，以多为贵。兵器有弓刀甲槊。国无常赋，须则税富室、商人，以充用焉。父兄亡，妻后母及嫂等，与北狄俗同。死者亦皆埋殡，其服制，葬讫则除之。性贪婪，忍於杀害。
后周明帝武成初，夸吕寇凉州，诏贺兰祥率兵讨破之，又攻拔其洮阳、洪和二城，置洮州（今临洮郡地。）而还。武帝天和初，其龙涸王莫昌率众降，以其地为扶州。（今同昌郡地。）二年，复遣皇太子征之，军度青海至伏俟城，夸吕遁走，虏其馀众而还。隋开皇中，夸吕侵弘州，（在今安化郡马岭县界。）遣上柱国元谐击之。贼悉发国中兵，自曼头至於树敦，甲骑不绝。谐频击破之。夸吕率其亲兵远遁，其名王十三人各率部落而降。夸吕在位且百年，死以后还以慕容为姓。其子伏允立。炀帝初，伏允遣子顺来朝。帝令铁勒袭，大败之。伏允东走，保西平。（今西平郡。）帝复令观王雄以掩之，大破其众。伏允遁逃，部落来降十万馀口。伏允惧，南遁於山谷閒。其故地皆空，自西平临羌城以西，且末以东，祁连以南，雪山以北，东西四千里，南北二千里，皆为隋有，置郡县镇戍，发天下轻罪徙居之。（其地在今西平郡之西，张掖、酒泉郡之北。隋氏置西海、且末、河源等郡。）於是留顺不之遣。伏允无以自资，率其徒数千骑客於党项。大业末，天下大乱，伏允及顺复其故地。
大唐贞观中，李靖、侯君集破灭之。伏允远遁，为左右所杀。其子大宁王顺归降，於是重建其国，封顺为西平部王，仍加趉（巨屈反）胡吕乌甘豆可汗之号，旋又为其下所杀。十年，立顺子诺曷钵为河源郡王，主其国，自尔衰弱，而吐蕃强盛。高宗时，为其破灭，诺曷钵以馀众复来降，（中閒叛去。）於灵州之境置安乐州，以诺曷钵为刺史，其故地并没於吐蕃。后又封渠帅慕容宣超为青海王。
武太后朝，郭元振上安置降吐谷浑状曰： 臣昨见唐休璟、张锡等，众议商量，其吐谷浑部落，或拟移就秦（今天水郡）陇，（今汧阳郡）或欲移近丰（今九原郡）灵，（今灵武郡。）贵令渐去边隅，使居内地，用为防闲之要，冀免背叛之虞。臣以为并是偏见之一端，未为久长之深册。若近秦陇，则与监牧杂居；如在丰灵，复与默啜甫迩。必以虑其翻覆，须有迁移，纵至中土，安可易变其本性。至如躭尔乙句贵，往年王孝杰奏请自河源军徙居灵州，用为惬便。及其逃叛之日，穿监牧，掠马群，所在伤夷，大损州县，是则迁居中土无益之明验矣。往者素和贵虽背圣化，只从当所居地叛走，其於中国，无所损伤，但是失少许吐浑耳，岂与句贵之为害同日而语哉！今吐谷浑之降者，非驱略而来，皆是渴慕圣化，冲锋突刃，弃吐蕃而至者也。臣谓宜当循其情以为制，勿惊扰之，使其情地稍安，则其系恋心亦日厚。当凉州降者，（今武威郡。）则宜於凉州左侧安置之；当甘州、（今张掖郡。）肃卅降者，（今酒泉郡。）则宜於甘、肃左侧安置之；当瓜州、（今晋昌郡。）沙州降者，（今敦煌郡。）则宜於瓜、沙左侧安置之。但吐浑所降之处，皆是其旧居之地，斯辈既投此地，实有恋本之情。若因其所投之地而便居之，其情易安。因数州而磔裂之，则其势自分。顺其情，分其势，而不扰於人，可谓善夺戎狄之权矣。何要纂聚一处如一国，使情通意合如一家，脱有异志，则一时尽去，伤害州县，为患滋深。何如分置诸州，使每州皆得吐浑使役，欲有他怀，必不能远相连结总去。臣愚辄以为胜册。如允臣此见，其所置之处，仍请简取当处强明官人，於当处镇遏之，则小小为非，亦可杜绝。兼每使达蕃情、识利害者，共宣超兄弟一人，岁往巡按，以抚护之，无使侵削其生业，日就乐恋，自亦深矣。如此，臣实为羁縻戎狄之良册。设使后有去就，不过边州失少许吐浑，终无伤於中国。今此辈心悠扬而无主，未知所安，不必在早定安置之计，无令惊扰，速生边患。
乙弗敌
乙弗敌，后魏闻焉，在吐谷浑北。国有屈海，其海周回千馀里。众有万落，风俗与吐谷浑同。然不识五穀，唯食鱼与苏子。苏子状若中国枸杞子，或赤或黑。西有契翰一部，风俗亦同，土特多狼。
宕昌
宕昌羌，后魏时兴焉，亦三苗之胤，与先零、烧当、罕开诸部姓别，自立酋帅，皆有地分，不相统摄，宕昌即其一也。俗皆土著，居有栋宇。其屋，织氂牛尾及羖羊毛覆之。无法令，又无徭赋。唯征伐之时，乃相屯聚；不然，则各事生业，不相来往。皆衣裘褐，牧养氂牛、羊、豕，以供其食。俗有蒸报。无文字，但取木荣落以记岁时。三年一相聚，杀牛羊以祭天。俗重虎皮，以之送死。有梁勤者，代为酋帅，得羌豪心，乃自称王。其界自仇池以西，东西千里；席水以南，南北八百里。（仇池山在今同谷郡上禄县。席水在今天水郡上邽县。）地多山阜，部众二万馀落。至其孙弥忩，始遣使於后魏，太武帝拜为宕昌王。七叶孙弥秦，皆受南北两朝封爵。（宋、齐、梁及魏，并各羁縻之。）后见两魏分隔，永熙末种人企定乃引吐谷浑寇金城，（今郡地。）后企定弟弥定寇石门戍。周武帝天和初，诏大将军田弘讨平之，以其地为宕州。（今怀道郡。）
邓至
邓至，羌之别种也。后魏时兴焉。有像舒理者，代为白水酋帅，因地名为号，称邓至王。其地自千亭以东，平武以西，汶岭以北，宕昌以南。（今怀道郡之南，通北郡之北，交川、临翼、同昌郡之地也。）风土习俗，与宕昌同。自舒理至十代孙舒彭，附於后魏孝文帝，封甘松县子、邓至王。后数代，西魏恭帝初，其主檐术因乱来奔，周文帝遣兵送还，自后无闻。
党项
党项羌，在古析支之地，汉西羌之别种。魏晋以降，西羌微弱。周灭宕昌、邓至之后，党项始强。南杂舂桑、迷桑等羌，北连吐谷浑。其种每姓别自为部落，一姓之中复分为小部落，大者万馀骑，小者数千骑，不相统一。有细封氏、费听氏、往利氏、颇超氏、野辞氏、房当氏、米禽氏、拓拔氏，而拓拔最为强族。俗皆土著，有栋宇，织氂牛及羊毛覆之。俗尚武，无法令赋役。其人多寿，年至百五六十岁。不事生产，好为窃盗，常相陵劫。尤重复雠，雠人未得，必蓬头垢面，跣足蔬食，要斩雠人而后复常。男女并衣裘褐，仍被大毡。不知耕稼，土无五穀。气候多风寒。以氂牛、马、驴、羊、豕为食。五月草始生，八月霜雪降。求大麦於他界，酝以为酒。妻其庶母及伯叔母、嫂、子弟之妇，淫秽蒸报，诸夷中最为甚，然不婚同姓。老死者以为尽天年，亲戚不哭，少死者则仰天云枉而悲哭，焚之，名为火葬。无文字，但候草木以记岁时。
大唐贞观三年，南会州都督府郑元鹴遣使招谕，其酋长细封步赖举部内附，亦自入朝，列其地为轨州，拜步赖为刺史，其后诸部相次内附，列其地为崌、奉、岩、远四州，各拜首领为刺史。
白兰
白兰，羌之别种，周时兴焉。东北接吐谷浑，西至叱利摸徒，南界那鄂。风俗物产与宕昌同。周武帝保定元年，朝献使至。
吐蕃
吐蕃在吐谷浑西南，不知有国之所由。或云：秃发利鹿孤有子樊尼，其主鳣檀为乞伏炽盘所灭，樊尼率馀种依沮渠蒙逊，其后子孙西魏时为临松郡丞（今张掖郡张掖县界。）与主簿，皆得众心，因魏末中华扰乱，招抚群羌，日以强大，遂改姓为窣（苏骨反）〈孛夂〉野，至今故其人号其主曰赞府，贵臣曰主簿。又或云：始祖赞普自言天神所生，号鹘堤悉补野，因以为姓。（窣〈孛夂〉野与悉补野言讹，其实一也。或云本姓弃苏农也。）
其国出鄯城五百里，过乌海，入吐谷浑部落弥多弥、苏毗及白兰等国，至吐蕃界。其国风雨雷雹，每隔日有之。盛夏节气如中国暮春之月。山有积雪，地有冷瘴，令人气急，不甚为害。
其俗重汉缯而贵瑟瑟，男女用为首饰。其君长或在跋布川，或居逻娑川，有小城而不居。坐大毡帐，张大拂庐，其下可容数百人。兵卫极严，而衙府甚狭。俗养牛羊，取乳酪供食，兼取毛为褐而衣焉。不食驴马肉，以麦为麨。人死，杀牛马以殉，取牛马头积累於墓上。其墓正方，累石为之，状若平头屋。其臣与君自为友，号曰共命人，其数不过五人。君死之日，共命人皆日夜纵酒，葬日，於脚下针，血尽乃死，便以殉葬。又有亲信人，用刀当脑缝锯，亦有将四尺木，大如指，刺两肋下，死者十有四五，亦殉葬焉。设官，父死子代，绝嗣即近亲袭焉。非其种类，辄不相伏。其官章饰有五等：一谓瑟瑟，二谓金，三谓金饰银上，四谓银，五谓熟铜。各以方圆三寸，褐上装之，安膊前，以辨贵贱。法令严肃。兵器有弓、刀、楯、槊、甲、胄。每战，前队皆死，后队方进。人马俱披锁子甲，其制甚精，周体皆遍，唯开两眼，非劲弓利刃之所能伤也。其战必下马列行而阵，死则递收之，终不肯退。枪细，而长於中国者。弓矢弱而甲坚。人皆用剑，不战亦负剑而行。其驿以铁箭为契，其箭长七寸，若急驿，膊前加著一银鹘。有草名速古芒，叶长二寸，状若斜蒿。有鼠，尾长於常鼠。其国禁杀鼠，杀鼠者加其罪。有可跋海，去赤岭百里，方圆七十里，东南流入蛮，与蛮西洱河合流而东，号为漾鼻水。又东南出，会川为泸水焉。自赤岭至逻娑川，绝无大树木，唯有杨柳，人以为资。置大论，以统理国事。无文字，刻木结绳为约。徵兵用金箭。寇至举燧。与其臣下一年一小盟，（用羊、狗、弥猴。）三年一大盟。（用人、马、牛、驴。）以麦熟为岁首。其国都号为逻娑城。用法严整，议事则自下而起，因人所利而行之，此其所以能强且久也。重壮贱老，母拜於子。重兵死，恶病终，以累代战没者为甲门。临阵奔北者，悬狐尾於其首，表其似狐之怯。
其赞普弄赞，雄霸西域。隋开皇中，其主论赞索弄赞都牂牁西疋播城已五十年矣。国界西南与婆罗门接。自大唐初，已有胜兵数十万，号为强国。男女皆辫发毡裘，以赪涂面。无器物，以手捧酒而饮之。屈木令圆，以皮作底，就中而食。俗多金及小马。党项、白兰诸部及吐谷浑、西域诸国咸畏惧之。
至其主弃苏农赞，贞观十五年正月，以宗室女封文成公主，降於吐蕃赞普，命礼部尚书江夏王道宗送之。赞普亲迎於河源，见王人，执子婿礼甚谨。睹大国服饰礼仪之美，俯仰有媿沮之色，谓所亲曰： 我祖父未有通婚大国者，今我得尚大唐公主，当筑一城，以夸后代。 仍遣酋豪子弟，请入国学，以习诗书。高宗初，封賨王。
苏农死，其子早卒，以孙代立，号乞梨拔布，幼小，大相禄东赞摄知国事，总章中，以兵临吐谷浑。吐谷浑告急。咸亨中，高宗令将军薛仁贵、郭待封等率众十馀万伐之，至大非川，为大论钦陵所败，因遂灭吐谷浑。钦陵姓薛氏。其父禄东赞颇晓兵术，吐蕃赞府以国事委之，讲兵训师，雅有节制。吐蕃之并兼诸羌，雄霸西土，东赞有力焉。有子五人。及东赞死，钦陵兄弟复专其国。上元中，寇鄯、廓等州。仪凤三年，遣工部尚书刘审礼为洮河军总管，率兵十八万以讨之，战於青海，军败，没於阵。调露二年，中书令李敬玄战於大非川，又败绩。续遣黑齿常之袭击，破之。武太后如意初，武威军总管王孝杰大破吐蕃，复龟兹、于阗、疏勒、碎叶四镇。
至万岁通天初，又寇凉州，执都督许钦明。钦陵兄弟皆有才略，钦陵多居中，诸弟分领方面，诸蕃惮之。二年，吐蕃大论钦陵遣使请和。武太后遣前梓州通泉县尉郭元振往，至野狐河，与陵遇，陵曰： 大国久不许陵和，陵久不遣蕃使，以久无报命，故去秋有甘凉之抄，斯实陵罪，今欲和好，能无惧乎！ 振乃谓曰： 论先考东赞，以宏才大略，服事先朝，结好通亲，荷荣承宠，本期传之永代，垂於无穷。论不慕守旧恩，中致猜阻，无故自绝，日寻干戈，屡犯我河湟，频扰我边鄙。且父通之，子绝之，岂为孝乎！父事之，子叛之，岂为忠乎！然论之英声，籍甚遐外，各自为主，奚为惧乎。 陵曰： 如所来言，陵无忧矣。今天恩既许和好，其两国戍守，咸请罢置，以便万姓。各守本境，靡有交争，岂不休哉！然以西十姓突厥，四镇诸国，或时附蕃，或时归汉，斯皆类多翻覆。乞圣恩含弘，拔去镇守，分离属国，各建侯王，使其国居，人自为守，既不款汉，又不属蕃，岂不人免忧虞，荒陬幸甚。 振曰： 十姓、四镇，本将镇静戎落，以抚宁西土，通诸大邦，非有他求。论今奚疑而有忧虞乎？ 论曰： 使人此词，诚为实论。然缘边守将，多好功名，见利而动，罕守诚信，此蕃国之所为深忧也。 振曰： 十姓诸部，与论种类不同，山川亦异。爰览古昔，各自区分，复为我编人，积有年岁。今论欲一言而分离数部，得非昧弱苟利乎？ 陵曰： 使人岂不疑陵贪冒无厌，谬陈利害，窥窃诸部，以为汉边患耶？陵虽识不逮远，请为使人明之。陵若爱汉土地，贪汉财币，则青海、湟川，实迩汉边，其去中州，盖三四千里，必有窥羡，何不争利於此中。而突厥诸部，悬在万里之外，碛漠广莽，殊异中国。安有争地於万里外，而能为汉边患哉！舍近务远，计岂然也？但中州人士，深谋多计，天下诸国，皆为汉并，虽大海之外，穹塞之表，靡不磨灭矣。今吐蕃块然独在者，非汉不贪其土地，不爱其臣仆，实陵兄弟小心谨密，得保守之耳。而十姓中，五咄六诸部落僻近安西，是与吐蕃颇为辽远。俟斤诸部密近蕃境，其所限者，唯界一碛，骑士腾突，旬月即可以蹂践蕃庭，为吐蕃之巨蠹者，唯斯一隅。且乌海黄河，关源阻深，风土疫疠，纵有谋夫猛将，亦不能为蕃患矣，故陵无敢谬求。西边沙路，坦达夷漫，故纵羸兵庸将，亦易以为蕃患，故陵有此请。实非欲侵渔诸部，以生心於汉边。陵若实有谋汉之怀，有伺隙之意，则甘凉右地，暨於积石，此道绵细，几二千里，其广者不过二三百里，狭者才百里，陵若遣兵，或出张掖，或出玉门，使大国春不遑种，秋无所获，五六岁中，或可断汉右界矣，又何为弃所易而窥所难乎？此足明陵心矣。往者高宗以刘审礼有青海之役，乃使黄仁素、贾守义来和。陵之上下将士，咸无猜忌，故边守不戒严。和事曾未毕，则为好功名人崔知辨从五俟斤路，乘我閒隙，疮痍我众，驱掠牛羊，盖以万计，自此陵之国人大危栗和事矣。今之此求，但惧好功名者之吞噬，冀此为翰屏以虞之，实非有他怀焉。 振曰： 兹事漫汗体大，非末吏所能明。论当发使奉章以闻，取裁於圣主。 陵乃命郎宗乞思若为使。振曰： 今遣使之后，国不可更犯汉边。且蕃使前后入朝不时遣者，良以使去之后，兵仍犯汉，故朝廷踌蹰，曰是绐（徒改反）我也。以为侦谍，不以为使人，遂迁延无报。今若踵前陵塞，是故陷所去人使，孰谓请和也。 陵俯首踧踖久之，曰： 陵与国人咸憾崔知辨之前事，故尝有此举，以虞好功者之来侵。比实以选练骑士三万，分路出师。使人既有此言，今既於和事非便，安可相违。 即罢兵散卒，遂指天为信，斯具之表矣。
振与思若至，时朝廷以四镇十姓事，欲罢则有所顾，欲拒则有所难，沉吟久之，莫之能决。振为役夏奉戎，竭内事外，非计之得，乃献疏曰： 臣闻利或生害，害亦生利。国家奄有天下，园囿八荒，而万机百揆之中，最难消息者，唯吐蕃与默啜耳。今吐蕃请和，默啜受命，是将大利於中国也。若图之不审，则害亦随之；如防害有方，则利亦随之。今钦陵所论，唯分裂十姓地界，抽去四镇兵防，此是钦陵切论者。若以为可允，则当分明断决之，若以为不可允，则当设册以羁縻之，终不可直拒绝以阻其意，使兴边患也。臣窃料此事关陇动静之机，岂可轻举措哉。使彼既和未绝，则其恶亦不得顿生。请借人事为比，设如人家遭盗，一则攻其内室，一则寇其外落，主人必不先於外寇而忧在内室矣。何则？以内患近而外患远也。今国之外患者，十姓四镇是；内患者，甘、凉、瓜、肃是。复关陇之人，久事屯田戍，向三十年，臣料其力用久竭弊矣。脱一朝甘、凉有不虞，此中岂堪广调发耶？臣实病之，不知朝廷以为何如。夫善为国者，当先料内以敌外，不贪外以害内。今议事者舍近患而靡恤，务远患而是贪，臣愚驽，罔识厥策。必以四镇殷重，事不可依，何不言事以答之。如钦陵云 四镇诸部与蕃界接，惧汉侵窃，故有是请 ，此则吐蕃所要者。然青海、吐蕃密近兰、（金城郡。）鄯，（今西平郡。）北为汉患，实在兹辈，斯亦国家之所要者。今宜报陵云，国家非吝四镇，本置此以扼蕃国之尾，分蕃国之力，使不得并兵东侵；今若顿委之於蕃，恐蕃力强，易为东扰；必实无东侵意，则宜还汉吐浑诸部及青海故地，即俟斤部落当以与蕃。如此足塞陵口而和事未全绝也。如后小有乖，则曲在彼。兼西边诸国，款附岁久，论其情义，岂可与吐蕃同日而言。今未知其利害，未审其情实，迳有分裂，亦恐伤诸国之意，非制驭之长筭也。待筹损益，知其利便，续以有报，如此则亦和未为绝，更使彼蕃悬情上国，是亦诱抚之方。伏愿省择，使无遗筭，以惠百姓也。
其后赞府年长，忌钦陵，乃与首领论岩等密图之。言将猎，召兵执钦陵亲党二千馀人，杀之，自帅众讨钦陵。钦陵自杀，其亲信左右同日自杀者百馀人。其弟赞婆，先在东境，率千馀人来降，授右卫大将军。
乞梨拔布神龙初死，其子立。乞梨弩悉笼时年七岁，祖母禄没氏摄位。至中宗神龙三年四月，以所养嗣雍王守礼女封金城公主，出降吐蕃赞普。景龙四年正月，幸始平县，送金城公主，以左骁卫大将军杨矩为使。二月，改始平县为金城县，又改其地为凤台乡、怆别里。天宝十四年死，其子立，号乞梨悉笼纳赞。
大羊同
大羊同，东接吐蕃，西接小羊同，北直于阗，东西千馀里，胜兵八九万人。其人辫发毡裘，畜牧为业。地多风雪，冰厚丈馀。所出物产，颇同蕃俗。无文字，但刻木结绳而已。刑法严峻。其酋豪死，抉（於穴反）去其脑，实以珠玉，剖其五脏，易以黄金，假造金鼻银齿，以人为殉，卜以吉辰，藏诸岩穴，他人莫知其所，多杀牸牛羊马，以充祭祀，葬毕服除。其王姓姜葛，有四大臣分掌国事。自古未通，大唐贞观十五年，遣使来朝。
悉立
悉立在吐蕃西南，户五万，有城邑村落，依溪涧。丈夫以缯采缠头，亡毡褐；妇人辫发，著短裙。以蒸报为俗。畜多水牛、羖羊、鸡、豕。穀宜秔稻、麦、豆，饶甘蔗诸果。死葬於中野，不为封树。丧制以黑为衣，一年就吉。刑有刖劓。羁事吐蕃，自古未通中国。大唐贞观二十年，遣使贡方物。
章求拔
章求拔，或云章揭拔，本西羌种也。在悉立西南，居四山之内，近代移出山，西接东天竺，遂改衣服，变西羌之俗。其地延袤八九百里，胜兵二千馀人，居无城郭，好为寇掠，商旅患之。闻悉立入朝，亦遣使朝贡。
泥婆罗
泥婆罗国，在吐蕃西。其俗，翦发与眉齐，穿耳，揎以竹筩，缓至肩者以为姣丽。食用手。其器皆铜。多商贾，少田作。以铜为钱，面文为人，背文为马。其牛鼻不穿孔。衣服以一幅布蔽身，日数盥漱。以板为屋，壁皆雕画。俗重博戏。颇解推测盈虚，兼通历术。事五天神，镌石为像，每日清水浴神，烹羊而祭。其王那陵提婆，身著真珠诸宝，耳垂金钩玉铛，佩宝装伏突，坐狮子座，常散花燃香，大臣及左右并坐於地。有阿耆婆沵池，周回二十馀步，以物投之，即生烟焰，悬釜而炊，须臾而熟。唐永徽二年，遣使朝贡。